

**priručnik za polaznike**

**Osnove administracije operacijskog sustava 1 (Linux)**

Debian

L101

Ovu su inačicu priručnika izradili:

Autor: mr. sc. Branimir Radić

Recenzent: Darko Culej

Urednik: Dominik Kenđel

Lektor: dr. sc. Jasna Novak Milić



Sveučilište u Zagrebu

Sveučilišni računski centar

Josipa Marohnića 5, 10000 Zagreb

edu@srce.hr

ISBN 978-953-8172-95-3 (meki uvez)

ISBN 978-953-8172-96-0 (PDF)

Verzija priručnika L101-20221114



|  |  |
| --- | --- |
|  | Ovo djelo dano je na korištenje pod licencom Creative Commons Imenovanje-Dijeli pod istim uvjetima 4.0 međunarodna (CC BY-SA 4.0). Licenca je dostupna na stranici:  https://creativecommons.org/licenses/by-sa/4.0/deed.hr. |

**Sadržaj**

[Uvod 1](#_Toc117360565)

[1. Općenito o Linuxu 3](#_Toc117360566)

[1.1. O Linuxu 3](#_Toc117360567)

[1.1.1. Što je Linux? 3](#_Toc117360568)

[1.1.2. Kratka povijest Linuxa 4](#_Toc117360569)

[1.1.3. Filozofija slobodnog softvera i otvorenog izvornog koda 5](#_Toc117360570)

[1.1.4. Dodatni sadržaji 6](#_Toc117360571)

[1.2. Najpopularnije distribucije 6](#_Toc117360572)

[1.2.1. Linuxove distribucije 6](#_Toc117360573)

[1.2.2. Linuxove distribucije 7](#_Toc117360574)

[1.2.3. Prikaz grana distribucija Linuxa 8](#_Toc117360575)

[1.2.4. Dodatni sadržaj 8](#_Toc117360576)

[1.3. Pregled vodećih projekata otvorenog koda 9](#_Toc117360577)

[1.3.1. Uredski alati 9](#_Toc117360578)

[1.3.2. Web-poslužitelji 10](#_Toc117360579)

[1.3.3. Sustavi za upravljanje bazama podataka 10](#_Toc117360580)

[1.3.4. Poslužitelji elektroničke pošte 11](#_Toc117360581)

[1.3.5. Web-preglednici 12](#_Toc117360582)

[1.3.6. OpenLDAP 12](#_Toc117360583)

[1.3.7. DNS BIND 12](#_Toc117360584)

[1.3.8. ISC DHCP 13](#_Toc117360585)

[2. Instalacija 15](#_Toc117360586)

[2.1. Primjeri particijskih shema 15](#_Toc117360588)

[2.1.1. Struktura datotečnog sustava 15](#_Toc117360589)

[2.1.2. SWAP 16](#_Toc117360590)

[2.1.3. Dodatni sadržaj 17](#_Toc117360591)

[2.2. Instalacija distribucije Debian GNU/Linux 17](#_Toc117360592)

[2.2.1. Grafički elementi 17](#_Toc117360593)

[2.2.2. Priprema instalacije 18](#_Toc117360594)

[2.2.3. Dodatni sadržaj 20](#_Toc117360595)

[Vježba 1: Instalacija distribucije operacijskog sustava Debian GNU/Linux 21](#_Toc117360596)

[3. Naredbena linija 23](#_Toc117360597)

[3.1. Dokumentacija 23](#_Toc117360599)

[3.1.1. Stranice man 23](#_Toc117360600)

[3.1.2. Naredba whatis 25](#_Toc117360601)

[3.2. Naredbena linija 26](#_Toc117360602)

[3.2.1. Interaktivna ljuska 26](#_Toc117360603)

[3.2.2. Varijable ljuske 27](#_Toc117360604)

[3.2.3. Vrste varijabli ljuske 28](#_Toc117360605)

[3.2.4. Osnovne predefinirane varijable 28](#_Toc117360606)

[3.2.5. Preusmjeravanje standardnog ulaza i izlaza 30](#_Toc117360607)

[3.2.6. Ulančavanje procesa 32](#_Toc117360608)

[3.2.7. Metaznakovi 33](#_Toc117360609)

[3.2.8. Navodnici 34](#_Toc117360610)

[3.2.9. Povijest naredbi 35](#_Toc117360611)

[3.2.10. Aliasi i automatsko nadopunjavanje 35](#_Toc117360612)

[3.2.11. Izvršavanje više naredbi 36](#_Toc117360613)

[3.2.12. Naredba exec 37](#_Toc117360614)

[Vježba 2: Naredbena linija 39](#_Toc117360615)

[4. Upravljanje datotekama i direktorijima 43](#_Toc117360616)

[4.1. Kretanje po datotečnom sustavu 43](#_Toc117360619)

[4.1.1. Apsolutna i relativna putanja 43](#_Toc117360620)

[4.1.2. Naredbe pwd i cd 44](#_Toc117360621)

[4.1.3. Isprobajte naredbe 45](#_Toc117360622)

[4.2. Pronalaženje datoteka i direktorija 45](#_Toc117360623)

[4.2.1. Naredba find 45](#_Toc117360624)

[4.2.2. Nekoliko primjera korištenja naredbe find 46](#_Toc117360625)

[4.2.3. Naredba locate 47](#_Toc117360626)

[4.2.4. Naredba which 47](#_Toc117360627)

[4.3. Upravljanje direktorijima 48](#_Toc117360628)

[4.3.1. Izrada novog direktorija 48](#_Toc117360629)

[4.3.2. Brisanje direktorija 48](#_Toc117360630)

[4.3.3. Kopiranje datoteka i direktorija 48](#_Toc117360631)

[4.3.4. Premještanje i preimenovanje datoteka i direktorija 49](#_Toc117360632)

[4.4. Permanentne i simboličke poveznice 50](#_Toc117360633)

[4.4.1. Simbolička poveznica 50](#_Toc117360634)

[4.4.2. Permanentna poveznica 51](#_Toc117360635)

[4.5. Izrada datoteka 51](#_Toc117360636)

[4.5.1. Naredba touch 51](#_Toc117360637)

[4.5.2. Naredba dd 52](#_Toc117360638)

[Vježba 3: Upravljanje datotekama i direktorijima 53](#_Toc117360639)

[5. Obrada teksta 57](#_Toc117360640)

[5.1. Pregled datoteka 57](#_Toc117360642)

[5.1.1. Naredba cat 57](#_Toc117360643)

[5.1.2. Naredba cat kao uređivač teksta 58](#_Toc117360644)

[5.1.3. Naredba tac 58](#_Toc117360645)

[5.2. Jednostavni alati 59](#_Toc117360646)

[5.2.1. Naredbe head i tail 59](#_Toc117360647)

[5.2.2. Naredbe wc i nl 59](#_Toc117360648)

[5.2.3. Naredbe od i hexdump 60](#_Toc117360649)

[5.2.4. Naredba split 61](#_Toc117360650)

[5.2.5. Naredbe uniq i sort 62](#_Toc117360651)

[5.3. Upravljanje tekstom 63](#_Toc117360652)

[5.3.1. Naredbe cut, paste i join 63](#_Toc117360653)

[5.3.2. Naredbe fmt i tr 64](#_Toc117360654)

[Vježba 4: Upravljanje tekstom 66](#_Toc117360655)

[6. Napredno upravljanje tekstom 69](#_Toc117360656)

[6.1. Regularni izrazi 69](#_Toc117360658)

[6.1.1. Povijest 69](#_Toc117360659)

[6.1.2. Osnovni koncepti 69](#_Toc117360660)

[6.1.3. Tradicionalni regularni izrazi na Unixu 70](#_Toc117360661)

[6.1.4. Moderni (prošireni) regularni izrazi POSIX 71](#_Toc117360662)

[6.1.5. Korisni linkovi 72](#_Toc117360663)

[6.2. Pronalaženje sadržaja u datotekama 72](#_Toc117360664)

[6.2.1. Naredba grep 72](#_Toc117360665)

[6.2.2. Naredbe egrep i fgrep 72](#_Toc117360666)

[6.3. Stream Editor – sed 73](#_Toc117360667)

[6.3.1. Upotreba naredbe sed 73](#_Toc117360668)

[6.3.2. Napredne mogućnosti naredbe sed 74](#_Toc117360669)

[Vježba 5: Napredno upravljanje tekstom 75](#_Toc117360670)

[7. Uređivač teksta vi 77](#_Toc117360671)

[7.1. Uređivač teksta vi 77](#_Toc117360673)

[7.1.1. Uređivači teksta 77](#_Toc117360674)

[7.1.2. Načini rada uređivača teksta vi 78](#_Toc117360675)

[7.1.3. Kretanje po tekstu 78](#_Toc117360676)

[7.1.4. Naredbe za ulazak u način rada za unošenje teksta 79](#_Toc117360677)

[7.1.5. Brisanje tekst 79](#_Toc117360678)

[7.1.6. Pretraživanje teksta 80](#_Toc117360679)

[7.1.7. Promjene dijelova teksta 81](#_Toc117360680)

[7.1.8. Poništavanje zadnje promjene u tekstu 81](#_Toc117360681)

[7.1.9. Kopiranje teksta 81](#_Toc117360682)

[7.1.10. Spremanje promjena i izlazak 82](#_Toc117360683)

[7.1.11. Dodatne naredbe 83](#_Toc117360684)

[7.1.12. Dodatni sadržaj 83](#_Toc117360685)

[Vježba 6: Uređivač teksta vi 84](#_Toc117360686)

[8. Upravljanje uređajima u direktoriju /dev 87](#_Toc117360687)

[8.1. Diskovi i particije 87](#_Toc117360689)

[8.1.1. Diskovi 87](#_Toc117360690)

[8.1.2. Particije 88](#_Toc117360691)

[8.2. Alati za particioniranje 89](#_Toc117360692)

[8.2.1. Alati za particioniranje prije instalacije 89](#_Toc117360693)

[8.2.2. Alati za particioniranje tijekom instalacije 90](#_Toc117360694)

[8.2.3. Alati za particioniranje poslije instalacije 91](#_Toc117360695)

[8.3. Programi za učitavanje operacijskog sustava 92](#_Toc117360696)

[8.3.1. GRUB 92](#_Toc117360697)

[8.3.2. Podešavanje GRUB-a 93](#_Toc117360698)

[8.3.3. LILO 95](#_Toc117360699)

[Vježba 7: Upravljanje diskovima i particijama 97](#_Toc117360700)

[9. Datotečni sustav 99](#_Toc117360701)

[9.1. Struktura datotečnog sustava 99](#_Toc117360703)

[9.1.1. Datotečni sustavi 99](#_Toc117360704)

[9.1.2. Struktura datotečnog sustava 100](#_Toc117360705)

[9.1.3. Standard hijerarhije datotečnog sustava 100](#_Toc117360706)

[9.1.4. Pregled osnovnih direktorija 101](#_Toc117360707)

[9.2. Upravljanje diskovima i particijama 102](#_Toc117360708)

[9.2.1. Linuxovi datotečni sustavi 102](#_Toc117360709)

[9.2.2. U čemu je razlika između ext2, ext3 i ext4? 103](#_Toc117360710)

[9.2.3. Formatiranje datotečnog sustava 104](#_Toc117360711)

[9.2.4. Provjera konzistentnosti datotečnog sustava 105](#_Toc117360712)

[9.2.5. Debugiranje datotečnog sustava 105](#_Toc117360713)

[9.2.6. Montiranje datotečnih sustava i datoteka /etc/fstab 106](#_Toc117360714)

[9.2.7. Kvote 108](#_Toc117360715)

[9.2.8. Nadziranje potrošnje diskovnog prostora 110](#_Toc117360716)

[9.3. Dozvole i atributi nad datotekama 110](#_Toc117360717)

[9.3.1. Dozvole nad datotekama 110](#_Toc117360718)

[9.3.2. Dozvole nad direktorijima 110](#_Toc117360719)

[9.3.3. Korisnici 111](#_Toc117360720)

[9.3.4. Naredbe chmod 111](#_Toc117360721)

[9.3.5. Oktalna notacija i naredba chmod 112](#_Toc117360722)

[9.3.6. Naredbe chown i chgrp 113](#_Toc117360723)

[9.3.7. Dodatne dozvole 114](#_Toc117360724)

[9.3.8. Naredba umask 114](#_Toc117360725)

[9.3.9. Atributi 115](#_Toc117360726)

[Vježba 8: Datotečni sustavi 117](#_Toc117360727)

[10. Upravljanje procesima 121](#_Toc117360728)

[10.1. Upravljanje procesima 121](#_Toc117360730)

[10.1.1. Proces 121](#_Toc117360731)

[10.1.2. Stablo procesa 121](#_Toc117360732)

[10.1.3. Naredba ps 122](#_Toc117360733)

[10.1.4. Naredba top 123](#_Toc117360734)

[10.1.5. Signali procesa 123](#_Toc117360735)

[10.1.6. Niceness i prioritet izvođenja procesa 124](#_Toc117360736)

[10.1.7. Procesi i ljuska 125](#_Toc117360737)

[Vježba 9: Upravljanje procesima 127](#_Toc117360738)

[11. Instalacija softvera 129](#_Toc117360739)

[11.1. Instalacija iz izvornog koda 129](#_Toc117360741)

[11.1.1. Uvod 129](#_Toc117360742)

[11.1.2. Statične i dijeljene knjižnice 130](#_Toc117360743)

[11.1.3. Arhiva s izvornim kodom 132](#_Toc117360744)

[11.1.4. Instalacija iz izvornog koda 132](#_Toc117360745)

[11.2. Upravljanje paketima 134](#_Toc117360746)

[11.2.1. Programski paketi 134](#_Toc117360747)

[11.2.2. Debianov paketni sustav 134](#_Toc117360748)

[11.2.3. Naredba dpkg 135](#_Toc117360749)

[11.2.4. Advanced Packaging Tool 137](#_Toc117360750)

[11.2.5. Naredba apt-cache 138](#_Toc117360751)

[11.2.6. Naredba apt-get 139](#_Toc117360752)

[11.2.7. RPM Package Manager 140](#_Toc117360753)

[11.2.8. Yellowdog Updater, Modified 143](#_Toc117360754)

[Vježba 10: Instalacija softvera 144](#_Toc117360755)

# Uvod

**Trajanje poglavlja:**

**10 min**



Ovaj je tečaj koji polaznike uvodi u korištenje Linuxa. Tečaj služi da bi se stekla osnovna znanja i obrađuje najosnovnije pojmove. Zajedno s tečajem L102 predstavlja osnovu za početak rada na bilo kojem Linux operacijskom sustavu s naglaskom na Debian, konkretno Debian 11 za koji su izrađene vježbe.

Nakon pohađanja tečaja polaznici će znati osnovne principe rada u Linux administraciji, osnovne problematike CLI-a na Linuxu kao i osnove mrežne povezanosti komunikacije i nadzora aktivnosti na poslužiteljima.

Ovaj se tečaj sastoji od jedanaest poglavlja.

Nakon pohađanja ovog tečaja moći ćete:

* pripremiti i provoditi instalaciju distribucije Debian
* upravljati procesima, programima i komponentama operacijskog sustava Debian na osnovnoj razini
* izvoditi odabrane naredbe u naredbenoj liniji i razumjeti njihovu primjenu
* provoditi osnovne radnje s datotekama i direktorijima
* koristiti se naredbeno-linijskim uređivačem teksta vi
* upravljati sklopovljem, diskovima i particijama
* provoditi postupak instalacije dodatnog softvera i rada s paketnim sustavom (DPKG, RPM).

1. Općenito o Linuxu

**Trajanje poglavlja:**

**35 min**



Po završetku ovoga poglavlja moći ćete:

* odrediti što je Linux
* prepoznati značajnija događanja iz povijesti Linuxa
* prepoznati elemente filozofije otvorenog koda
* imenovati elemente distribucija Linux
* prepoznati najznačajnije distribucije Debian, RedHat i Slackware i distribucije nastale na temelju njih
* prepoznati vodeće projekte otvorenog kôda iz ovih skupina: uredski alati (OpenOffice, LibreOffice), web-preglednici, web-poslužitelji (Apache HTTP Server, Nginx), baze podataka (PostgreSQL i MySQL), LDAP, poslužitelji elektroničke pošte (Sendmail i Postfix), DNS, DHCP, programski jezici.

U ovoj se cjelini govori o tome što je to Linux i koji su najznačajniji događaji iz njegove povijesti. Upoznajemo se s najznačajnijim Linuxovim distribucijama: Debian, RedHat i Slackware, a spominju se i druge distribucije koje su nastale na temelju njih. Na kraju cjeline nalazi se pregled vodećih projekata otvorenog kôda.

* 1. O Linuxu
     1. Što je Linux?

**Linux je ime za jezgru (kernel) računalnog operacijskog sustava sličnog Unixu, ali najčešće i za cijeli operacijski sustav utemeljen na toj jezgri. Linux je dobio ime po svojem izvornom autoru [**Linusu Torvaldsu**](http://hr.wikipedia.org/wiki/Linus_Torvalds).

*Unix* je komercijalno ime za komercijalne operacijske sustave kao što su *IBM AIX, Sun Solaris* ili *HP-UX*. Samo se velike tvrtke smiju koristiti imenom *Unix*. *Linux* je *Unix*ov klon koji poštuje sve standarde koji ga karakteriziraju kao operacijski sustav utemeljen na *Unix*u. Više o tome može se pronaći na ovoj [poveznici](http://www.cyberciti.biz/faq/what-is-the-difference-between-linux-and-unix/).

Prije nego što je Linus Torvalds napravio novu jezgru za *Intel*ov mikroprocesor 80386, operacijski sustavi slični *Unix*u u pravilu nisu bili primjenjivi niti korišteni u kućnoj upotrebi nego samo za istraživačke i uredske poslove. Linus Torvalds napravio je svoju jezgru prema uzoru na ***SunOS*** (operacijski sustav utemeljen na *Unix*u tvrtke *Sun Microsystems*) kojim se koristio na fakultetu.

Nakon što se neko vrijeme sam koristio jezgrom, Linus je **1991. godine** objavio izvorni kôd na Internetu te pozvao sve zainteresirane da sudjeluju u njegovu daljnjem razvoju. Mnogi su programeri prihvatili taj poziv, tako da je danas jezgra *Linux* zajedničko djelo programera i hakera diljem svijeta. Važno je naglasiti da se termin haker odnosi na entuzijaste koji odlično poznaju računalne sustave, za razliku od danas češćeg značenja tog termina koji ima negativne konotacije i odnosi se na osobe koje obavljaju kriminalne radnje preko računalnih sustava.

Linux je **slobodan softver**. Za njegov spontani razvoj zaslužni su brzi razvoj globalne komunikacijske mreže i licenca za korištenje [GPL](http://www.gnu.org/licenses/gpl-3.0.en.html).

To je omogućilo stvaranje i rast globalne zajednice suradnika – korisnika i programera, koji su omogućili da *Linux* postane prepoznatljiv.

U prvim godinama ovog tisućljeća započeo je streloviti rast *Linux*a. Među **500 najjačih računala na svijetu** (superračunala) *Linux* je dominantan operacijski sustav. Više o tome može se pročitati na ovoj [poveznici](https://www.top500.org/statistics/details/osfam/1). Na ovoj je poveznici vidljivo da je u lipnju 2016. godine na 497 superračunala (od 500 najjačih superračunala) ili 99,44 % bio instaliran operacijski sustav Linux.

* + 1. Kratka povijest Linuxa

*Linux* je nastao **5. listopada 1991. godine**. Tog je dana izašla njegova prva službena inačica – 0.02. Od tada broj ljudi koji se koristi *Linux*om, bilo kao programeri (razvijatelji jezgre ili aplikacija) bilo kao krajnji korisnici, stalno raste. No sama jezgra ne čini cjelokupan operacijski sustav. Pojedinci s raznih sveučilišta i programeri diljem svijeta spojili su *Linux*ovu jezgru s programima iz projekta GNU i tako dobili funkcionalan operacijski sustav.

U tim ranim danima u *Linux*u se uglavnom radilo u tekstnom sučelju, ali već 1996. utemeljen je **projekt KDE** (skraćenica od eng. *K Desktop Enviroment*) koji je *Linux*u (ali i drugim sustavima sličnim *Unix*u) dao vrhunsko grafičko sučelje. Činjenica da KDE u početku nije bio slobodan softver, potaknula je godinu kasnije razvoj grafičkog sučelja ***GNOME***.

U ranim danima *Linux* je služio kao eksperimentalni sustav kojim su se koristili studenti, hakeri, programeri i općenito ljudi usmjereni na rad s računalima. Nije bilo šire komercijalne upotrebe. To se promijenilo nastankom *web*-poslužitelja ***Apache***, koji je zajedno s *Linux*om pružio pouzdano i besplatno rješenje za pogonjenje velikog broja *web*-stranica. Tako je *Linux* u nekoliko godina istisnuo mnoge druge sustave temeljene na *Unix*u te u velikoj mjeri i *Windows NT* s tržišta poslužitelja.

Napredovanje *Linux*a na stolnim računalima znatno je sporije pa je *Linux* još uvijek rijetka pojava na kućnim i uredskim računalima. S vremenom je nastao velik broj novih programa za *Linux* (i druge *Unix*e – važno je naglasiti da aplikacije napisane za *Linux* mogu raditi na velikom broju drugih *Unix*a i obrnuto) za razne svrhe: uredski paketi, sve vrste programa za internet, PDF, gledanje i uređivanje slika, multimedija, snimanje CD/DVD-a i mnogi specijalizirani programi. Može se reći da danas za *Linux* postoje svi potrebni programi za prosječnog kućnog i uredskog korisnika.

Prednosti su uporabe *Linuxa*:

* **sigurnost** - za sada postoji samo neznatan broj virusa, a alati za uklanjanje špijunskog (*spyware)* i reklamnog (*adware)* softvera koji se mogu pokrenuti na *Linux*u su u začecima (*proof-of-concept*). Osnovni dizajn *Linux*a i pratećeg softvera otežava ozbiljne upade u sustav.
* **stabilnost** - stabilnosti sustava pridonosi modularan dizajn jezgre operacijskog sustava *Linux* koja omogućava da se pojedini dijelovi sustava zaustavljaju i ponovno pokreću prema potrebi, što kod npr. instalacije grafičkog pogonskog programa znači da se računalo ne mora ponovno pokrenuti nego je dovoljno učitati novi modul i ponovno pokrenuti grafički podsustav. Isto vrijedi i za druge pogonske programe.
* **posjedovanje više grafičkih sučelja i mogućnost prilagodbe potrebama korisnika** - *Linux* se s nekim vizualno siromašnijim sučeljem može instalirati i na sporijim računalima, koja bi za operacijski sustav *Windows* bila preslaba.

Prodor *Linux*a na kućna računala i u poslovni svijet usporava činjenica da se igre uglavnom izrađuju za operacijski sustav *Windows*, a nedostaju i mnogi profesionalni programi. Poseban su problem i pogonski programi (*drivers*) koje tvrtke rijetko izdaju ili se korisnici odbijaju njima koristiti, što zbog nesuglasica oko stavova po pitanju slobodnog sofvera, što zbog brzog i pomalo divljeg razvoja jezgre *Linux* koji otežava pisanje pogonskih programa. Zbog toga *Linux*ova zajednica teško surađuje s velikim komercijalnim tvrtkama koje bi mogle pomoći u podršci i njegovu širenju. Konačno, tu je i problem postojanja velikog broja distribucija, to jest specifičnih razlika među njima.

* + 1. Filozofija slobodnog softvera i otvorenog izvornog koda

**Slobodna programska podrška** (ili slobodni softver) je softver koji se može rabiti, proučavati i mijenjati bez ograničenja te presnimavati i distribuirati bez ograničenja odnosno uz ograničenje da se daljnjim korisnicima moraju osigurati ista navedena prava, a u nekim slučajevima i da im u tu svrhu proizvođači hardvera moraju dopustiti pristup hardveru i njegovo mijenjanje.

Da bi se softver mogao distribuirati kao slobodan, mora biti dostupan u obliku koji je čovjeku razumljiv (u izvornom kôdu) uz naznaku gore navedenih povlastica. Ta je naznaka ili licenca za **slobodan softver** ili izjava da je izvorni kôd predan u **javno vlasništvo**.

U ranim danima informatike softver se slobodno dijelio i mijenjao među malobrobrojnim korisnicima računala na sveučilištima, istraživačkim laboratorijima, institutima i vladinim organizacijama. U tim ranim danima sav je softver bio slobodan. Tek krajem 70-ih godina 20. stoljeća pojedine su tvrtke (među kojima prednjači *Microsoft*), bojeći se konkurencije, počele zatvarati izvorni kôd i licencirati svoj softver tako da ograničava slobodu korisnika. Taj model je vrlo brzo prihvatila većina informatičke industrije. Nasuprot tom modelu, 80-tih godina 20. stoljeća nastao je pokret koji se zalaže za ponovno uvođenje slobodnog softvera u svakodnevni rad. Taj je pokret utemeljio **Richard Stallman**, iako je slobodni softver (npr. [BSD](https://en.wikipedia.org/wiki/BSD_licenses)) postojao i prije njega.

**Stallmanova definicija slobodnog softvera**, koju je objavio *Free Software Foundation* u veljači 1986. godine, određuje da je softver slobodan ako ljudi koji dobiju primjerak tog softvera imaju ove četiri slobode:

* **sloboda 0**: Sloboda pokretanja programa u bilo koje svrhe.
* **sloboda 1**: Sloboda proučavanja rada programa i njegove prilagodbe svojim potrebama (preduvjet za to je pristup izvornom kodu).
* **sloboda 2**: Sloboda distribuiranja presnimaka da bi se pomoglo bližnjemu.
* **sloboda 3**: Sloboda poboljšavanja programa i ustupanja izmijenjenih inačica javnosti za blagodat cijele zajednice (preduvjet za to je pristup izvornom kôdu).

Program je slobodan softver ako njegovi korisnici imaju **sve te slobode**. Prema tome, svatko može slobodno distribuirati presnimke, s preinakama ili bez njih, bez naplate ili s naplatom troškova distribucije, svakome i svugdje. Biti slobodan znači (između ostalog) da se ne mora tražiti dopuštenje niti platiti za softver.

* + 1. Dodatni sadržaji

Više o Linuxu:

<http://hr.wikipedia.org/wiki/Linux>

<http://en.wikipedia.org/wiki/Linux>

Zašto otvoreni izvorni kod promašuje smisao slobodnog softvera?

<https://www.gnu.org/philosophy/open-source-misses-the-point.hr.html>

* 1. Najpopularnije distribucije
     1. Linuxove distribucije

***Linux*ova distribucija** je operacijski sustav sastavljen od:

* *Linux*ove jezgre (s pogonskim programima)
* sistemskih i aplikacijskih programa *GNU*
* grafičkog servera *Xorg*
* grafičkog okruženja.

Osim tih osnovnih dijelova, različite distribucije uključuju veći ili manji broj drugih korisničkih programa specifične namjene. Svaka je distribucija podešena prema željama autora i korisnika za određenu namjenu. Nemoguće je utvrditi točan broj distribucija, a **ne postoji niti jasan kriterij** što čini *Linux*ovu distribuciju. Veliki broj distribucija i nepostojanje standarda (poput jedinstvenog načina instaliranja programa) mnogim korisnicima računala otežavaju prelazak na *Linux* i njegovu komercijalnu upotrebu.

S obzirom na to kako se distribuira softver uz pojedinu distribuciju, one se mogu podijeliti u **tri osnovne skupine**.

Softver se može distribuirati:

* u **izvornom kôdu** (kao kod distribucije *Gentoo*)
* u za to predviđenim **paketima** (koji sadrže izvršne inačice softvera)
* kao **izvršni programi ili skripte** koje same instaliraju softver (također u izvršnom obliku).

Dva su najčešća sustava za upravljanje paketima **RPM** i **DPKG**. Distribucije koje se koriste **RPM**-om često se nazivaju **RPM-distribucije**, a distribucije koje se koriste **DPKG**-om, **distribucije** **utemeljene na *Debian*u**.


Primjeri su RPM-distribucija *RedHat Enterprise Linux, Fedora, Mandriva, PCLinuxOS, OpenSuse,* a distribucija temeljenih na Debianu (osim samog *Debiana*) *Ubuntu, Xandros, Mepis, Knoppix, Sidux, SteamOS i Raspbian*.

* + 1. Linuxove distribucije

|  |  |  |
| --- | --- | --- |
| **Naziv distribucije** | **Logotip** | **Opis** |
| [*Slackware*](http://www.slackware.com/) |  | Najstarija aktivna distribucija namijenjena iskusnim korisnicima, s nekim zastarjelim mehanizmima funkcioniranja, ali s ugledom stabilnog, sigurnog i pouzdanog sustava. |
| [*Debian*](https://www.debian.org/) |  | Veliki međunarodni projekt s filozofijom slobodnog softvera u osnovi. Osnova za najveći broj drugih distribucija. |
| [*Ubuntu*](http://www.ubuntu.com/) |  | Distribucija temeljena na *Debian*u iza koje stoji veliki kapital, što je pomoglo naglom širenju popularnosti. |
| [*Mint*](http://www.linuxmint.com/) |  | Po mnogima najjednostavnija distribucija temeljena na *Ubunt*u. |
| [*Fedora*](https://getfedora.org/) |  | Temelji se na bivšoj distribuciji *RedHat* i služi kao osnova tvrtci *RedHat* za izradu komercijalnog *Linux*a (*RedHat Enterprise Linux*). |
| [*OpenSUSE*](https://www.opensuse.org/) |  | Besplatna inačica komercijalne *Novell*ove distribucije *Suse.* U velikoj je mjeri prilagođena početnicima. |
| [*Mandriva*](https://www.openmandriva.org/) |  | Izvorno nastao kao klon distribucije *RedHat*, razvio se u zasebnu distribuciju i u velikoj je mjeri prilagođen početnicima. |
| [*Gentoo*](https://www.gentoo.org/) |  | Distribucija namijenjena isključivo onima koji žele u potpunosti ući u svijet *Linux*a. Instalacija zahtijeva kompajliranje cijelog sustava iz izvornog kôda, što može trajati danima. |
| [*Knoppix*](http://www.knopper.net/knoppix/) |  | Također inačica Debiana, poznat kao prvi LiveCD. |
| [*Red Hat*](http://www.redhat.com/en) |  | Jedna od najstarijih komercijalnih distribucija. |

* + 1. Prikaz grana distribucija Linuxa

Sljedeća slika prikazuje razvoj Linuxovih distribucija. Kao što je već spomenuto, dva su najčešća sustava za upravljanje paketima RPM i DPKG. Distribucije koje se koriste RPM-om često se nazivaju RPM-distribucije i utemeljene su na distribuciji RedHat, a distribucije koje se koriste DPKG‑distribucijama, utemeljene na Debianu. Iz Debiana je proizašlo mnogo distribucija koje se koriste paketnim sustavom DPKG (npr. Knoppix, Ubuntu itd.), a iz RedHata su proizašle distribucije koje se koriste paketnim sustavom RPM (npr. Fedora, CentOS, Mandrake).

**

Potpun prikaz svih *Linux*ovih distribucija nalazi se na [ovoj poveznici](http://futurist.se/gldt/wp-content/uploads/12.10/gldt1210.png)

* + 1. Dodatni sadržaj

Poveznice za najraširenije distribucije:

* [*Debian GNU/Linux*](http://www.debian.org/)
* [*RedHat*](http://www.redhat.com/)
* [*CentOS*](http://www.centos.org/)
* [*Ubuntu*](http://www.ubuntu.com/)*.*
  1. Pregled vodećih projekata otvorenog koda
     1. Uredski alati

|  |  |
| --- | --- |
|  | [***OpenOffice.org***](http://www.openoffice.org/) je skup uredskih alata koji se može koristiti slobodno i besplatno. Mogućnostima je i načinom rada *OpenOffice.org* usporediv s poznatim (i skupim) uredskim paketom *MS Office*. *OpenOffice* može bez poteškoća učitati većinu dokumenata nastalih u uredskom paketu *MS Office* (*Word*, *Excel*, *PowerPoint*), uređivati ih i spremati u formatu *OpenOffice* ili u orginalnom formatu. |
|  | [***LibreOffice***](http://www.libreoffice.org/) je programski paket namijenjen uredskoj obradi podataka. Razvila ga je Zaklada dokumenata (*The Document Foundation*) kao novi slobodni paket umjesto postojećeg *OpenOffice.org.* Kompatibilan je s mnoštvom drugih programskih paketa poput *MS Office*a, a dostupan je na nekoliko platformi. |

Uredski paketi *LibreOffice* i *OpenOffice* sastoje se od ovih modula:

|  |  |  |  |
| --- | --- | --- | --- |
| Naziv | Ikona –  OpenOffice | Ikona –  LibreOffice | Namjena |
| Writer |  |  | obrada teksta i uređivanje HTML-a |
| Calc |  |  | izrada proračunskih tablica |
| Draw |  |  | crtanje vektorske grafike |
| Impress |  |  | izrada prezentacija |
| Math |  |  | izrada i uređivanje matematičkih formula |
| Base |  |  | upravljanje bazom podataka |

* + 1. Web-poslužitelji

|  |  |
| --- | --- |
|  | [***Apache HTTP Server***](http://httpd.apache.org/) je besplatni web-poslužitelj otvorenog kôda za operacijske sustave utemeljene na Unixu, Microsoft Windows, Novell NetWare i druge platforme. Apache je najčešće korišteni web-poslužitelj na Internetu s udjelom višim od 50%. Više o zastupljenosti web-poslužitelja možete pronaći na sljedećoj [poveznici](http://w3techs.com/technologies/overview/web_server/all). |
|  | [***Nginx***](http://www.nginx.org/), je treći najpopularniji *web*-poslužitelj, iza *Apache*a i *Microsoft*ova *IIS*-a. Kao i *Apache*, otvorenog je kôda. Uz to što je *web*‑poslužitelj, može odrađivati zadaće reverznog *proxy-*poslužitelja za mnoge protokole (HTTP, HTTPS, SMTP, POP3 i IMAP). Projekt *Nginx* pokrenut je sa snažnim fokusom na visoku konkurentnost, visoke performanse i malu potrošnju memorije. |

* + 1. Sustavi za upravljanje bazama podataka

|  |  |
| --- | --- |
|  | [***PostgreSQL***](http://www.postgresql.org/)je robustan, objektno-relacijski sustav za upravljanje bazama podataka otvorenog koda, proizveden na temelju Berkeleyeva sustava za upravljanje bazama podataka *Postgres*. *PostgreSQL* sadrži moćan objektno-relacijski model podataka, bogat izbor vrsta podataka, laku nadogradivost i nadograđeni skup naredbi jezika SQL. |
|  | [***MySQL***](http://www.mysql.com/) je također sustav za upravljanje bazom podataka otvorenog kôda. Uz *PostgreSQL, MySQL* je čest izbor baze za projekte otvorenog kôda, a distribuira se kao sastavni dio poslužiteljskih distribucija, no također postoje inačice i za druge operacijske sustave poput *Mac OS*-a, *Windows* itd. |

U svojem se razvoju baza podataka *MySQL* suočila s raznim protivnicima svojeg sustava organiziranja podataka, jer su joj nedostajale neke osnovne funkcije definirane standardom *SQL* (*Structured Query Language*). Naime, baza *MySQL* optimizirana je da bude brza, nauštrb funkcionalnosti. Nasuprot tome, vrlo je stabilna i ima dobro dokumentirane module i ekstenzije te podršku brojnih programskih jezika: *PHP, Java , Perl, Python*.

* + 1. Poslužitelji elektroničke pošte

U svijetu otvorenog kôda postoji nekoliko raširenih poslužitelja MTA (*Mail Transport Agent*), odnosno SMTP (*Simple Mail Transfer Protocol*). Najčešće se rabe *Sendmail* i *Postfix.*

|  |  |
| --- | --- |
|  | [***Sendmail***](http://www.sendmail.org/) je praktično najčešći i najrašireniji, a ujedno jedan od najstarijih programa za razmjenu elektroničke pošte. Jedan je od prvih i najpoznatijih projekata otvorenog kôda koji svoje začetke vuče s početka osamdesetih godina prošlog stoljeća. *Sendmail* glasi kao brz, skalabilan i potpun MTA (u smislu podržavanja najvećeg broja mogućnosti i proširenja protokola). Riječ je o jednom od najpotpunijih i vjerojatno najsloženijih MTA-ova na tržištu. Prilično je loše sigurnosne prošlosti te mu je konfiguracijska datoteka nepotrebno nerazumljiva. |
|  | [**Postfix**](http://www.postfix.org/) je također program za razmjenu elektroničke pošte, napisan kao alternativa *Sendmail*u. *Postfix* je prilično sigurna implementacija SMTP-poslužitelja: arhitekturalno je poslužitelj podijeljen na niz minimalnih jednostavnih servisa od kojih svaki obavlja samo svoj posao, a pri tome to radi s minimalno potrebnim dozvolama, prema potrebi čak i ne znajući za ostatak sustava i druge procese. *Postfix* ima laku i jednostavnu konfiguracijsku datoteku koja se sastoji od parametara i njihovih vrijednosti. Pri tome su od nezamjenjive kvalitete popratni alati (*postsuper*, *postqueue*), koji omogućavaju pregled svih parametara, njihovih trenutačnih i standardnih vrijednosti, te iznimno korisna manipulacija svim međuspremnicima i porukama u njima. *Postfix* se jednostavno postavlja i rekonfigurira, jednostavno se koristi i k tome je brz, učinkovit i siguran. |

* + 1. Web-preglednici

|  |  |
| --- | --- |
|  | [***Google Chrome***](http://www.google.com/chrome/) je *web*-preglednik otvorenog kôda koji razvija američka tvrtka *Google*. Stabilna inačica dostupna je za operacijske sustave *Microsoft Windows, Mac OS X* i *Linux*. Preglednik se koristi *Apple*ovim *WebKit layout engine* za prikazivanje *web*-stranica. Beta‑inačica aplikacije izdana je 2. rujna 2008. godine, a konačna stabilna inačica je uslijedila 11. prosinca 2008. Naziv dolazi od imena okvira grafičkog korisničkog sučelja (tzv. *chrome*) prisutnog kod *web*-preglednika.  U rujnu 2008. *Google* je učinio dostupnim cjeloviti izvorni kôd aplikacije, uključujući i *V8* *JavaScript Engine* pod nazivom *Chromium*. To omogućuje drugim programerima da pregledaju sav kôd *Chrome*a te da doprinesu razvoju *Mac OS X-*ovih i *Linux*ovih inačica. Dio kôda koji je razvio *Google* dostupan je pod licencom BSD, što znači da se može inkorporirati u aplikacije otvorenog, ali i zatvorenog koda. *Chromium* sadrži istu funckionalnost kao i *Chrome*, no bez *Google*ova imena, automatskog ažuriranja te s drugačijim logotipom.  Od svibnja 2012. *Google Chrome* je *web*-preglednik s najvećim udjelom na tržištu. Više o tome pročitajte na ovoj [poveznici](http://gs.statcounter.com/). |
|  | [***Mozilla Firefox***](https://www.mozilla.org/hr/firefox/new/) je besplatni internetski preglednik otvorenog kôda čiji razvoj koordiniraju *Mozilla Foundation* i *Mozilla Corporation.* Kao stroj za prikaz *web*-stranica *Firefox* se koristi softverom *Gecko* koji implementira većinu trenutačnih *web*-standarda.  U siječnju 2013. godine *Firefox* je bio treći najpopularniji preglednik u svijetu s udjelom od oko 20%.  Na *Firefox*ovim službenim stranicama nude se instalacijski paketi za operacijske sustave *Android, Linux, Mac OS X* i *Microsoft Windows*, a *Firefox* je također uključen u distribucije mnogih operacijskih sustava temeljenih na *Linux*u i drugim *Unix*ima. |

* + 1. OpenLDAP

|  |  |
| --- | --- |
|  | [***OpenLDAP***](http://www.openldap.org/) je slobodna implementacija otvorenog kôda protokola LDAP (*Lightweight Directory Access Protocol*) koju je razvio projekt *OpenLDAP*. *OpenLDAP* je objavljen pod licencom *OpenLDAP Public License*. |

**LDAP** aplikacijski protokol za čitanje i pisanje imenika preko mreže. Imenik je u LDAP-u datoteka ili skupina podataka koji su organizirani slično kao telefonski imenik, koji sadrže podatke o korisnicima, datotekama i aplikacijama, kao i njihove sigurnosne postavke. Posljednja inačica LDAP-a je 3. Opisi protokola sadržani su u [IETF RFC 4510](https://datatracker.ietf.org/doc/rfc4510/).

* + 1. DNS BIND

**DNS (Domain Name System)**

DNS (*Domain Name System*) je hijerarhijsko raspoređeni sustav imenovanja računala, servisa ili bilo kojeg sredstva spojenog na Internet ili na privatnu mrežu. On povezuje različite informacije s domenskim imenima pripisanim svakom od subjekata u domeni. Ponajprije, prevodi lako pamtljiva domenska imena u numeričke IP-adrese koje su potrebne za lociranje računalnih servisa i uređaja širom svijeta.

Praksa korištenja imena jednostavnija je i lakše pamtljivija od korištenja brojčane adrese domaćina (*host*) poslužitelja na mreži, a datira iz vremena ARPANET-a. Prije no što je DNS izmišljen 1982. godine, svakom računalu na mreži računalo je dodjeljivalo datoteku zvanu **HOSTS.TXT**. Datoteka HOSTS.TXT mapirala je imena u brojčane vrijednosti. Ubrzani rast mreže tražio je središnje održavanje te su ručno izrađene datoteke HOSTS.TXT postale neodržive. Bilo je neophodno uvesti skalabilniji sustav koji automatski rasprostranjuje potrebne informacije.

U 1984. godini studenti Douglas Terry, Mark Painter, David Riggle i Songnian Zhou napisali su prvu implementaciju imeničkog poslužitelja nazvanu *The Berkeley Internet Name Domain* ([**BIND**](https://www.isc.org/downloads/bind/)).

BIND se naširoko distribuirao, posebno na sustavima *Unix* i bio je dominantan imenički poslužitelj korišten na Internetu. Alternativni imenički poslužitelji razvijeni su najviše kako bi poboljšali *BIND* koji je bio ranjiv. *BIND*-ova inačica 9 napisana je od početka i ima sigurnost zapisa usporedivu s modernim imeničkim poslužiteljima.

BIND je otvorenog kôda i de facto standard za imeničke poslužitelje

* + 1. ISC DHCP

**DHCP (*Dynamic Host Configuration Protocol*)**

DHCP (*Dynamic Host Configuration Protocol*) mrežni je protokol koji se rabi za dodjeljivanje IP-adresa i drugih mrežnih postavki kao što su pretpostavljeni *gateway*, *subnet* maska i IP­‑adrese DNS‑poslužitelja. Te postavke dodjeljuje DHCP-poslužitelj. Olakšava konfiguraciju mreže, jer eliminira ručno dodavanje osnovnih postavki za jednu računalnu mrežu. DHCP­‑poslužitelj osigurava da su dodijeljene IP‑adrese ispravne i da u mreži nema sukoba adresa.

Najpoznatija implementacija otvorenog kôda je [**ISC DHCP**](https://www.isc.org/downloads/dhcp/) (*Internet Software Consortium Dynamic Host Configuration Protocol*), objavljena pod licencom ISC. DHCP‑poslužitelj može se pokrenuti na *Linux*u, kao i na drugim inačicama *Unix*a (*Solaris, BSD*).

1. Instalacija

**Trajanje poglavlja:**

**100 min**



Po završetku ovoga poglavlja moći ćete:


* opisati strukturu datotečnog sustava
* prepoznati osnovne particije ***root***, ***home***i ***swap***
* prepoznati raspoložive vrste instalacije operacijskog sustava Debian GNU/Linux (mrežna (netinst) i cjelovita instalacija s medija)
* pronaći web-mjesta na kojima se nalaze aktualne instalacijske datoteke za operacijski sustav Debian/GNU Linux
* pripremiti podatke za provedbu instalacije (mrežni parametri, raspored particija)
* provesti mrežnu instalaciju (netinst) operacijskog sustava Debian GNU/Linux.

Ova cjelina obrađuje raspoložive vrste instalacije i provedbu instalacije operacijskog sustava Debian. Upoznajemo se sa strukturom Linuxova datotečnog sustava i particijama.

1. 1. Primjeri particijskih shema
      1. Struktura datotečnog sustava

Za pristupanje resursima na tvrdom disku operacijski sustav koristi se mehanizmom koji se zove **montiranje** (*mounting*). Za operacijske sustave kao što su *Unix* ili *Linux* to znači da se disk spaja (montira) na direktorij koji se zove **točka montiranja** (*mount point*).

Slika prikazuje strukturu datotečnog sustava na operacijskom sustavu Linux. Postoje mnogi resursi (ne moraju nužno biti samo lokalni tvrdi diskovi i particije, mogu biti i CD- ili DVD-mediji, udaljeni dijeljeni disk itd.) koji su spojeni na različite točke montiranja (mount points).



Za korisnika je datotečni sustav jednostavno stablo s direktorijima i poddirektorijima. Korijen tog stabla zove se ***root*** i prikazuje se znakom **/**. To je prvi direktorij na koji operacijski sustav uključuje disk ili resurs, koji se zove ***root device***.

Važno je naglasiti da postoji i direktorij **/root** koji služi za korisničke podatke administratorskog korisnika root.

Proces dijeljenja diska na manje dijelove (particije) zove se **particioniranje diska**.

Potrebno je naglasiti da systemctl status httpd.service direktoriji **/bin**, **/dev/**, **/etc**, **/lib**, **/mnt**, **/proc** i **/sbin** moraju biti na datotečnom sustavu ***root*** (odnosno na particiji root). Svi drugi direktoriji mogu biti montirani na nekom drugom disku ili na drugoj particiji na istom disku. Npr. particija **/home** služi za korisničke podatke, tamo su smješteni svi korisnički računi koji su otvoreni na računalu. Preporuka je **/home** odvojiti od particije *root*, tako da korisnici ne bi zapunjenjem tog diska doveli u pitanje dostupnost cijelog sustava.

|  |  |
| --- | --- |
| **Direktorij** | **Opis namjene** |
| / | Primarna hijerarhija*,* *root*-direktorij cijelokupne hijerarhije sustava, početak. |
| /bin | Izvršne datoteke važnih naredbi na razini tzv. *Single user mod*a, naredbe za sve korisnike (npr. cat, ls, cp). |
| /dev | Datoteke koje predstavljaju same fizičke ili virtualne uređaje (npr. diskovi, USB i drugi portovi). |
| /etc | Konfiguracijske datoteke sustava koje vrijede za cijeli sustav (ali ne i za korisničke programe i postavke koje su spremljene u korisničkom direktoriju **/home/ime/**). |
| /lib | Važne biblioteke za programe iz direktorija **/bin/** i **/sbin/**. |
| /mnt | Privremeno montirani datotečnisustavi. Nisu nužni za funkcioniranje sustava. |
| /proc | Virtualni datotečni sustav za prikaz rada kernela i procesa u obliku tekstnih i sličnih datoteka. |
| /sbin | Važni sistemski programi (npr. *init, route, ifconfig* itd.). |

Kada je *root* montiran (priključen), direktoriji i poddirektoriji na tom uređaju (*root device*) mogu se koristiti kao točke montiranja za druge resurse (lokalni ili udaljeni disk, CD, DVD itd.), formirajući tako slijed direktorija uređen kao stablo.

Proces je ovakav:

* program za pokretanje operacijskog sustava *(bootloader)* prilikom pokretanja operacijskog sustava daje jezgri informaciju gdje se nalazi *root* *device*

drugi su uređaji montirani čitajući instrukcije iz datoteke **/etc/fstab**.

* + 1. SWAP

Prostor za **SWAP** na *Debian*u i drugim distribucijama *Linux*a je **oblik virtualne memorije**. To znači da ako računalo ostane bez fizičke memorije (RAM), neke će podatke prenijeti iz RAM-a u taj prostor na disku. Particija SWAP je osnovna za procese suspendiranja i hibernacije računala.

Tijekom particioniranja diskova treba donijeti odluku koliko je prostora potrebno za **particiju SWAP**. Za to nema određenih pravila, a veličina prostora za SWAP ovisi o vrsti aplikacija koje se pokreću na računalu.

S novijim inačicama jezgre *Linux*a, ona može upravljati s najviše 32 odvojene particije ili datoteke SWAP u bilo kojem vremenu. Time je omogućeno dodavanje novog prostora za SWAP, prema potrebi.

Preporučena vrijednost prostora SWAP tradicionalno je bila dvostruka od količine ugrađene fizičke memorije (RAM). To se s vremenom mijenjalo – rastom fizičke memorije smanjivala se potreba za prostorom za SWAP.

Trenutačne su preporuke:

|  |  |
| --- | --- |
| Količina fizičke memorije | Minimalna preporučena količina prostora za SWAP |
| 4 GB ili manje | 2 GB |
| 4 do 16 GB | 4 GB |
| 16 do 64 GB | 8 GB |
| 64 do 256 GB | 16 GB |
| 256 do 512 GB | 32 GB |

Ako se koristi hibernacija ili suspendiranje računala, tada minimalna potrebna količina prostora za SWAP mora biti veća od količine fizičke memorije u računalu.

* + 1. Dodatni sadržaj

|  |  |
| --- | --- |
|  | [Filesystem Hierarchy Standard](http://www.pathname.com/fhs/pub/fhs-2.3.pdf) Dokument koji detaljnije opisuje hijerarhiju datotečnog sustava. |

* 1. Instalacija distribucije Debian GNU/Linux
     1. Grafički elementi

Postoje dva načina instalacije distribucije Debian GNU/Linux:

* mrežna instalacija (netinst)
* cjelovita instalacija s medija.

Tijek je instalacije identičan za oba načina.

Podrazumno grafičko sučelje koje dolazi s distribucijom *Debian GNU/Linux* je *GNOME*. Prilikom instalacije moguće je odabrati i neko od još tri najčešće upotrebljavana grafička sučelja:

* KDE (K Desktop Environment)
* LXDE
* Xfce.

**Mrežna instalacija (netinst)**

Kod ovog načina instalacije na instalacijskom mediju nalaze se samo nužne datoteke za pokretanje instalacijske procedure. Svi se drugi paketi preuzimaju izravno s udaljenog poslužitelja na kojem se nalazi repozitorij *Debian*ovih paketa. Instalacijski medij je malen (oko 200MB) i može se brzo preuzeti na računalo. To je ujedno i najčešći način instalacije operacijskog sustava *Debian GNU/Linux* pa će taj način instalacije biti prikazan u ovom poglavlju.

**Cjelovita instalacija s medija**

Kod ovog načina instalacije na instalacijskom mediju nalaze se svi programski paketi za instalaciju *Debian*a. Taj je način instalacije pogodan za računala koja nisu mrežno povezana s Internetom ili imaju jako lošu vezu. Instalacijski mediji su veliki (tri DVD-a).

* + 1. Priprema instalacije

Prije instalacije treba prikupiti podatke o mrežnim parametrima poslužitelja na koji će se instalirati operacijski sustav *Debian GNU/Linux*.

Ako je **konfiguracija mrežnih parametara** **dinamička** (DHCP), ti će se parametri podesiti automatski. Ako je **konfiguracija statička**, treba prikupiti IP-adresu, mrežnu masku, adresu mrežnog prolaza (*default gateway*) i adrese DNS-poslužitelja. I kod statičke i dinamičke konfiguracije potrebno je pripremiti **ime računala** i **njegovu domenu**.

Ime računala sastoji se od imena računala i poddomene odvojenih točkama. Svaki dio između točki može biti dugačak od 1 do 63 znaka, a sveukupno ime računala može biti do najviše 253 ASCII-znaka. Za ime računala mogu se rabiti slova od 'a' do 'z', brojevi od '0' do '9' te povlaka ('-'). Originalna speficikacija RFC 952 govori da svaka oznaka između točkica ne smije počinjati ili završavati povlakom. Primjer punog imena računala je kosjenka.srce.hr. Ime računala je kosjenka, domena je srce.hr.

Najčešće upotrebljavana arhitektura je **amd64** (64-bitna instalacija operacijskog sustava *Debian GNU/Linux*) pa prilikom odabira slike instalacijskog medija treba odabrati sliku za arhitekturu **amd64**.

Uz arhitekturu amd64 postoji još nekoliko arhitektura na kojima se može instalirati distribucija *Debian GNU/Linux*:

* **i386** za 32-bitna PC računala
* **ia64** za 64-bitna računala temeljena na procesoru Intel Itanium
* **armel** i **armhf** za računala temeljena na procesorima ARM
* **powerpc** za računala Apple Macintosh PowerMac
* **sparc** za procesore Sun SPARC, itd.

Više o arhitekturama možete pronaći na [ovoj poveznici](https://www.debian.org/ports/).

Važno je napomenuti da za svaku distribuciju treba pripremiti odgovarajući instalacijski medij.

Nakon što preuzmete sliku instalacijskog medija, potrebno ju je snimiti na instalacijske medije, kao što su CD ili USB, ili ju rabiti izravno kroz neku virtualizacijsku platformu (npr. [*VMware Player*](http://www.vmware.com/products/player) ili [*VirtualBox*](https://www.virtualbox.org/)).

* + - 1. Odabir regionalnih postavki

Nakon pokretanja instalacije najprije treba namjestiti regionalne postavke (odabir kontinenta, države, jezika lokalizacije i rasporeda tipaka na tipkovnici).

Na prvom prikazu koji se pojavi nakon pokretanja instalacije odabere se jezik instalacije, materijali su izrađeni za engleski jezik, stoga odaberite **English**.

Zatim se odabire kontitent, odnosno država. S obzirom na to da Hrvatska (*Croatia*) nije dostupna na početnom popisu, treba odabrati mogućnost **other**.

U sljedećem koracima od ponuđenih se mogućnosti odabere **Europe**pa **Croatia**.

Nakon odabira države treba odrediti lokalizaciju operacijskog sustava. Tijekom ovog tečaja koristit će se engleska lokalizacija operacijskog sustava pa će se kod odabira lokalizacije odabrati mogućnost **United States**.  
  
Međutim, raspored tipki na tipkovnici bit će postavljen na hrvatski jezik (*Croatian*) pa će se u tom koraku odabrati mogućnost **Croatian**.

* + - 1. Postavke mreže, određivanje administratorske lozinke i izrada prvog korisničkog računa

U sljedećem koracima instalacije određuju se postavke mreže. Prilikom određivanja postavki mreže treba upisati **ime računala** (hostname) i njegovu **domenu** (domain name).

Treba odrediti **lozinku administratorskog korisničkog računa** (*root password*). Iz sigurnosnih razloga u postupku instalacije potrebno je dva puta upisati odabranu administratorsku lozinku.

Nakon toga određuju se postavke korisničkog računa koji će se koristiti prilikom izvođenja radnji na operacijskom sustavu koje ne zahtijevaju administratorske ovlasti. Podaci potrebni za izradu prvog korisničkog računa su **puno ime** (*full name*) i **korisnička oznaka** (*username*).

Najčešći oblik korisničke oznake je prvo slovo imena i prezime (npr. iprezime).

Zatim treba upisati i dodatno potvrditi lozinku za novootvorenog korisnika. Ovim je postupkom izrađen prvi korisnički račun.

* + - 1. Particioniranje diskova

Prilikom instalacije treba izraditi **particije**. Postoje dvije metode izrade particija, **ručna** i **vođena**. Tijekom ovog poglavlja bit će prikazana **ručna metoda izrade particija** (odgovor *Manual* na pitanje *Partitioning method*). Nakon odabira ručne metode izrade particija treba potvrdno odgovoriti na pitanje vezano uz izradu particijske tablice na disku (*Create new empty partition table on this device?*).

U donjem je primjeru prikazana instalacija distribucije *Debian GNU/Linux* na disk od 32 GB. Pri tome će biti napravljena particija boot od 512 MB koju treba podesiti da se s nje može pokrenuti operacijski sustav (*bootable*) i montirati je na *mount point* /**boot**.

Zatim treba napraviti particiju **swap** od 4 GB (How to use this partition). Ta particija može biti primarna ili logička. U primjeru instalacije odabrana je primarna particija (odgovor Primary na pitanje Type for the new partition).

Ostatak će diska biti particija **root** montirana na točku montiranja (*mount point)* **/**. Ta particija će isto tako biti primarna particija (odgovor *Primary* na pitanje *Type for the new partition:*). Particija **root** mora biti primarna i konfigurirana tako da se s nje može pokrenuti operacijski sustav (*bootable*).

Detaljniji opis rasporeda particija i particioniranja diskova biti će opisan u sljedećim poglavljima ovog tečaja.

Nakon uspješnog particioniranja diska promjene treba zapisati na disk (potvrdno odgovoriti na pitanje *Write the changes to disks?*).

* + - 1. Odabir dodatnog softvera i prijava na sustav

Nakon završetka particioniranja moguće je **konfigurirati upravitelj paketa**. Prije početka preuzimanja programskih paketa pojavit će se pitanje Scan another CD or DVD?.

Ako radite cjelovitu instalaciju s medija, na ovo pitanje možete odgovoriti potvrdno. Računalo će tražiti ubacivanje jednog po jednog instalacijskog medija (CD-a ili DVD-a) i pokupit će popise programskih paketa koji se nalaze na tim medijima.

U primjeru instalacije koji će se prikazati u ovom tečaju na to je pitanje odgovoreno negativno (ne želimo instalirati dodatne pakete).

Kod instalacije dodatnog softvera potrebno je ostaviti odabrano „*Debian desktop environment*“ i „*Standard system utilities*“. Drugo možemo isključiti (npr. „*Print server*“ koji se automatski instalira).

Time smo odabrali **minimalnu grafičku instalaciju** – instalirat će se osnovni operacijski sustav i grafičko sučelje. Ako će se računalo na koje se instalira operacijski sustav *Debian* rabiti kao poslužitelj, možemo odmah uključiti druge potrebne elemente (odaberemo *Web server,* ako želimo da instalacija automatski instalira *web*-poslužitelj, *Print server,* ako želimo imati spojen printer, *SQL database,* ako želimo poslužitelj za upravljanje bazama podataka, *DNS server* za DNS poslužitelj itd.). Svi ti paketi mogu biti instalirani i naknadno.

Nakon instalacije potrebnog softvera na tvrdi će se disk instalirati **GRUB *boot loader***. Da bi se to dogodilo, potrebno je potvrdno odgovoriti na pitanje *Install the GRUB boot loader to the master boot record?*.

**GNU GRUB** (*Grand Unified Bootloader*) je pokretač operacijskog sustava koji je sposoban pokretati razne besplatne i komercijalne operacijske sustave. *GRUB* može raditi s *Linux*om, *Windows*ima i drugim operacijskim sustavima.

Time je instalacija operacijskog sustava *Debian GNU/Linux* završena i možemo se prijaviti u sustav pomoću prethodno izrađenog korisničkog računa.

* + 1. Dodatni sadržaj

Debian GNU/Linux: <https://www.debian.org/>

Općenito o imenima računala: <http://en.wikipedia.org/wiki/Hostname>

* 1. Vježba 1: Instalacija distribucije operacijskog sustava Debian GNU/Linux
  2. Preuzmite sliku instalacijskog medija i snimite ju na CD/DVD ili se njome koristite izravno kroz neku virtualizacijsku platformu (npr. VirtualBox).
  3. Pokrenite računalo tako da se ono pokrene s instalacijskog medija (boot s CD-a/DVD-a/USB-a). Pritiskom na tipku [Enter] započinje instalacija.
  4. Tijekom instalacije odaberite ove postavke iz tablice.

|  |  |
| --- | --- |
| Select your location | other |
| Select your location | Europe |
| Select your location | Croatia |
| Configure locales | United States |
| Configure the keyboard | Croatian |
| Hostname | debian |
| Domain name | test.lan |
| Root password |  |
| Re-enter password to verify |  |
| Full name for the new user | Linux User |
| Username for your account | luser |
| Choose a password for the new user |  |
| Re-enter password to verify |  |
| Partitioning method | Manual |
| Partition disks | SCSI3 (0,0,0) (sda) |
| Create new empty partition table on this device? | Yes |
| Partition disks | pri/log X GB FREE SPACE |
| New partition size | 512 MB |
| Mount point | /boot |
| Bootable flag | on |
| Partition disks | Done setting up the partition |
| Partition disks | pri/log X GB FREE SPACE |
| New partition size | 4 GB |
| Partition disks | Primary (može biti i Logical) |
| Use as | swap area |
| Partition disks | Done setting up the partition |
| Partition disks | pri/log X GB FREE SPACE |
| Partition disks | Primary (može biti i Logical) |
| Partition disks | Finish partitioning and write changes to disk. |
| Write changes to disk? | Yes |
| Scan another CD or DVD? | No |
| Software selection | Debian desktop environment  Standard system utilities |
| Install the GRUB boot loader to the master boot record? | Yes |

* 1. Nakon prvog pokretanja operacijskog sustava prijavite se u sustav kao korisnik kojeg ste izradili prilikom instalacije.

**Pitanja za ponavljanje**

1. Koji načini instalacije Debiana postoje?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Koje sve znakove možemo koristiti u imenu računala (hostname)?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Naredbena linija

**Trajanje poglavlja:**

**100 min**



Po završetku ovoga poglavlja moći ćete:

* prepoznati elemente naredbi za pregled sadržaja dostupne dokumentacije (man i whatis)
* dati primjere uporabe navedenih naredbi
* objasniti način rada u interaktivnoj ljusci
* objasniti postupak deklaracije i brisanja varijabli u interaktivnoj ljusci
* prikazati popis definiranih varijabli pomoću naredbi set i env
* objasniti postupak preusmjeravanja standarnog ulaza i izlaza
* opisati postupak ulančavanja procesa i primjene naredbe tee
* dati primjere uporabe metaznakova
* opisati primjenu naredbe za ispis pokrenutih naredbi (history)
* dati primjer uporabe naredbe alias i koristiti se automatskim nadopunjavanjem (*tab completion*)
* opisati primjenu naredbe exec.

Ova cjelina obrađuje dostupnu dokumentaciju operacijskog sustava Linux. Upoznajemo se s radom u interaktivnoj ljusci, deklaracijom i upotrebom varijabli ljuske, preusmjeravanjima standardnog ulaza i izlaza te ulančavanjem procesa.

1. 1. Dokumentacija
      1. Stranice man

Sustavi *Linux* jako su dobro dokumentirani. Informacije o korištenju određene naredbe ili funkcije mogu se pronaći na tzv. *man*-stranicama. Službeni naziv *man*-stranica je ***Unix Programmers's Manual****,* a pružaju informacije o naredbama, sistemskim pozivima, formatima datoteka i održavanju sustava. Standardni su dio svih sustava *Linux* i *Unix*.

Naredba za prikazivanje *man*-stranica je man. Argument naredbe man je *man*-stranica koja se želi prikazati. U pravilu je to ime naredbe o kojoj se želi saznati više.

U sljedećem primjeru prikazana je man-stranica naredbe mkdir. Za pristup terminalu potrebno je u grafičkom sučelju iz padajućeg izbornika Activities odabrati **Terminal**.

|  |
| --- |
| $ man mkdir MKDIR(1) User Commands MKDIR(1)  NAME  mkdir - make directories  SYNOPSIS  mkdir [OPTION]... DIRECTORY...  DESCRIPTION  Create the DIRECTORY(ies), if they do not already exist.  Mandatory arguments to long options are mandatory for short options too. -m, --mode=MODE  set file mode (as in chmod), not a=rwx - umask -p, --parents  no error if existing, make parent directories as needed -v, --verbose  print a message for each created directory -Z set SELinux security context of each created directory to the default type --context[=CTX]  like -Z, or if CTX is specified then set the SELinux or SMACK security context to CTX --help display this help and exit --version  output version information and exit  AUTHOR  Written by David MacKenzie.  REPORTING BUGS  GNU coreutils online help: <[http://www.gnu.org/software/coreutils/>](http://www.gnu.org/software/coreutils);  Report mkdir translation bugs to <[http://translationproject.org/team/>](http://translationproject.org/team);  COPYRIGHT  Copyright © 2014 Free Software Foundation, Inc. License GPLv3+: GNU GPL version 3 or later <[http://gnu.org/licenses/gpl.html>](http://gnu.org/licenses/gpl.html);. This is free software: you are free to change and redistribute it. There is NO WARRANTY, to the extent permitted by law.  SEE ALSO  mkdir(2)  Full documentation at: <[http://www.gnu.org/software/coreutils/mkdir>](http://www.gnu.org/software/coreutils/mkdir);  or available locally via: info '(coreutils) mkdir invocation' |

*Man*-stranice podijeljene su u nekoliko dijelova:

* NAME - naziv naredbe i nazivi sličnih naredbi
* SYNOPSYS - prikazuje sintaksu naredbe i raspoložive opcije i argumente
* DESCRIPTION - pregled djelovanja naredbe
* OPTIONS - raspoložive opcije koje mijenjaju funkciju ili efekt naredbe
* OPERANDS - cilj naredbe na kojemu se naredba izvršava
* FILES - datoteke vezane za tu naredbu (konfiguracijske datoteke i sl.)
* SEE ALSO - upućuje na povezane naredbe i teme.

Nemaju sve *man*-stranice sve navedene dijelove, neke imaju i više, a neke i manje informacija. Međutim, sve *man*-stranice trebaju sadržavati minimalno ove dijelove: *NAME, SYNOPSYS* i *DESCRIPTION*.

*Man-*stranice su podijeljene u osam sekcija (*sections*). Jedna naredba se može nalaziti u više sekcija, uvijek se prikazuje sadržaj sekcije nižeg broja. Sekcije su ove:

* Sekcija 1 - Informacije o izvršnim datotekama
* Sekcija 2 - Sistemski pozivi
* Sekcija 3 - Pozivi biblioteka
* Sekcija 4 - Uređaji (datoteke u direktoriju **/dev**)
* Sekcija 5 - Konfiguracijske datoteke i njihov format
* Sekcija 6 - Igre
* Sekcija 7 - Makro paketi
* Sekcija 8 - Administratorske naredbe

Na primjer, mkdir se opisuje i u sekciji 1 (kao naredba za izradu direktorija) i u sekciji 2 (kao sistemski poziv za izradu direktorija). Ako se pokrene:

$ man mkdir

prikazat će se *man*-stranica iz sekcije 1. Ako se želi prikazati *man*-stranica o sistemskom pozivu, naredbi man se u argumentu navede broj sekcije:

$ man 2 mkdir

* + 1. Naredba whatis

Naredba whatis služi za pretraživanje *man*-stranica po ključnoj riječi. Ako se određena naredba nalazi u više sekcija, ispisat će se sve sekcije.

Primjer pretraživanja *man*-stranica naredbe mkdir:

make

$ whatis mkdir  
mkdir (2) - create a directory  
mkdir (1) - make directories

Iz ispisa se vidi da se naredbai mkdir nalazi i u sekciji 2 (sistemski pozivi) i u sekciji 1 (informacije o izvršnim datotekama).

* 1. Naredbena linija
     1. Interaktivna ljuska

Osnovni način interakcije s računalom je naredbena linija. Ljuska interpretira instrukcije utipkane na tipkovnici.

Kao posrednik između korisnika i operacijskog sustava služi program koji se zove **ljuska** (shell). Ljuska je zapravo programski jezik s varijablama, kontrolnim naredbama, potprogramima, prekidima i dr. Organizirana je kao tumač (interpreter) naredbi, što znači da pročita redak teksta, naredbu koju utipka korisnik, interpretira je i poduzme sve potrebne akcije za njezino izvođenje. Kada je naredba izvedena, ljuska daje informaciju korisniku (*prompt*) da je spremna prihvatiti sljedeću naredbu. Prompt ljuske završava znakom **$** za običnog korisnika ili znakom **#** za administratorskog korisnika.

Ljuska nije dio jezgre sustava, nego korisnički program. Svatko može napisati svoj program koji će imati ulogu ljuske, međutim poželjno je da to bude standardni program rasprostranjen na svim instalacijama Linuxa (i Unixa), čime se postiže kompatibilnost rada na različitim računalima.

Ljuska je također programsko okruženje u kojem se mogu izvoditi automatizirani zadaci. Programi ljuske (shell programs) nazivaju se i **skripte**. Postoji nekoliko vrsta ljuski koje se rabe u okruženju sustava Linux. Najčešće su rabljene ljuske:

|  |  |
| --- | --- |
| **Najčešće ljuske** | **Putanja** |
| The Bourne shell | /bin/sh |
| The Bourne again shell | /bin/bash |
| The Korn shell | /bin/ksh |
| The C shell | /bin/csh |
| Tom's C shell | /bin/tcsh |
| Z shell | /bin/zsh |

Najčešće upotrebljavana ljuska na distribucijama Linux je **BASH** (The Bourn again shell) i bit će obrađena u ovom tečaju.

Sintaksa je naredbi ljuske:

naredba [opcije] {argumenti}

Naredba echo koristi se za prikaz teksta na zaslonu. U argument se stavlja ono što se želi ispisati:

$ echo "ovo je tekst"  
ovo je tekst

Ljuska interpretira prvu riječ napisanu u naredbenoj liniji kao naredbu. Ta riječ može biti apsolutna ili relativna putanja do izvršne datoteke na disku. Ako ta datoteka postoji, ona će se izvršiti. Ako prva riječ ne započinje znakom „/“, tada će ljuska skenirati direktorije definirane u varijabli PATH i pokušati pokrenuti prvu datoteku na koju naiđe.

Na primjer, varijabla PATH sadrži samo direktorije **/bin** i **/usr/bin**, a naredba se fdisk nalazi u direktoriju **/sbin**. Kada korisnik pokuša izvršiti naredbu fdisk, ona neće biti pronađena u direktorijima **/bin** i **/usr/bin** i neće moći biti pokrenuta. Korisnik ju tada može pokrenuti pozivanjem njezine apsolutne putanje:

# /sbin/fdisk

Korisnik isto tako može upisati relativnu putanju do datoteke:

# ../sbin/fdisk

Za razliku od operacijskog sustava DOS, u kojem je korisnik mogao pokrenuti naredbu upisivanjem samo imena naredbe (bez putanje) u tekućem direktoriju čija putanja nije definirana u varijabli PATH, u okruženju *Unix/Linux* to nije moguće. Za pokretanje izvršne datoteke koja se nalazi u tekućem direktoriju treba se koristiti relativnom ili apsolutnom putanjom. Slijedi primjer pozivanja naredbe fdisk, čija putanja nije definirana u varijabli PATH:

# cd /sbin  
# ./fdisk

Svaki korisnik može definirati postavke svoje ljuske BASH u datoteci **.bashrc**. U njoj se mogu definirati varijable (npr. varijabla PATH), aliasi itd.

* + 1. Varijable ljuske

Varijable ljuske slične su varijablama korištenim u drugim programskim jezicima. U imenu varijabli mogu se koristiti **samo alfanumerički znakovi**. Na primjer, BROJ=300 dodjeljuje vrijednost 300 varijabli nazvanoj BROJ.

Varijabla se inicijalizira naredbom (važno je naglasiti da nema razmaka ispred i iza znaka = te da naredba počinje imenom varijable, bez znaka $ koji u primjeru u nastavku označava *prompt*):

$ BROJ=300

Naredba echo služi za ispis teksta na zaslonu ili za ispis vrijednosti varijable.

Varijabla se poziva svojim imenom kojem prethodi znak $:

$ echo $BROJ  
300  
$ echo BROJ  
BROJ

Iz primjera se vidi da je prva naredba ispisala vrijednost varijable, a druga ime varijable.

Ako se varijabla više ne koristi, ona se može obrisati naredbom unset pri čemu **znak $ ne prethodi imenu varijable**.

U sljedećem se primjeru vrijednost prethodno inicijalizarane varijable pokušala obrisati tako da je u imenu varijable korišten znak $. Ispis vrijednosti (naredba echo) pokazuje da je vrijednost varijable ostala nepromijenjena (300).

$ unset $BROJ  
$ echo $BROJ  
300

U sljedećem se slučaju naredba unset koristi na ispravan način, **bez korištenja znaka $**. Ispis vrijednosti (naredba echo) pokazuje da je vrijednost varijable obrisana.

$ unset BROJ  
$ echo $BROJ

* + 1. Vrste varijabli ljuske

Postoje dvije vrste varijabli:

* lokalne
* izvezene (exported).

**Lokalne varijable** dostupne su samo iz trenutačne ljuske. **Izvezene varijable** dostupne su iz trenutačne ljuske (roditelj) i svih ljuski (djece) koje su pokrenute iz te ljuske.

Naredbe set i env služe za ispis definiranih varijabli:

|  |  |
| --- | --- |
| **Naredba** | **Opis** |
| set | Ispisuje **sve** varijable, i lokalne i izvezene. |
| env | Ispisuje **sve izvezene** varijable. |

Izvezene varijable su globalne utoliko što ih djeca mogu referencirati.

Svaka lokalna varijabla može postati izvezena, koristeći naredbu export. U sljedećem primjeru vidimo da naredba env ne pronalazi varijablu BROJ, ali ju nalazi nakon izvršavanja naredbe export.

$ env | grep BROJ  
$ export BROJ  
$ env | grep BROJ  
BROJ=300

**Napomena**

Naredba grep služi za pretraživanje izlaza neke naredbe. U sljedećim poglavljima bit će detaljno objašnjena naredba grep i ulančavanje procesa znakom |.

* + 1. Osnovne predefinirane varijable

Kad se korisnik prijavi na sustav, pokrene se njegova ljuska u kojoj može izvršavati naredbe. Ta ljuska ima predefinirane varijable. Tablica prikazuje najčešće rabljene varijable.

|  |  |
| --- | --- |
| **Ime varijable** | **Značenje** |
| DISPLAY | Rabi ju grafičko okruženje X Windows System, služi tome da grafičko sučelje zna gdje pokrenuti klijentsku aplikaciju. |
| HISTFILE | Putanja do korisnikove datoteke s povijesti naredbi. |
| HOME | Putanja do korisnikova direktorija. |
| LOGNAME | Ime korisnika pod kojim se pokreće trenutna ljuska. |
| PATH | Popis direktorija u kojima ljuska pretražuje izvršne programe, kada se naredba pokrene bez apsolutne ili relativne putanje do nje. |
| PWD | Trenutačni radni direktorij. |
| SHELL | Korisnikova ljuska (u većini slučajeva je to bash). |

Naredbom echo mogu se prikazati vrijednosti svih tih varijabli:

$ echo $DISPLAY  
:0  
$ echo $HISTFILE  
/home/tux/.bash\_history  
$ echo $HOME  
/home/tux  
$ echo $LOGNAME  
tux  
$ echo $PATH  
:/usr/local/bin:/usr/bin:/bin  
$ echo $PWD  
/home/tux  
$ echo $SHELL  
/bin/bash

Postoji nekoliko specijalnih varijabli povezanih s upravljanjem procesima:

|  |  |
| --- | --- |
| $! | Predstavlja ID procesa zadnjeg procesa djeteta. |
| $$ | Predstavlja ID procesa trenutačne ljuske. |
| $? | Ima vrijednost 0 ako je zadnja naredba uredno izvršena. Ako nije, tada je vrijednost 1. |

Ako se želi ispisati ID procesa trenutačne ljuske, dovoljno je pokrenuti naredbu:

$ echo $$  
9823

Ako se želi ispisati izlazni kod prošle izvršene naredbe, dovoljno je pokrenuti naredbu:


$ echo $?  
0

* + 1. Preusmjeravanje standardnog ulaza i izlaza

Programima (procesima) aktiviranim iz ljuske automatski se pridjeljuju tri „otvorene“ datoteke ***stdin*** (standardni ulaz, eng. *standard input*), ***stdout*** (standardni izlaz, eng. *standard output*) i ***stderr*** (standardni izlaz za pogreške, eng. *standard error*) s brojevima 0, 1 i 2. Ti brojevi (*file descriptors*) opisuju (adresiraju) otvorene datoteke. Pojam „otvorena“ datoteka označava da određeni proces ima vlasništvo nad dotičnom datotekom. Datoteka *stdin* (0) je otvorena za čitanje, rabi se kao standardni ulaz i obično je to tipkovnica. Datoteka *stdout*(1) je otvorena za pisanje i rabi se kao standardni izlaz. Po definiciji je to korisnikov terminal (zaslon). Datoteka *stderr*(2) je otvorena za pisanje i rabi se za ispisivanje pogrešaka. Po definiciji je to također zaslon terminala.

Početno stanje prilikom aktiviranja novog procesa (standardno zadavanje naredbe) prikazano je na sljedećoj slici:

$ naredba




Ljuska može mijenjati dodijeljene ulazno-izlazne datoteke. To se postiže specijalnim znakovima <, > ili 2> u retku naredbe ispred imena datoteke za koju želimo da bude standardni ulaz, izlaz ili izlaz za pogreške.

U nastavku će biti opisani postupci preusmjerivanja (engl. r*edirection*) za standardni ulaz i izlaz (<, >). Pritom izlaz za pogreške ostaje nepromijenjen (zaslon terminala). Time se izbjegava da poruke o pogreškama budu „sakrivene“ u nekoj datoteci. Znakove < i > tumači ljuska i ne prosljeđuje ih samoj naredbi. Zato nije potrebno posebno kodiranje.


Sljedeća naredba i slika prikazuju preusmjeravanje datoteke **ime\_dat** na standardni ulaz procesa, tj. naredbe.

$ naredba < ime\_dat




Sljedeća naredba i slika prikazuju preusmjeravanje standardnog izlaza procesa na datoteku **ime\_dat**. Time će se presnimiti datoteka **ime\_dat**.

$ naredba > ime\_dat




Sljedeća naredba i slika prikazuju preusmjeravanje datoteke **ime\_dat1** na standardni ulaz procesa, te standardnog izlaza procesa na datoteku **ime\_dat2**.

$ naredba < ime\_dat1 > ime\_dat2




Sljedeća naredba i slika prikazuju preusmjeravanje standardnog izlaza procesa na datoteku **ime\_dat**. Time se neće presnimiti datoteka **ime\_dat**, tj. novi podaci će se zapisati na kraj datoteke.

$ naredba >> ime\_dat



Ako se želi standardni izlaz za pogreške preusmjeriti u neku datoteku, to se postiže posebnim znakovima 2>. Slijedi primjer preusmjeravanja standardnog izlaza za pogreške u datoteku **ime\_dat**.


$ naredba 2> ime\_dat



* + 1. Ulančavanje procesa

Važna je značajka operacijskih sustava *Unix* i *Linux* u usporedbi s nekim drugim operacijskim sustavima mogućnost **ulančavanja procesa**, tj. stvaranja kanala (*pipes*) kojima se izlaz iz jednog procesa dovodi na ulaz drugog procesa. Po istom principu po kojem je u prethodnim slučajevima preusmjerivan ulaz – izlaz u neku datoteku, u okviru ljuske moguće je preusmjerivanje na drugi proces.

Tijekom takvog poziva naredbe nastaje sakrivena, privremena datoteka zvana *pipe* na principu *fifo repa* (prvi unutra, prvi van, eng. *fifo –* *first in first out*) koja omogućuje programima (procesima) da rade paralelno i uz sinkronizaciju sustava te da prenose podatke iz jednog procesa u drugi.




Notacija za povezivanje dvaju procesa kanalom vrlo je jednostavna. Između dviju naredbi treba utipkati znak |, što je dovoljno da ljuska pokrene mehanizam ulančavanja procesa. Znak | na hrvatskom rasporedu tipkovnice dobije se pritiskom na tipke **[AltGr] + [W]**.

$ naredba1 | naredba2

Jednostavna notacija imala je značajan utjecaj na programsku metodologiju korisnika operacijskih sustava *Unix/Linux* koji su, ohrabreni jednostavnošću, počeli kombinirati postojeće programe umjesto gradnje novih. Ideja je da se od niza malih komadića (programa) kombiniraju složeniji moduli s određenim ciljem. Tako je lakše definirati, dokumentirati i održavati manje cjeline, a povećava se pouzdanost modula izvedenih iz osnovnih programa. Jednostavni primjeri takvog kombiniranja naredba (programa) pokazani su u daljnjem tekstu.

Na sljedećoj je slici prikazano zadavanje naredbe za povezivanje dvaju procesa kanalima.



Ako želimo preusmjeriti standardni izlaz i u datoteku i na zaslon, to možemo napraviti naredbom tee.

Naredba tee čita ono što dobije na standardni ulaz, preusmjerava na svoj standardni izlaz i u datoteku koja je postavljana u argumentu naredbe tee.

$ naredba | tee ime\_dat

Sljedećom naredbom ispisat ćemo sve datoteke koje počinju nizom **passwd** u direktorij **/etc**:

$ ls /etc/passwd\*  
/etc/passwd  
/etc/passwd-

Ako se taj popis želi preusmjeriti u datoteku, dovoljno je u datoteku preusmjeriti standardni izlaz. Time se popis datoteka neće ispisati na zaslon (tj. standardni izlaz).

$ ls /etc/passwd\* > /tmp/popis.txt  
$ cat /tmp/popis.txt  
/etc/passwd  
/etc/passwd-

Ako se taj popis želi prikazati i na zaslonu (standardni izlaz) i preusmjeriti u datoteku, potrebno je rabiti naredbe tee:

$ ls /etc/passwd\* | tee /tmp/popis.txt  
/etc/passwd  
/etc/passwd-  
$ cat /tmp/popis.txt  
/etc/passwd  
/etc/passwd-

* + 1. Metaznakovi

|  |  |
| --- | --- |
| **Metaznak** | **Opis** |
| **\*** | zamjenjuje bilo koju skupinu slova u riječi |
| **?** | zamjenjuje bilo koje slovo u riječi |
| **[..]** | zamjenjuje bilo koji od znakova u zagradama |
| **~** | označuje korisnikovo izvorno kazalo, tj. korisnikov kućni direktorij (home directory) |
| **>** | znači preusmjerivanje izlaza |
| **<** | znači preusmjerivanje ulaza |
| **>>** | znači dodavanje izlazu |
| **|** | znači povezivanje procesa u kanale |
| **&** | znači nalog za izvođenje procesa (naredbe) u pozadini |
| **!** | (u prvom stupcu naredbe) poziva jednu od prethodno zadanih naredbi |

U nastavku je prikazano nekoliko primjera korištenja metaznakova u kombinaciji s naredbom ls:

ls /usr/bin/b\*

Rezultat ove naredbe su sve datoteke koje počinju znakom **b** i nalaze se u direktoriju **/usr/bin**.

ls /usr/bin/?b\*

Rezultat ove naredbe su sve datoteke koje imaju slovo **b** na drugom mjestu i nalaze se u direktoriju **/usr/bin**.

ls a[0-9]

Rezultat ove naredbe su datoteke koje počinju znakom **a** i na drugom mjestu imaju neki broj.

ls [!Aa]\*

Rezultat ove naredbe su sve datoteke koje ne počinju slovima **a** ili **A**.

ls ~

Rezultat ove naredbe su sve datoteke u korisničkom direktoriju.

* + 1. Navodnici

Posebno značenje metaznakova može biti poništeno znakom *escape*, koji su također metaznakovi.

*Backslash* (znak \) zove se znak *escape* i poništava značenje bilo kojeg metaznaka, prisiljavajući ljusku da ga doslovno interpretira.

Ako se želi ispisati metaznak \*, ispred njega treba upisati znak *escape \*. Ako ne stavimo znak *escape \*, naredba echo će ispisati datoteke u tekućem direktoriju.

$ echo \*  
datoteka1.txt datoteka2.txt  
$ echo \\*  
\*

Jednostruki navodnici (' ') poništavaju značenje svih metaznakova osim znaka backslash ( znak \).

$ echo $BROJ  
300  
$ echo '$BROJ'  
$BROJ

Dvostruki navodnici (" ") su slabiji navodnici od jednostrukih i mogu poništiti značenje većine posebnih metaznakova, osim znaka za povezivanje procesa u kanale (|), backslasha (\) i varijabli ($var).

echo "$BROJ"  
300

Navodnici back tick (``) izvršit će naredbu koja se nalazi u navodnicima.

U sljedećem će se primjeru izvršiti naredba date s argumentima, koja ispisuje samo današnji datum. Osim što je u *back tick* navodnicima, ubačena je i u varijablu $VRIJEME.

$ VRIJEME="Danas je `date +%d.%m.%Y.`"  
$ echo $VRIJEME  
Danas je 11.05.2015.

* + 1. Povijest naredbi

Da bi se izlistao popis prije pokrenutih naredbi, ljuska ima ugrađenu naredbu history. Naredba history pokreće se bez argumenata i daje popis izvršenih naredbi:

$ history  
1 VRIJEME="Danasnji datum je `date +%d.%m.%Y.`"  
2 echo $VRIJEME

Ljuska popis pokrenutih naredbi snima u datoteku **~/.bash\_history**. Korisnik može strelicama gore i dolje doći do neke od ranije izvršenih naredbi i izvršiti ju pristikom na tipku [Enter].

Ako korisnik kao prvi znak naredbe unese znak ! te iza njega neki drugi znak, ljuska će pokrenuti zadnju izvršenu naredbu koja je počinjala tim znakom. Ako odabere broj iz povijesti koju je dobio naredbom history, izvršit će se naredba pod tim rednim brojem.

Sljedeća naredba pokreće zadnju izvršenu naredbu koja je započinjala znakom x:

$ !x

Sljedeća naredba pokreće naredbu s rednim brojem 2 u povijesti naredbi (u našem slučaju je to naredba echo $VRIJEME).

$ !2

Sljedeća naredba pokreće zadnju izvršenu naredbu:

$ !!

Sljedeća naredba pokreće zadnju naredbu tako da zamijeni **string1** sa **string2** u toj naredbi:

$ ^string1^string2

U sljedećem primjeru zamijenit ćemo tekst "test" iz prethodne naredbe u tekst "test2".

$ echo "ovo je test"  
ovo je test  
$ ^test^test2  
echo "ovo je test2"  
ovo je test2

3.2.10. Aliasi i automatsko nadopunjavanje

Ako korisnik ima potrebu za češćim pokretanjem određene naredbe, može izraditi **alias**. Alias se izrađuje naredbom alias.

Sintaksa je sljedeća:

$ alias mojprogram='naredba [opcije] {argumenti}'

Slijedi primjer gdje se izrađuje alias naziva trazi koji pokreće naredbu find /etc -name passwd.

Alias trazi time pokreće naredbu find koja pretražuje direktorij **/etc** i traži sve datoteke koje se zovu **passwd**.

$ alias trazi='find /etc -name passwd'  
$ trazi  
/etc/pam.d/passwd  
/etc/cron.daily/passwd  
/etc/passwd

Ako se alias želi poništiti, to se može naredbom unalias. Dovoljno je u argumentu naredbe dodati alias koji se briše:

$ unalias trazi

Postoji i opcija **brzog nadopunjava naredbi**.

Kad korisnik započne pisati naredbu, npr. alias-naredbu trazi, može napisati nekoliko prvih slova (npr. tra) i pritisnuti tipku **[Tab]**. Ljuska će tada automatski završiti naredbu ili ispisati sve naredbe koje započinju nizom tra.

Na isti način može nadopunjavati imena datoteka na disku. Na primjer, za datoteku **/etc/passwd** dovoljno je napisati **/etc/pas** i pritisnuti tipku **[Tab]**.

3.2.11. Izvršavanje više naredbi

Korisnik može izvršavati više naredbi u nizu.

Više naredbi koje se izvršavaju jedna za drugom, bez obzira na uspješnost prethodno pokrenute naredbe:

naredba1 ; naredba2 ; naredba3

Naredbe se izvršavaju jedna za drugom samo u slučaju da prethodna naredba ima izlazni kod 0 (uspješno izvršena):

naredba1 && naredba2 && naredba3

Naredbe se izvršavaju jedna za drugom samo u slučaju da prethodna naredba ima izlazni kod različit od 0 (neuspješno izvršena):

naredba1 || naredba2 || naredba3

U nastavku slijede primjeri izvršavanja više naredbi u nizu.

Prva naredba prikazuje ispis pogreške jer datoteka **/etc/ne\_postoji** stvarno ne postoji. Naredba echo prikazuje izlazni kod prve naredbe, koji je 2.

$ ls /etc/ne\_postoji  
ls: cannot access /etc/ne\_postoji: No such file or directory  
$ echo $?  
2

Ova naredba prikazuje ispis datoteke koja postoji, a budući da je naredba uredno izvršena, njezin izlazni kod je 0.

$ ls /etc/passwd  
/etc/passwd  
$ echo $?  
0

U sljedećem su se primjeru obje naredbe izvršile jer ne postoji uvjet izvršavanja druge naredbe:

$ ls /etc/ne\_postoji ; ls /etc/passwd  
ls: cannot access /etc/ne\_postoji: No such file or directory  
/etc/passwd

U sljedećem primjeru izvršila se samo prva naredba. Izlazni kod prve naredbe je 2, što znači da se prva naredba neuspješno izvršila i zbog toga se nije izvršila druga naredba:

$ ls /etc/ne\_postoji && ls /etc/passwd  
ls: cannot access /etc/ne\_postoji: No such file or directory

U sljedećem primjeru izvršile su se obje naredbe. Izlazni kod prve naredbe je 2, što znači da se prva naredba neuspješno izvršila i zbog toga se izvršila druga naredba:

$ ls /etc/ne\_postoji || ls /etc/passwd  
ls: cannot access /etc/ne\_postoji: No such file or directory  
/etc/passwd

3.2.12. Naredba exec

Naredba exec rabi se kad želimo zamijeniti trenutačnu interaktivnu ljusku s nekim drugim programom:

exec program

Kad se korisnik prijavi u sustav kao administratorski korisnik root, automatski će se pokrenuti ljuska **bash**. Ako korisnik želi promijeniti trenutačnu ljusku u **zsh**, pokrenut će naredbu:

# exec zsh

Kod takve upotrebe naredbe exec ne stvara se novi proces, kao što bi se dogodilo da smo ovako pokrenuli novi proces:

# zsh

nego se postojeći zamjenjuje sa **zsh**.

U sljedećem je primjeru vidljivo da je pokretanjem ljuske **zsh** pomoću naredbe exec nova ljuska **zsh** dobila isti identifikacijski broj procesa kao i stara ljuska **bash** (9823). Znači, proces stare ljuske je nestao i umjesto njega je pod istim identifikacijskim brojem pokrenuta nova ljuska.

Naredba ps služi za ispisivanje popisa aktivnih procesa, a naredba grep za filtriranje linija koje sadrže određenu riječ.

# ps -ef | grep bash | grep -v grep  
root 9823 16169 0 18:00 pts/5 00:00:00 bash  
# exec zsh  
# ps -ef | grep 9823 | grep -v grep  
root 9823 16169 0 18:00 pts/5 00:00:00 zsh

* 1. Vježba 2: Naredbena linija

**Vježba: Pokretanje terminala**

1. Prijavite se na računalo svojim korisničkim imenom i lozinkom.
2. Kliknite mišem na *Applications* → *Accesories* → **Terminal** u desnom gornjem kutu.Time ćete pokrenuti terminal u kojem možete upisivati naredbe iz slijedećih vježbi.
3. Ukoliko želite podesiti font i njegovu veličinu, te boje kliknite mišem na *Edit* → *Profile Preferences*.

**Vježba: Man-stranice**

1. Koristeći se naredbama man**,** pročitajte man-stranicu naredbe mkdir.
2. Za koju se akciju koristi naredba mkdir?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Naredbom whatis pronađite sve man-stranice s ključnom riječi **mkdir**.
2. Pročitajte man-stranice u sekcijama 1 i 2.
3. U čemu je razlika između man-stranice u sekciji 1 i u sekciji 2 naredbe mkdir?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Vježba: *stdin-stdout-stderr***

1. Naredbom find potražite sve datoteke u direktoriju **/etc** koje počinju slovom **p** i preusmjerite rezultat u datoteku **/tmp/nadjeno.txt**.

find /etc –name “p\*“ > /tmp/nadjeno.txt

1. Provjerite sadržaj novoizrađene datoteke naredbom cat. Nalazi li se u njoj popis svih datoteka i direktorija u direktoriju **/etc** koji počinju slovom **p**? \_\_\_\_\_\_\_\_

cat /tmp/nadjeno.txt

1. Koristeći se identičnom naredbom nađite sve datoteteke u direktoriju **/etc** koje počinju slovom **s** i rezultat stavite na kraj datoteke **/tmp/nadjeno.txt**.

find /etc –name “s\*“ >> /tmp/nadjeno.txt

1. Naredbom **sort** razvrstajte popis iz datoteke **/tmp/nadjeno.txt** i preusmjerite taj rezultat u novu datoteku **/tmp/nadjeno2.txt**.

sort < /tmp/nadjeno.txt > /tmp/nadjeno2.txt

1. Provjerite sadržaj novoizrađene datoteke **/tmp/nadjeno2.txt** naredbom cat.

cat /tmp/nadjeno2.txt

Što je sadržaj datoteke **/tmp/nadjeno2.txt**?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Vježba: Ulančavanje procesa**

1. Naredbom **find** u direktoriju **/bin** pronađite sve datoteke koje završavaju slovom **s** i razvrstajte izlaz naredbom sort.

find /bin –name “\*s“ | sort

1. Pokušajte pokrenuti naredbu find bez razvrstavanja izlaza.   
   Proučite razliku.
2. Kako radi ulančavanje procesa u 1. zadatku?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Naredbom **du** ispišite veličinu svih direktorija u direktoriju **/usr** i poredajte po veličini (mogućnost –n naredbe sort služi za numeričko razvrstavanje).

du –sk /usr/\* | sort –n

1. Preusmjerite standardni izlaz ulančanih naredbi iz prošlog zadatka u datoteku **/tmp/izlaz.txt**.

du –sk /usr/\* | sort –n > /tmp/izlaz.txt

1. Koristeći se naredbom tee preusmjerite standardni izlaz ulančanih naredbi iz prošlog zadataka na standardni izlaz i u datoteku **/tmp/izlaz.txt**.

du –sk /usr/\* | sort –n | tee /tmp/izlaz.txt

**Vježba: Varijable**

1. Varijabli ALERT dodijelite vrijednost **virus**.

ALERT=virus

1. Naredbom **set** provjerite je li ta varijabla definirana. Naredba grep ispisuje linije koje sadrže izraz ALERT.

set | grep ALERT

1. Provjerite je li varijabla definirana naredbom env.

env | grep ALERT  
  
Budući da varijabla nije izvezena, ne bi trebala biti definirana.

1. Zatim pokrenite još jednu ljusku i provjerite možete li prikazati vrijednost varijable.

bash  
echo $ALERT

Posljednja naredba ne bi smjela ispisati vrijednost varijable jer je pokrenuta nova ljuska, a varijabla nije izvezena. Pokrenite naredbu exit da biste izašli iz trenutačne novopokrenute ljuske i vratili se u staru ljusku.

1. Izvezite varijablu pomoću naredbe export.

export ALERT

1. Naredbom **env** ponovno provjerite je li varijabla postala globalna (izvezena). Je li varijabla postala globalna? \_\_\_\_\_\_\_\_
2. Nakon toga pokrenite ponovno ljusku i provjerite možete li sada doći do vrijednosti te varijable.

bash  
echo $ALERT

1. U novopokrenutoj ljusci promijenite vrijednost varijable.

export ALERT=green

1. Naredbom exit izađite iz novootvorene ljuske i provjerite vrijednost varijable u roditeljskoj ljusci.

Koja je vrijednost varijable u originalnoj roditeljskoj ljusci? \_\_\_\_\_\_\_

**Pitanja za ponavljanje**

1. U koliko su sekcija podijeljene man-stranice?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. U čemu je razlika između lokalnih i izvezenih varijabli?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Koje se tri vrste datoteka automatski pridjeljuju procesima (programima) pokrenutim u ljusci?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Čemu služi ulančavanje procesa?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Kada se u ljusci djetetu promijeni vrijednost varijable, hoće li se promijeniti i u ljusci roditelju?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Upravljanje datotekama i direktorijima

**Trajanje poglavlja:**

**125 min**



Po završetku ovoga poglavlja moći ćete:

* pokazati kretanje po datotečnom sustavu
* primijeniti naredbe pwd i cd
* pronalaziti datoteke i direktorije
* rabiti naredbe find, locate i which
* izraditi, kopirati i premještati datoteke i direktorije
* primijeniti naredbe mkdir, rmdir, rm, cp i mv
* razlikovati permamentne i simboličke poveznice
* koristiti se naredbom ln
* izraditi datoteke
* primijeniti naredbe touch i dd.

Ova cjelina obrađuje osnovne naredbe za kretanje po datotečnom sustavu, pronalaženje datoteka i direktorija te upravljanje datotekama i direktorijima. Naučit ćemo izrađivati, kopirati i premještati datoteke i direktorije, te razliku između permanentnih i simboličkih poveznica.

2. 1. Kretanje po datotečnom sustavu
      1. Apsolutna i relativna putanja

Datoteci ili direktoriju može se pristupiti **punom putanjom**, koja započinje znakom / (tj. ishodišnim direktorijem - root), ili **relativnom putanjom**, koja započinje od trenutačnog direktorija u kojem se nalazi korisnik.

**Apsolutna putanja** je neovisna o trenutačnom direktoriju i započinje znakom **/**.

Primjeri apsolutne putanje:

/etc/passwd

/root/.bashrc

/usr/local/bin/command

**Relativna putanja** ovisi o tome u kojem se direktoriju nalazi korisnik i ne započinje znakom **/**. Može započeti znakovima .. (označava prethodni direktorij) ili znakom . (označava trenutačni direktorij).

Primjeri relativne putanje:

passwd

root/.bashrc

../local/bin/command

* + 1. Naredbe pwd i cd

Kao i u bilo kojem drugom struktiriranom datotečnom sustavu, postoji nekoliko alata koji korisniku pomažu kretati se kroz datotečni sustav. Kod operacijskog sustava *Debian* to su najčešće naredbe pwd i cd koje su ugrađene u korisničku ljusku.

|  |  |
| --- | --- |
| **Naredba** | **Opis** |
| pwd | Ova naredba prikazuje trenutačnu lokaciju korisnika. Lokacija se prikazuje u obliku apsolutne putanje do trenutačnog direktorija. |
| cd | Ova naredba služi za promjenu trenutačnog direktorija (cd - *change directory*). |

U primjeru u nastavku, naredbom pwd prikaže se trenutačna lokacija (**/root**), a naredbom cd lokacija se promijeni u **/usr/local/bin/**. Da bi se provjerio rezultat primjene naredbe cd, provjerava se trenutačna lokacija naredbom pwd. Iz rezultata (**/usr/local/bin**) vidljivo je da je se naredbom cd promijenila trenutačna lokacija.

$ pwd  
/root  
$ cd /usr/local/bin/  
$ pwd  
/usr/local/bin

Oznaka ~ označava osobni direktorij korisnika. Ako se korisnik nalazi u nekom drugom direktoriju, u svoj se direktorij može vratiti naredbom cd ~.

$ pwd  
/usr/local/bin  
$ cd ~  
$ pwd  
/home/korisnik

Ako se korisnik želi vratiti u prethodni direktorij u kojem je bio, može se koristiti naredbom cd -.

$ pwd  
/home/korisnik  
$ cd -  
$ pwd  
/usr/local/bin

Ako korisnik želi otići u osobni direktorij nekog drugog korisnika, npr. **tux**, onda može koristiti oblik cd ~tux.

$ pwd  
/home/korisnik  
$ cd ~tux  
$ pwd  
/home/tux

* + 1. Isprobajte naredbe

1. Prijavite se na sustav kao gost odabirom poveznice *login as guest*.
2. Upišite naredbu za provjeru trenutačne lokacije. U kojem se direktoriju nalazite?
3. Postavite se u direktorij **/usr/bin/** uporabom odgovarajuće naredbe.
4. Ponovno provjerite trenutačnu lokaciju. U kojem se sada direktoriju nalazite?

**Odgovori na pitanja**

1. Upišite naredbu za provjeru trenutačne lokacije. U kojem se direktoriju nalazite?

pwd   
/root

1. Postavite se u direktorij **/usr/bin/** uporabom odgovarajuće naredbe.

cd /usr/bin/

1. Ponovno provjerite trenutačnu lokaciju. U kojem se sada direktoriju nalazite?

pwd  
/usr/bin

* 1. Pronalaženje datoteka i direktorija
     1. Naredba find

U Linuxovom okruženju ima više naredbi za pretraživanje datoteka i direktorija. Najčešće se rabe find, locate i which.

Naredba find služi za pretraživanje datotečnog sustava.

Njezina je sintaksa:

find <direktorij> <kriterij> [-exec {} \;]

Argument <direktorij> kaže naredbi find gdje da započne pretragu. Pretraga uključuje **taj direktorij i sve poddirektorije u njemu**. Argumentom <kriterij> definiramo prema kojem kriteriju pretražujemo datoteke - ime datoteke, tip (direktorij ili datoteka), vlasnik, vrijeme pristupa, izrade ili modificiranja.

Sljedeća tablica prikazuje osnovne kriterije pretraživanja.

|  |  |
| --- | --- |
| Osnovni kriteriji pretraživanja | |
| -type [f|d] | Tip pretrage može biti f za datoteku ili d za direktorij. |
| -name IME | Ime datoteke (mogu se koristiti regularni izrazi). |
| -user KORISNIK | Vlasnik tražene datoteke ili direktorija. |
| -atime BROJDANA | Vrijeme zadnjeg pristupa datoteci ili direktoriju izraženo u danima. |
| -ctime BROJDANA | Vrijeme izrade datoteke ili direktorija izraženo u danima. |
| -mtime BROJDANA | Vrijeme zadnje promjene datoteke ili direktorija izraženo u danima. |
| -amin BROJMINUTA | Vrijeme zadnjeg pristupa datoteci ili direktoriju izraženo u minutama. |
| -cmin BROJMINUTA | Vrijeme izrade datoteke ili direktorija izraženo u minutama. |
| -mmin BROJMINUTA | Vrijeme zadnje promjene datoteke ili direktorija izraženo u minutama. |
| -newer DATOTEKA | Datoteke stvorene prije datoteke DATOTEKA. |

* + 1. Nekoliko primjera korištenja naredbe find

Sljedeća naredba pretražuje datoteke u direktoriju **/home** koje se zovu **.zshrc**:

$ find /home –name .zshrc  
/home/irako/.zshrc  
/home/sabina/.zshrc  
/home/tux/.zshrc

Naredba pretražuje datoteke u direktoriju **/etc** čije **ime** započinje znakom **x**:

$ find /etc -name "x\*"  
/etc/xinetd.d  
/etc/xinetd.conf  
/etc/xml  
/etc/xml/xml-core.xml  
/etc/xml/xml-core.xml.old  
/etc/init.d/x11-common  
/etc/init.d/xinetd

Naredba pretražuje sve datoteke na svim montiranim datotečnim sustavima koje su u vlasništvu korisnika **tux**.

$ find / -user tux  
/home/tux/.bashrc  
/home/tux/.bash\_profile  
/home/tux/.bash\_history

Popis traženih datoteka naredba ispisuje na standardnom izlazu. Ako želimo obrisati navedene datoteke, ili promijeniti dozvole nad datotekama koje naredba nađe, to možemo pomoću opcije **–exec**.

Naredba pretražuje sve datoteke u vlasništvu korisnika **tux** i briše ih.

$ find / -type f -user tux –exec rm –f {} \;

Slično se može napraviti naredbom xargs. Naredba prihvaća popis datoteka sa standardnog ulaza i nad njima izvršava naredbu u argumentu.

$ find / -type f -user tux | xargs rm –f

Rezultat će biti isti kao i kod prethodne naredbe, obrisat će se sve datoteke koje pripadaju korisniku **tux**.

* + 1. Naredba locate

Pretraživanje naredbom find može biti sporo. Pretraživanje svih montiranih datotečnih sustava može potrajati i desetke minuta.

Zbog toga postoji naredba locate koja pretražuje osjetno brže. Radi tako da naredba updatedb koja se pokreće iz ***crona*** (servisa koji u točno određeno vrijeme pokreće određene programe, obično noću) spremi popis datoteka i direktorija u lokalnu bazu podataka. Naredba locate pokreće upit u toj lokalnoj bazi podataka i puno brže dolazi do rezultata koji ispisuje na standardnom izlazu. Treba uzeti u obzir da pretražuje stanje montiranih datotečnih sustava u vrijeme zadnjeg izvršavanja naredbe updatedb.

Sintaksa je naredbe locate:

$ locate STRING

U argumentu se navodi dio imena datoteke ili direktorija koji se traži.

U sljedećem primjeru pretražit će se sve datoteke koje u sebi imaju **/etc/pass**. Rezultat će biti apsolutne putanje do tih datoteka.

$ locate /etc/pass  
/etc/passwd  
/etc/passwd-

* + 1. Naredba which

Naredba which vraća punu putanju do naredbe koju pretražujemo unutar direktorija definiranih u korisnikovoj varijabli **PATH**.

Sintaksa je naredbe which:

$ which STRING

U argumentu se navodi dio imena datoteke ili direktorija koji se traži.

U sljedećem primjeru ispisat ćemo apsolutnu putanju do naredbe ls.

$ which ls  
/bin/ls

Isprobajte navedenu naredbu u simuliranom okruženju. Prijavite se na sustav kao gost odabirom poveznice login as guest.

* 1. Upravljanje direktorijima
     1. Izrada novog direktorija

Naredba za izradu novog direktorija je mkdir. Kao argument se koristi apsolutna ili relativna putanja do direktorija koji se želi izraditi.

Primjer je izrade direktorija **/tmp/novi**:

$ mkdir /tmp/novi

Korisna je opcija -p, koja automatski stvara sve poddirektorije koji su potrebni.

U sljedećem će primjeru biti napravljeni direktorij **/tmp/novi** i u njemu **/tmp/novi/dir**.

$ mkdir -p /tmp/novi/dir

* + 1. Brisanje direktorija

Naredbe za brisanje direktorija su rmdir ili rm -r. Ako ste prijavljeni kao root, možete dodati opciju **-f** koja prisiljava na brisanje svih datoteka u direktoriju koji je zadan kao argument.

**Napomena**

Ako se rabi više opcija naredbe (npr. i -r i -f) tada se one mogu pisati zajedno kao -rf.

Naredba briše sve datoteke i poddirektorije unutar direktorija **/dir1,** tj. ostavlja direktorij **/dir1** praznim.

$ rm –rf /dir1/\*

Naredba briše sve datoteke i poddirektorije uključujući i **/dir1**.

$ rm –rf /dir1/

* + 1. Kopiranje datoteka i direktorija

Naredba cp služi za kopiranje datoteka i direktorija. Njezina je sintaksa:

cp [opcije] datoteka1 datoteka2

cp [opcije] datoteke direktorij

Važno je napomenuti da naredba cp datoteka1 datoteka2 kopira **datoteka1** i ostavlja je nepromijenjenu.

Isto se tako može kopirati nekoliko datoteka u direktorij, pomoću liste direktorija ili zamjenskog znaka \*.

U sljedećoj su tablici navedene najčešće korištene opcije naredbe cp.

|  |  |
| --- | --- |
| **Najčešće korištene opcije naredbe cp** | |
| -d | Ne prati simboličke poveznice. |
| -f | Prisilno kopiranje. |
| -i | Interaktivni način rada. |
| -p | Čuva atribute datoteke. |
| -R ili -r | Rekurzivno kopiranje direktorija. |

**Primjeri korištenja**

Naredba kopira sve datoteke i poddirektorije u direktoriju **/dir** bez samog direktorija **/dir**.

$ cp -r /dir/\* /dir2/

Naredba kopira sve datoteke i poddirektorije u direktoriju **/dir** uključujući direktorij **/dir**.

$ cp -r /dir/ /dir2/

* + 1. Premještanje i preimenovanje datoteka i direktorija

Naredba mv služi za premještanje i preimenovanje datoteka i direktorija.

Njena je sintaksa:

mv [opcije] staroime novoime

mv [opcije] izvor odredište

mv [opcije] izvor direktorij

Ako je **staroime** datoteka, a **novoime** direktorij, tada će premjestiti datoteku **staroime** u direktorij **novoime**.

Ako su izvor i odredište u istom datotečnom sustavu, tada se datoteka **neće kopirati** nego će se ažurirati [*inode*](https://en.wikipedia.org/wiki/Inode) (pokazivač na blok s podacima) s informacijom o novoj lokaciji.

Najčešće se rabe opcije **-f** (prisilno premještanje) i **-i** (interaktivni način rada), koje imaju isto značenje kao i kod naredbe cp.

**Isprobajte naredbe**

1. Prijavite se na sustav kao gost odabirom poveznice *login as guest*.
2. Iz direktorija **/usr/bin** kopirajte datoteku **mkfifo** u direktorij **/root**.
3. Uporabom naredbe **ls** prikažite sadržaj direktorija **/root**.
4. U direktoriju **/root** preimenujte datoteku **mkfifo** u **mkfifonew**. Provjerite rezultat naredbom **ls**.
5. Premjestite datoteku **mkfifonew** iz direktorija **/root** u direktorij **/var**. Naredbom **ls** provjerite je li direktorij **/root** prazan.
6. Izbrišite datoteku **mkfifonew** u direktoriju **/var**. Provjerite sadrži li direktorij **/var** datoteku **mkfifonew**.

**Odgovori na pitanja**

1. Iz direktorija **/usr/bin** kopirajte datoteku **mkfifo** u direktorij **/root**.

[root@localhost ~]# cp /usr/bin/mkfifo /root

1. Uporabom naredbe ls prikažite sadržaj direktorija **/root**.

[root@localhost ~]# ls

1. U direktoriju **/root** preimenujte datoteku **mkfifo** u **mkfifonew**. Provjerite rezultatat naredbom ls.

[root@localhost ~]# mv mkfifo mkfifonew  
[root@localhost ~]# ls

1. Premjestite datoteku **mkfifonew** iz direktorija **/root** u direktorij **/var**. Naredbom ls provjerite je li direktorij **/root** prazan.

[root@localhost ~]# mv mkfifonew /var  
[root@localhost ~]# ls

1. Izbrišite datoteku **mkfifonew** u direktoriju **/var**. Provjerite sadrži li direktorij **/var** datoteku **mkfifonew**.

[root@localhost ~]# cd /var  
[root@localhost ~]# ls  
[root@localhost ~]# rm mkfifonew  
[root@localhost ~]# ls

**Napomena**

Molimo pričekajte nekoliko sekundi dok se ne pojavi pokazivač.

* 1. Permanentne i simboličke poveznice
     1. Simbolička poveznica

**Simbolička poveznica** je alias ili prečac prema datoteci ili direktoriju. Izradom te poveznice kreirat će se novi inode (dio na disku koji sadrži pokazivač) koji pokazuje na isto mjesto s podacima. Naredba ln –s rabi se za izradu simboličkih poveznica.

Primjer korištenja naredbe ln. Za provjeru rezultata rabi se naredba ls. Opcija -al služi za detaljniji prikaz informacija o datotekama.

$ ln –s passwd passwd.sym  
  
$ ls -al passwd passwd.sym  
-rw-r--r-- 1 root root 2661 Mar 2 11:02 passwd  
lrwxrwxrwx 1 root root 6 Mar 3 16:11 passwd.sym -> passwd

Iz ovog se prikaza vidi da je **passwd** datoteka, a da je **passwd.sym** simbolička poveznica koja pokazuje na datoteku **passwd**. Isto tako se vidi da je referentni broj **1** i za datoteku i za simboličku poveznicu.

**Simboličke poveznice mogu se izraditi kroz različite datotečne sustave. To znači da se na jednom datotečnom sustavu može napraviti simbolička poveznica na drugi datotečni sustav.**

Npr. ako je particija root odvojena od particije **/var/root**, moguće je napraviti simboličku poveznicu **/var/root/passwd.sym** koja pokazuje na **/etc/passwd**.

* + 1. Permanentna poveznica

**Permanentna poveznica** je još jedno ime za isti inode i referentni broj za svaku datoteku se povećava izradom svake nove permanentne poveznice na tu datoteku. Naredba ln rabi se i za izradu **permanentnih poveznica**.

Primjer uporabe naredbe ln. Za provjeru rezultata rabi se naredba ls.

$ ln passwd passwd.link  
  
$ ls -al passwd passwd.link  
-rw-r--r-- 2 root root 2661 Mar 2 11:02 passwd  
-rw-r--r-- 2 root root 2661 Mar 2 11:02 passwd.link

Iz ovog se prikaza vidi da je referentni broj povećan na **2** i da su te dvije datoteke jednakih veličina i vremena izrade.

**Permanentne poveznice mogu biti izrađene samo unutar istog datotečnog sustava.**

* 1. Izrada datoteka
     1. Naredba touch

Datoteka se može izraditi na više načina. Najčešća naredba za izradu ili modificiranje datoteka je touch.

Njezina je sintaksa:

$ touch [opcije] datoteka

Ako datoteka ne postoji, naredba ju izrađuje. Isto tako je moguće mijenjati vrijeme pristupa datoteci koristeći opciju **–a**, vrijeme zadnje izmjene koristeći opciju **–m** ili pomoću opcije **–r** aplicirati vremenske atribute neke druge datoteke.

U sljedećoj tablici su navedene najčešće korištene opcije naredbe touch.

|  |  |
| --- | --- |
| **Najčešće opcije naredbe touch** | |
| -a | Mijenja vrijeme pristupa datoteci. |
| -m | Mijenja vrijeme zadnje izmjene datoteke. |
| -r | Aplicira vremenske atribute neke druge datoteke. |

**Primjeri uporabe:**

Naredba izrađuje datoteke **datoteka1.txt** i **datoteka2.txt** u tekućem direktoriju:

$ touch datoteka1.txt datoteka2.txt

Datoteka **datoteka** preuzima atribute datoteke **/etc/passwd**.

$ touch datoteka -r /etc/passwd

**Napomena**

Ako se želi izraditi datoteka koja započinje znakom - (npr. **-datoteka**), naredba touch rabi se u ovom obliku:

$ touch -- -datoteka

U protivnom bi **-datoteka** bila smatrana opcijom naredbe touch i ispisala bi se pogreška jer ta opcija nije ispravno zadana:

$ touch -datoteka  
touch: invalid date format ‘atoteka’

* + 1. Naredba dd

Druga često korištena naredba je dd. Tom se naredbom kopiraju datoteke s promjenjivim veličinama bloka.  
  
Glavne opcije su if= (*input file*, ulazna datoteka) i of= (*output file*, izlazna datoteka).

U sljedećem primjeru naredba će iskopirati presliku diskete (/root/boot.img) na disketni uređaj (/dev/fd0):

$ dd if=/root/boot.img of=/dev/fd0

Budući da su danas disketni uređaji rijetki, a na CD ROM se ne može pisati, sliku se može iskopirati nekamo drugamo, npr. **/tmp/fd0**.

Za razliku od naredbe cp, naredba dd može kopirati cijeli uređaj i pritom sačuvati datotečni sustav koji leži na tom uređaju.

**Napomena**

Ovu vježbu potrebno je izvoditi s ovlastima korisnika *root*. U terminal je potrebno upisati:

su – pa lozinku korisnika *root* dodijeljenu prilikom instalacije.

* 1. Vježba 3: Upravljanje datotekama i direktorijima

**Upravljanje datotekama i direktorijima**

1. Pomoću naredbe mkdir izradite novi direktorij u direktoriju **/tmp** naziva **etc**.

mkdir /tmp/etc

1. Koristeći se naredbom **touch** izradite datoteku **newfile** u direktoriju **/tmp/etc**.

touch /tmp/etc/newfile

1. Postavite se na izvorišni direktorij (cd /).
2. Provjerite i zaokružite koje će od ovih naredbi ispisati sadržaj novoizrađene datoteke:

cat etc/newfile

cat /etc/newfile

cat tmp/etc/newfile

cat /tmp/etc/newfile

1. Promijenite ime datoteci **newfile** u **oldfile**. Neka datoteka ostane u istom direktoriju.

mv /tmp/etc/newfile /tmp/etc/oldfile

1. Iskopirajte datoteku **/etc/passwd** u datoteku **newfile** u istom direktoriju.

cp /etc/passwd /tmp/etc/newfile

1. Koristeći se naredbom ls provjerite koliko datoteka imate u direktoriju **/tmp/etc**.

ls /tmp/etc

1. Obrišite direktorij **/tmp/etc** pomoću naredbe rm.

rm -rf /tmp/etc

1. Ponovite vježbu od prvog koraka i obrišite direktorij **/tmp/etc** pomoću naredbe rmdir.

rmdir /tmp/etc

Dogodila se pogreška. Zašto?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Traženje datoteka u datotečnom sustavu**

1. Pomoću naredbi find i locate nađite datoteku shadow-.

find / -name shadow-

locate shadow-

1. Usporedite brzine izvođenja naredbi find i locate.

Zašto je naredba locate brža od naredbe find?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Koristeći se naredbom touch izradite datoteku **/etc/vjezba.txt**.
2. Pokušajte ju pronaći naredbama find i locate.

Zašto je naredba locate ne nalazi?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Pokrenite naredbu updatedb.

Pronalazi li je sada naredba locate?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Koristeći se naredbom which pronađite putanju do naredbe adduser.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Simboličke i permanentne poveznice**

1. Izradite simboličku poveznicu **/tmp/passwd.symlink** koja pokazuje na datoteku **/etc/passwd**.

ln –s /etc/passwd /tmp/passwd.symlink

1. Izradite permanentnu poveznicu **/tmp/passwd.hardlink** koja pokazuje na datoteku **/etc/passwd**.
2. ln /etc/passwd /tmp/passwd.hardlink
3. Naredbom ls -al ispišite te dvije poveznice.

U čemu je razlika?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Pitanja za ponavljanje**

1. U čemu je razlika između apsolutnih i relativnih putanja?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. U čemu je razlika između naredbi find i locate?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Koje vrste poveznica mogu biti izrađene kroz različite datotečne sustave?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Obrada teksta

**Trajanje poglavlja:**

**70 min**



Po završetku ovoga poglavlja moći ćete:

* pregledavati datoteke
* koristiti se naredbama cat i tac
* koristiti se jednostavnim alatima za pregledavanje tekstualnih datoteka
* brojati količine redova, riječi i znakova u tekstnim datotekama
* spajati i razdvajati tekstne datoteke
* koristiti se naredbama head, tail, wc, nl, od, hexdump, split, sort, uniq
* upravljati tekstom
* koristiti se naredbama cut, join, paste, fmt i tr.

Ova cjelina obrađuje osnovne naredbe za pregledavanje tekstnih i binarnih datoteka. Obradit će se i naredbe za brojanje količine redova, riječi i znakova u tekstnim datotekama te spajanje i razdvajanje tekstnih datoteka.

1. 1. Pregled datoteka
      1. Naredba cat

Naredba cat služi za prikaz sadržaja neke datoteke. Njezina je sintaksa:

cat [opcije] datoteka1

U argument se može staviti i više datoteka:

cat [opcije] datoteka1 datoteka2 datoteka3

Najčešće se rabe ove opcije:

|  |  |
| --- | --- |
| **Opcija** | **Opis** |
| -n | Uz svaku liniju ispisuje redni broj te linije. |
| -b | Isto kao opcija -n, ali se neće ispisati redni broj kod prazne linije. |
| -A | Ispisuje se i znak za novi red. |

Sljedeća naredba ispisuje sadržaj datoteke **/etc/hosts**:

$ cat /etc/hosts  
127.0.0.1 localhost  
  
192.168.1.5 linux.srce.hr linux

Ova naredba ispisuje sadržaj datoteke **/etc/hosts** i redni broj linije (opcija -n).

$ cat -n /etc/hosts  
1 127.0.0.1 localhost  
2   
3 192.168.1.5 linux.srce.hr linux

Sljedeća će naredba ispisati sadržaj datoteke **/etc/hosts** i redni broj linije, no preskočit će prazne linije (opcija -b).

$ cat -b /etc/hosts  
1 127.0.0.1 localhost  
  
2 192.168.1.5 linux.srce.hr linux

* + 1. Naredba cat kao uređivač teksta

Naredba cat može se koristiti i kao osnovni uređivač teksta.

U sljedećem primjeru standardni izlaz naredbe preusmjerava se u datoteku (cat > datoteka.txt) i naredba za izlazak iz uređivača teksta je [Ctrl]+[D].

$ cat > datoteka.txt  
neki tekst  
koji ide u datoteku  
**[Ctrl]+[D]**

Sljedećom će se naredbom ispisati sadržaj datoteke **datoteka.txt**.

$ cat datoteka.txt  
neki tekst  
koji ide u datoteku

* + 1. Naredba tac

Naredba cat prikazuje datoteku od njezina početka do kraja. Ako se datoteka želi prikazati od kraja do početka, tome služi naredba tac. Sintaksa naredbe je identična naredbi cat.

U sljedećem će se primjeru ispisat datoteka /etc/hosts od kraja do početka:

$ tac /etc/hosts  
192.168.1.5 linux.test.hr linux  
  
127.0.0.1 localhost

* 1. Jednostavni alati
     1. Naredbe head i tail

Naredbe head i tail najviše se koriste za analiziranje log-datoteka. Log-datoteke su tekstne datoteke u koje se pohranjuju sistemski zapisi rada sustava (*logs*). Te se naredbe također mogu rabiti i za sve druge tekstne datoteke kao npr. konfiguracijske datoteke, tekstne s podacima i sl. One prikazuju 10 linija teksta s početka ili kraja datoteke u slučaju kada nije određen broj linija koje će se prikazati.

U sljedećem će se primjeru primjenom naredbe head prikazati prvih 20 linija datoteke **/var/log/messages**:

head -n 20 /var/log/messages

Može se rabiti i ovaj oblik, rezultat je identičan, jer naredba smatra broj (-20) argumentom opcije (-n 20):

head -20 /var/log/messages

Naredba tail može prikazivati od nekog retka do kraja datoteke. Ako se u argument stavi -20, prikazat će zadnjih 20 linija datoteke. Ako se stavi +20, prikazat će se retci od dvadesetog do kraja datoteke.

Naredba je za prikaz zadnjih 20 linija datoteke **/etc/aliases**:

tail -20 /etc/aliases

Sljedeći primjer ispisuje datoteku **/var/log/messages** od njezina 25. retka do kraja datoteke:

tail -n +25 /var/log/messages

Log-datoteke stalno se povećevaju dodavanjem novih log zapisa na kraj datoteke. Ako se u realnom vremenu želi pregledati što se od svježih log-zapisa zapisuje u određenu log datoteku, može se rabiti naredba tail -f.

* + 1. Naredbe wc i nl

**Brojanje linija, riječi ili znakova**

Naredba wc služi za brojanje broja znakova, riječi i linija u nekoj tekstnoj datoteci. Primjer je uporabe te naredbe:

$ wc /etc/passwd  
224 437 12709 /etc/passwd

Znači, datoteka **/etc/passwd** sadrži 224 linije, 437 riječi i 12709 znakova. Ako se želi ispisati samo broj linija, dodaje se opcija -l:

$ wc -l /etc/passwd  
224 /etc/passwd

Ako se želi ispisati samo broj riječi, tome služi opcija -w:

$ wc -w /etc/passwd  
437 /etc/passwd

A kada se želi ispisati broj znakova, tada se rabi opcija -c:

$ wc -c /etc/passwd  
12709 /etc/passwd

**Brojanje linija**

Naredba nl služi za ispis rednog broja linije kod prikazivanja datoteke.

Primjer kada se želi ispisati redni broj linije tekstne datoteke (izlaz je identičan kao naredba cat -n):

$ nl -ba /etc/hosts  
1 127.0.0.1 localhost  
2   
3 192.168.1.5 linux.srce.hr linux

Primjer kada se ne žele brojati prazne linije (izlaz je identičan kao kod naredbe cat -b):

$ nl -bt /etc/hosts  
1 127.0.0.1 localhost  
   
2 192.168.1.5 linux.srce.hr linux

* + 1. Naredbe od i hexdump

Sve dosad obrađene naredbe služile su za prikaz tekstnih datoteka. Postoji nekoliko alata za prikaz binarnih datoteka. Najčešće se rabe od (octal dump) i hexdump. Naredba od prikazat će svaki bajt binarne datoteke u oktalnoj, hexdump u heksadecimalnoj notaciji.

Primjer je uporabe naredbe od:

$ od /bin/ls  
0000000 042577 043114 000402 000001 000000 000000 000000 000000  
0000020 000002 000076 000001 000000 044200 000100 000000 000000  
0000040 000100 000000 000000 000000 133160 000001 000000 000000  
...

Primjer je uporabe naredbe hexdump:

$ hexdump /bin/ls  
0000000 457f 464c 0102 0001 0000 0000 0000 0000  
0000010 0002 003e 0001 0000 4880 0040 0000 0000  
0000020 0040 0000 0000 0000 b670 0001 0000 0000  
...

* + 1. Naredba split

Ako se neka tekstna datoteka želi razdijeliti na više manjih datoteka, tome će poslužiti naredba split. Kriterij za smanjivanje je prema broju linija.

Primjer je uporabe naredbe:

$ split -l 5 /etc/passwd  
$ ls  
xaa xab xac xad xae xaf xag xah

Iz navedenog je primjera vidljivo da će se datoteka, preddefinirano, podijeliti na više manjih datoteka koje počinju znakom x.

Opcija **-l 5** u naredbi određuje da će se svaka podijeljena datoteka sastojati od 5 linija. U gornjem primjeru datoteka **/etc/passwd** se sastoji od najviše 40 linija te je njenom podjelom nastalo 8 datoteka.

Ako se umjesto x želi rabiti neki drugi znak ili niz znakova, to treba upisati u argument:

$ split -l 5 /etc/passwd passwd  
$ ls  
passwdaa passwdab passwdac passwdad passwdae passwdaf passwdag passwdah

Sljedeći primjeri prikazuju broj linija datoteke **/etc/passwd** prije razdvajanja na manje datoteke i broj linija svih novoizrađenih datoteka:

$ wc -l /etc/passwd  
24  
$ split -l 5 /etc/passwd test  
$ wc -l testa\*  
5 testaa  
5 testab  
5 testac  
5 testad  
4 testae  
24 total

Vidimo da se sve poklapa, da postoje 24 linije u oba slučaja. Ako se sve datoteke žele spojiti, koristi se naredba cat:

$ cat testa\* > passwd2  
$ wc -l passwd2  
24 passwd2

Za razliku od prekidača **-l,** koji definira izlaznu datoteku po broju linija, postoji i prekidač **-c,** koji definira izlaznu datoteku u bajtovima.

* + 1. Naredbe uniq i sort

Kod prikaza tekstnih datoteka često se pojavljuju uzastopne identične linije.

Naredba uniq ispisat će samo jednu uzastopnu liniju, makar je na svoj standardni ulaz dobila više istih linija.

Primjer je uporabe naredbe:

$ uniq > /tmp/UNIQUE  
linija 1  
linija 2  
linija 2  
linija 3  
linija 3  
linija 3  
linija 1

Naredbom cat ispisat ćemo datoteku:

$ cat /tmp/UNIQUE  
linija 1  
linija 2  
linija 3  
linija 1

Ako se žele izbaciti sve iste linije, koje nisu uzastopne, može se koristiti kombinacija naredbi sort i uniq.

Naredba sort razvrstat će sve linije, tako da se istoznačne pojave jedna ispod druge, a izbacit će ih naredba uniq.

Primjer je uporabe te naredbe:

$ cat /tmp/UNIQUE | sort | uniq  
linija 1  
linija 2  
linija 3

* 1. Upravljanje tekstom
     1. Naredbe cut, paste i join

Ako se iz tekstne datoteke želi izbaciti dio teksta, rabi se naredba cut. Naredba cut će izbaciti dio znakova ili polja iz svake linije teksta. Opcija **-c** služi za rad sa znakovima.

Sljedećim primjerom prikazano je prvih 5 linija datoteke **/etc/passwd**.

$ head -5 /etc/passwd  
root:x:0:0:root:/root:/bin/bash  
daemon:x:1:1:daemon:/usr/sbin:/bin/sh  
bin:x:2:2:bin:/bin:/bin/sh  
sys:x:3:3:sys:/dev:/bin/sh  
sync:x:4:65534:sync:/bin:/bin/sync

Sljedeća naredba prikazat će od petog do desetog znaka svake linije, te od petnaestog do kraja linije. Datoteka **/etc/passwd** je dugačka, zbog toga se rabi | head -5 za prikaz prvih pet linija datoteke.

$ cut -c5-10,15- /etc/passwd | head -5  
:x:0:0t:/root:/bin/bash  
on:x:1aemon:/usr/sbin:/bin/sh  
x:2:2:/bin:/bin/sh  
x:3:3:/dev:/bin/sh  
:x:4:6:sync:/bin:/bin/sync

Korisne opcije naredbe cut su **-d** i **-f**. Opcijom **-d** odrediti će se razdvojnik (delimiter), a opcijom **-f** polja koja se žele prikazati. Razdvojnik u datoteci **/etc/passwd** je znak **:** (dvotočka), a treba prikazati samo prvo i sedmo polje (korisnička oznaka i ljuska kojom se taj korisnik koristi). U prikazu nije potrebno prikazati sve linije, dovoljno je prvih pet (naredba head).

$ cut -d: -f1,7 /etc/passwd | head -5  
root:/bin/bash  
daemon:/bin/sh  
bin:/bin/sh  
sys:/bin/sh  
sync:/bin/sync

Naredbom cat sadržaj se više tekstnih datoteka može spojiti u jednu tako da se sadržaji nižu jedan ispod drugog:

$ cat tekst1  
1 jedan  
2 dva  
3 tri  
$ cat tekst2  
1 JEDAN  
2 DVA  
3 TRI  
$ cat tekst1 tekst2  
1 jedan  
2 dva  
3 tri  
1 JEDAN  
2 DVA  
3 TRI

Naredba paste služi za spajanje sadržaja datoteka jednog pored drugog:

$ paste tekst1 tekst2  
1 jedan 1 JEDAN  
2 dva 2 DVA  
3 tri 3 TRI

Naredbom join mogu se spojiti sadržaji datoteka prema određenom polju. Slijedi primjer:

$ join -j1 -j1 tekst1 tekst2  
1 jedan JEDAN  
2 dva DVA  
3 tri TRI

* + 1. Naredbe fmt i tr

Standardna veličina terminala je 80 x 25 znakova. Katkada tekst treba formatirati tako da stane 75 znakova po retku. Slijedi primjer neformatiranog teksta:

$ cat tekst.txt  
Lorem ipsum dolor sit amet, consectetur adipiscing  
elit. Suspendisse imperdiet felis convallis  
lacus vulputate mollis. Mauris in erat eu nisl  
lobortis pellentesque. Morbi vitae iaculis dolor. Curabitur eget diam  
diam. Curabitur enim libero, fringilla in dapibus sit amet, scelerisque  
quis sem. Morbi arcu odio, interdum et  
sodales nec, gravida eget arcu.

Naredba fmt oblikovat će tekst na 75 znakova po retku.

$ fmt tekst.txt  
Lorem ipsum dolor sit amet, consectetur adipiscing elit. Suspendisse  
imperdiet felis convallis lacus vulputate mollis. Mauris in erat eu nisl  
lobortis pellentesque. Morbi vitae iaculis dolor. Curabitur eget diam  
diam. Curabitur enim libero, fringilla in dapibus sit amet, scelerisque  
quis sem. Morbi arcu odio, interdum et sodales nec, gravida eget arcu.

Naredba tr rabi se za translatiranje jednog skupa znakova u drugi. U sljedećem primjeru naredbom tr sva će se velika slova prebaciti u mala, a tekst će se formatirati naredbom fmt:

$ tr 'A-Z' 'a-z' < tekst.txt | fmt  
lorem ipsum dolor sit amet, consectetur adipiscing elit. suspendisse  
imperdiet felis convallis lacus vulputate mollis. mauris in erat eu nisl  
lobortis pellentesque. morbi vitae iaculis dolor. curabitur eget diam  
diam. curabitur enim libero, fringilla in dapibus sit amet, scelerisque  
quis sem. morbi arcu odio, interdum et sodales nec, gravida eget arcu.

U već prikazanoj datoteci **/etc/passwd** naredba tr može zamijeniti sve dvotočke u razmake:

$ tr ':' ' ' < /etc/passwd | head -5  
root x 0 0 root /root /bin/bash  
daemon x 1 1 daemon /usr/sbin /bin/sh  
bin x 2 2 bin /bin /bin/sh  
sys x 3 3 sys /dev /bin/sh  
sync x 4 65534 sync /bin /bin/sync

## Vježba 4: Upravljanje tekstom

**Napomena**

Ovu vježbu potrebno je izvoditi s ovlastima korisnika *root*. U terminal je potrebno upisati:

su – pa lozinku korisnika *root* dodijeljenu prilikom instalacije.

**Upravljanje tekstom**

1. Koristeći se naredbom cat umetnite tekst u datoteku **poruka.txt**.

cat >> poruka.txt  
linija 1  
[Ctrl]+[D]

1. Napravite isto, ali se za izlaz iz naredbe cat umjesto naredbom [Ctrl]+[D] koristite ključnom riječi STOP.

cat >> poruka.txt << STOP  
linija 2  
STOP

1. Zatim naredbom echo dodajte tekst na kraj datoteke.

echo linija 3 >> poruka.txt

1. Naredbom cat provjerite sadržaj datoteke.

cat poruka.txt

1. Naredbom tail ispišite zadnje dvije linije datoteke **poruka.txt**.

tail -2 poruka.txt

1. Naredbom head ispišite prvu liniju datoteke **poruka.txt**.

head -1 poruka.txt

1. Naredbom wc izbrojite broj znakova, riječi i linija u datoteci **poruka.txt**.

wc poruka.txt

1. Naredbom nl ispišite datoteku **poruka.txt** te ispred svake linije dodajte redni broj.

nl –ba poruka.txt

1. Koristeći se naredbomifconfig, cut, grep ispišite IP-adresu mrežnog sučelja **eth0**.

ifconfig eth0 | grep "inet addr" | cut -d: -f2 | cut -d" " -f1

1. Naredbom tr promijenite sve dvotočke u točka-zarez u datoteci **/etc/passwd**.

cat /etc/passwd | tr ‘:’ ‘;’

1. Izradite datoteku **linije.txt** koja će izgledati ovako:

linija1

linija4

linija2

linija3

linija4

linija4

linija5

linija4

1. Koristeći se naredbom split razbijte datoteku **linije.txt** na više manjih datoteka od po jedne linije.

split –l 1 linije.txt

1. U prošlom je zadatku datoteka **linije.txt** razbijena na 8 manjih datoteka, koje se zovu **xaa** do **xah**. Te datoteke treba ponovno spojiti u jednu koja se zove **linije2.txt**.

cat xa\* > linije2.txt

1. Koristeći se naredbom sort treba razvrstati datoteku **linije.txt** po abecedi.

sort linije.txt

1. Primjetite da se pojavljuju uzastopne linije s brojem 4. Izbacite ih pomoću naredbe uniq.

sort linije.txt | uniq

1. Koristeći se naredbom fmt formatirajte datoteku **linije.txt** tako da u jednom redu bude najviše 75 znakova po redu.

fmt linije.txt

**Prikaz binarnih datoteka**

1. Koristeći se naredbom od prikažite binarnu datoteku **/bin/bash**.

od /bin/bash

1. Koristeći se naredbom hexdump prikažite binarnu datoteku **/bin/bash**.

hexdump /bin/bash

**Pitanja za ponavljanje**

1. U čemu je razlika između tekstnih i binarnih datoteka?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Koja naredba služi za formatiranje teksta na 75 znakova?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Kojom se naredbom tekstnu datoteka može razlomiti na više manjih?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Napredno upravljanje tekstom

**Trajanje poglavlja:**

**55 min**



Po završetku ovoga poglavlja moći ćete:

* rabiti tradicionalne i proširene regularne izraze
* koristiti se naredbama grep, egrep i fgrep
* rabiti *Stream Editor* – sed.

Ova cjelina obrađuje tradicionalne i proširene regularne izraze. Obradit će se i osnovne naredbe za pronalaženje i izmjenu sadržaja u tekstnim datotekama.

1. 1. Regularni izrazi
      1. Povijest

**Regularni izrazi**

U računarstvu i informatici, regularni je izraz(pravilni izraz, ispravni izraz, često i engleske skraćenice *regexp* ili *regex*, u množini *regexps*, *regexes* ili *regexen*) niz znakova koji opisuje druge nizove znakova (*string*) u skladu s određenim sintaksnim pravilima. Prvenstvena svrha regularnog izraza je opisivanje uzorka za pretraživaǌe nizova znakova.

Porijeklo regularnih izraza leži u teoriji automata i teoriji formalnih jezika, pri čemu su obje discipline teoretskog računarstva. Te discipline proučavaju modele računanja (automate) i načine opisa i klasifikacije formalnih jezika. Matematičar Stephen Kleene 1950-ih je opisao te modele koristeći se matematičkom notacijom zvanom ***regularni skupovi***. Ken Thompson je tu notaciju ugradio u uređivač QED, a zatim i u *Unix*ov uređivač *ed*, što je s vremenom dovelo do uporabe regularnih izraza u *grep*-u*.* Otad se regularni izrazi naširoko koriste u *Unix*u i pomoćnim programima temeljenim na *Unix*u kao što su *expr*, *awk*, *Emacs*, *vi*, *lex* i *Perl*.

Korištenje regularnih izraza u strukturiranim informacijskim standardima (za modeliranje dokumenata i baza podataka) pokazalo se vrlo važnim, počevši od 1960-ih te se proširujući 1980-ih konsolidacijom industrijskih standarda kao što je ISO SGML. Jezgra standarda jezika specifikacije strukture su regularni izrazi.

Regularnim se izrazima koriste mnogi uređivači teksta i pomoćni programi za pretragu i manipulaciju teksta ovisno o nekim uzorcima. Mnogi programski jezici podržavaju regularne izraze za manipulaciju nizom znakova (*strings*). Skup pomoćnih programa (uključujući uređivač *ed* i filter *grep*) koji se standardno distribuira s *Unix*ovim distribucijama znatno je doprinio promociji i popularizaciji koncepta regularnih izraza.

* + 1. Osnovni koncepti

Regularni izraz, često zvan **uzorak** ili *pattern*, izraz je koji opisuje nizove znakova (*string*). Obično se rabe za davanje opisa nizova znakova, bez potrebe za nabrajanjem svih elemenata. Na primjer, niz znakova koji sadrži elemente *Handel*, *Händel* i *Haendel* može se opisati uzorkom **H(ä|ae?)ndel**. Kaže se da uzorak **sparuje** (*match*) svaki od navedena tri niza znakova.

Većina formalizama pruža ove operacije pri konstrukciji regularnih izraza:

**Alternacija**

Okomita crta razdvaja alternative. Na primjer, **gray|grey** se može skratiti u istovjetan izraz **gr(a|e)y** i pri tome spariti **gray** ili **grey**.

**Grupiranje**

Zagrade se rabe za definiranje područja djelovanja (*scope*) i prednosti operatora. Na primjer, **gray|grey** i **gr(a|e)y** su različiti uzorci, ali i jedan i drugi opisuju niz koji sadrži **gray** ili **grey**.

**Kvantifikacija**

Kvantifikator nakon znaka ili skupine njih određuje učestalost pojavljivanja izraza koji prethodi. Najčešće se rabe kvantifikatori **?**, **\***, i **+**:

|  |  |  |
| --- | --- | --- |
| **Znak** | **Opis** | **Primjer** |
| ? | Upitnik označava da se prethodni izraz pojavljuje **0 ili 1** puta. | **colou?r** sparuje i color i colour |
| \* | Zvjezdica (asterisk) označava pojavljivanje **prethodnog izraza,** **0,1 ili bilo koji veći broj** puta. | **go\*gle** sparuje ggle, gogle, google, gooogle itd. |
| + | Znak plusa označava pojavljivanje prethodnog izraza **barem jednom**. | **go+gle** sparuje gogle, google, gooogle itd. (ali ne i ggle) |

Ti se elementarni konstrukti mogu kombinirati u proizvoljno složene izraze, slično načinu na koji se mogu konstruirati aritmetički izrazi iz brojeva i operacija +, -, \* i /.

Stoga su **H(ae?|ä)ndel** i **H(a|ae|ä)ndel** valjani uzorci, i štoviše, oba sparuju iste nizove znakova baš kao i primjer na početku lekcije. Uzorak **((great )\*grand )?((fa|mo)ther)** sparuje bilo koji od nizova znakova koji u engleskom jeziku označavaju pretke *father*, *mother*, *grand father*, *grand mother*, *great grand father*, *great grand mother*, *great great grand father*, *great great grand mother*, *great great great grand father*, *great great great grand mother* i tako dalje.

* + 1. Tradicionalni regularni izrazi na Unixu

„Osnovna“ sintaksa regularnih izraza na *Unix*u je prema POSIX-ovim definicijama danas zastarjela, iako se naširoko rabi radi unazadne kompatibilnosti. Većina pomoćnih programa na *Unix*u (npr. *grep* i *sed*) rabi tradicionalne regularne izraze, a prošireni se regularni izrazi koriste preko naredbenolinijskih argumenata.

|  |  |
| --- | --- |
| **Znak** | **Opis** |
| **.** | Sparuje bilo koji znak samo jednom. Unutar [ ] ima svoje uobičajeno značenje (točka). Na primjer, "a.cd" sparuje "abcd", "a..d" sparuje "abcd". |
| [ ] | Sparuje jedan znak sadržan unutar uglatih zagrada. Na primjer, [abc] sparuje "a", "b", ili "c". [a-z] sparuje sva mala slova. Ta se dva stila mogu i miješati: [abcq-z] sparuje a, b, c, q, r, s, t, u, v, w, x, y, z, baš kao i [a-cq-z].  Znak '-' bi trebao biti shvaćen doslovno (kao literal) samo ako je prvi ili posljednji znak unutar zagrada: [abc-] ili [-abc]. Da bi se sparili znakovi '[' ili ']', najlakše je zatvarajuću uglatu zagradu postaviti prvu u obuhvaćajućim uglatim zagradama: [][ab] sparuje ']', '[', 'a' ili 'b'. |
| [^ ] | Sparuje jedan znak koji nije sadržan unutar uglatih zagrada. Na primjer, [^abc] sparuje bilo koji znak osim "a", "b", i "c". [^a-z] sparuje bilo koji znak koji nije malo slovo. Baš kao u prethodnim primjerima, ti se stilovi mogu miješati. |
| ^ | Sparuje početak linije (bilo koje linije, kad je primjenjen u višelinijskom načinu rada). |
| $ | Sparuje kraj linije (bilo koje linije, kad je primjenjen u višelinijskom načinu rada). |
| () | Definira „označeni podizraz“. Što zagradama obuhvaćeni izraz sparuje, poslije može biti dohvaćeno za daljnju obradu, a način dohvata opisan je unosom za \*n* (sljedeći redak). „Označeni podizraz“ je također „blok“. Ta osobina nije prisutna u nekim instancama regularnih izraza. U većini pomoćnih programa na *Unix*u (kao što su *sed* i *vi*), znak "\" (*backslash*) mora prethoditi otvorenim i zatvorenim zagradama. |
| \*n* | Pri čemu je *n* znamenka od 1 do 9 - sparuje *n*-ti spareni označeni podizraz. Taj konstrukt je teoretski **neregularan** i nije prihvaćen u proširenoj sintaksi regularnih izraza. |
| \* | Izraz od jednog znaka nakon kojeg slijedi "\*" sparuje nula ili više kopija sebe. Na primjer, "ab\*c" sparuje "ac", "abc", "abbbc" itd. "[xyz]\*" sparuje "", "x", "y", "zx", "zyx", i tako dalje. |
| + | Izraz od jednog znaka nakon kojeg slijedi "+" sparuje jednu ili više kopija izraza. Na primjer, "ab+c" sparuje "abc", "abbbc" itd. "[xyz]+" sparuje "x", "y", "zx", "zyx", i tako dalje. |
| {*x*,*y*} | Sparuje posljednji blok barem "x" i ne više od "y" puta. Na primjer, "a\{3,5}" sparuje "aaa", "aaaa" ili "aaaaa". Uočite da taj konstrukt nije prisutan u nekim instancama regularnih izraza. |

**Primjeri:**

* ".at" sparuje bilo koji string od tri znaka poput *hat*, *cat* ili *bat.*
* "[hc]at" sparuje *hat* i *cat.*
* "[^b]at" sparuje sve sparene stringove iz regexa ".at" izuzev *bat.*
* "^[hc]at" sparuje *hat* i *cat* ali samo na početku linije.
* "[hc]at$" sparuje *hat* i *cat* ali samo na kraju linije.
  + 1. Moderni (prošireni) regularni izrazi POSIX

Prošireni regularni izrazi POSIX slični su u sintaksi tradicionalnim regularnim izrazima na Unixu, osim nekih iznimki. Dodani su ovi metaznakovi:

|  |  |
| --- | --- |
| **Znak** | **Opis** |
| **+** | Sparuje posljednji "blok" jedan ili više puta. Na primjer, "ba+" sparuje "ba", "baa", "baaa" i tako dalje. |
| ? | Sparuje posljednji "blok" nula ili jedanput. Na primjer, "ba?" sparuje "b" ili "ba". |
| | | Operator izbora (ili unije skupova) sparuje ili izraz prije ili izraz poslije operatora. Na primjer, "abc|def" sparuje "abc" ili "def". |

Znakovi *backslash* su odbačeni: \{...\} postaje {...} i ...... postaje (...).

**Primjeri:**

"[hc]+at" sparuje "hat", "cat", "hhat", "chat", "hcat", "ccchat" itd.

"[hc]?at" sparuje "hat", "cat" i "at".

"([cC]at)|([dD]og)" sparuje "cat", "Cat", "dog" i "Dog".

Ako se znakovi posebne namjene **(**, **)**, **[**, **]**, **.**, **\***, **?**, **+**, **^** i **$** žele rabiti kao literal, ispred njih se stavlja znak \.

**Primjeri:**

"a\.(||)" sparuje string "a.)" ili "a.(".

* + 1. Korisni linkovi

Više o regularnim izrazima:

<http://en.wikipedia.org/wiki/Regular_expression>

* 1. Pronalaženje sadržaja u datotekama
     1. Naredba grep

Naredba grep služi za pretraživanje teksta prema zadanim obrascima. Ime naredbe nastalo je od prvih slova naredbi za uređivač teksta ed: ***g***lobal, ***r***egular ***e***xpression i ***p***rint.

Naredba grep pretražuje sadržaj datoteke ili standardni ulaz (STDIN) tražeći redove teksta koji odgovaraju zadanom obrascu koji može biti regularni izraz. Rezultat pretrage ispisuje se na standardni izlaz (STDOUT).

Sintaksa je naredbe grep:

grep [OPCIJE] UZORAK DATOTEKA

Uzorak koji se pretražuje može biti znak, riječ ili tradicionalni regularni izraz. Sljedeća naredba traži tekst *root* u datoteci /etc/passwd.

$ grep root /etc/passwd  
root:x:0:0:root:/root:/bin/bash

Primjer je uporabe s te naredbe regularnim izrazom:

$ grep '^sy[ns]' /etc/passwd  
sys:x:3:3:sys:/dev:/bin/sh  
sync:x:4:65534:sync:/bin:/bin/sync

Korisna opcija naredbe grep **-v**. Ona invertira izlaz, tj. prikazuje sve redove koji NE zadovoljavaju uzorak koji se pretražuje.  
U sljedećem primjeru ispisat će se sve linije koje nisu prazne:

$ grep -v "^$" /etc/inittab

* + 1. Naredbe egrep i fgrep

Naredbe egrep i fgrep slične su naredbi grep, uz male razlike.

Naredba egrep podržava proširene regularne izraze. Sve su opcije identične, samo se u uzorku mogu rabiti prošireni regularni izrazi.

Primjer je uporabe naredbe egrep s naprednim regularnim izrazom:

$ egrep '^sync|sys' /etc/passwd  
sys:x:3:3:sys:/dev:/bin/sh  
sync:x:4:65534:sync:/bin:/bin/sync

Naredba fgrep uopće ne podržava regularne izraze pa se brže izvršava i služi za brzo pretraživanje riječi u datotekama. Zbog toga se naredba i zove fgrep što je kratica od fast grep (brzi grep).

* 1. Stream Editor – sed

### 6.3.1. Upotreba naredbe sed

Naredba sed (skraćeno od stream editor) je alat koji služi za raščlanjivanje i mijenjanje teksta pomoću regularnih izraza.

sed je linijski orijentiran alat za obradu teksta: učitava tekst, liniju po liniju s ulaza koji može biti tok (stream) ili datoteka, u unutrašnji međuspremnik. Učitavanjem linije započinje ciklus. U unutrašnjem međuspremniku sed primjenjuje jednu ili više operacija koje su definirane pomoću naredbi sed koje podržavaju regularne izraze. Svaka se linija nakon izvršavanja regularnog izraza ispisuje na standardni izlaz te započinje novi ciklus sljedećom linijom ulaza.

sed naredbe mogu se zadati iz naredbene linije (opcija **-e**) ili čitanjem iz datoteke (opcija **-f**).

Sintaksa je naredbe sed ovakva:

sed [opcije] 'naredbe' DATOTEKA

Najčešća je uporaba te naredbe zamjena teksta. Ako se na kraju sed naredbe stavi **g**, to znači da će se zamjena izvršiti na cijeloj liniji, a ne samo kod prvog pojavljivanja traženog izraza na koje sed naiđe u jednoj liniji. Ako se **g** izostavi, zamjena će se izvršiti samo kod prvog pojavljivanja izraza u jednoj liniji.

$ sed 's/regularniizraz/zamjena/g' ulaznadatoteka

Primjer je uporabe naredbe, pri čemu se početak linije koja započinje izrazom root mijenja u tux.

$ grep root /etc/passwd  
root:x:0:0:root:/root:/bin/bash  
$ grep root /etc/passwd | sed s/^root/tux/g  
tux:x:0:0:root:/root:/bin/bash

U sljedećem primjeru biti će obrisane sve linije koje su zakomentirane (počinju znakom **#**):

$ sed '/^#/d' datoteka

### 6.3.2. Napredne mogućnosti naredbe sed

Naredba sed podržava da se više naredbi izvršava u jednom prolazu. Tome služi opcija **-e**.  
Slijedi primjer datoteke koja će se mijenjati naredbom sed:

# ovo je pocetak datoteke  
  
STARO  
NOVO  
  
# ovo je kraj datoteke

Slijedi primjer u kojem će se obrisati sve prazne linije i zamijenit će se sve riječi STARO s riječi NOVO:

$ sed -e '/^$/d' -e 's/STARO/NOVO/g' datoteka.txt  
# ovo je pocetak datoteke  
NOVO  
NOVO  
# ovo je kraj datoteke

Isto tako naredbe sed mogu biti zapisane u posebnu datoteku i pozivane opcijom **-f**:

$ cat sed.cmd  
/^$/d  
s/STARO/NOVO/g  
  
$ sed -f sed.cmd datoteka.txt  
# ovo je pocetak datoteke  
NOVO  
NOVO  
# ovo je kraj datoteke

## Vježba 5: Napredno upravljanje tekstom

**grep, egrep, fgrep**

1. Izradite datoteku **/tmp/datoteka.txt** koja sadrži linije:

danas je lijep,

i suncan dan.

sutrasnji dan

ce biti

kisovit.

# ove dvije linije

# su komentari

1. Koristeći se naredbom grep ispišite samo nezakomentirane linije. Nezakomentirane linije započinju znakom #.

grep –v ^# /tmp/datoteka.txt

1. Koristeći se naredbom grep ispišite samo linije koje završavaju zarezom (,).

grep –v ,$ /tmp/datoteka.txt

1. Nađite sve linije koje sadrže riječ **dan** (no ne riječ „danas“ – koristite opciju –w za traženje riječi)

grep –w dan /tmp/datoteka.txt

1. Nađite sve linije koje počinju slovom **s**.

grep ^s /tmp/datoteka.txt

1. Koristeći naredbu egrep nađite sve linije koje sadrže riječi **danas** i **biti**.

egrep ‘danas|biti’ /tmp/datoteka.txt

**Regularni izrazi**

1. U datoteku iz prošle vježbe dodajte linije:

dn

dan

daani

daaani

da+n

da\*n

da?n

drani

darni

1. Istražite razlike rezultata koristeći grep, egrep i fgrep:

grep ‘da+n’ /tmp/datoteka.txt

grep ‘da?n’ /tmp/datoteka.txt

grep ‘da.n’ /tmp/datoteka.txt

grep ‘daa\*n’ /tmp/datoteka.txt

grep ‘da\*r.’ /tmp/datoteka.txt

***Stream Editor***

1. Koristeći se naredbom sed u prvoj liniji zamijenite „dan“ sa „sutra“.

sed s/dan/sutra/ /tmp/datoteka.txt

1. Obrišite liniju u kojoj se pojavljuje riječ „suncan“.

sed /suncan/d /tmp/datoteka.txt

1. U četvrtoj liniji zamijenite „ce biti“ s „nece biti“.

sed 's/ce biti/nece biti/' /tmp/datoteka.txt

**Pitanja za ponavljanje**

1. Što sparuje $, a što ^ kod regularnih izraza?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. U čemu je razlika između naredbi egrep i fgrep?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Čemu služi *Stream Editor* – sed?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Uređivač teksta vi

**Trajanje poglavlja:**

**85 min**



Po završetku ovoga poglavlja moći ćete:

* koristiti se uređivačem teksta vi
* prepoznati načine rada uređivača teksta vi
* kretati se po tekstu
* upravljati tekstom.

Ova cjelina obrađuje uređivač teksta vi. Obradit će se osnovno korištenje uređivača teksta vi, njegovi načini rada, kretanje po tekstu i upravljanje tekstom.

1. 1. Uređivač teksta vi
      1. Uređivači teksta

Za izradu novih datoteka i održavanje postojećih, koriste se različita programska pomagala među kojima uređivačima teksta (text editor) pripada najznačajnije mjesto. Uređivači se prvenstveno rabe za izradu i održavanje datoteka koje sadrže tekst (ASCII-znakove). U *Unix*ovoj i u *Linux*ovoj okolini postoji nekoliko uređivača teksta:

***ed*** - standardni linijski uređivač koji je vrlo jednostavan i može se koristiti na bilo kojem terminalu

***ex*** - poboljšana inačica uređivača teksta *ed*

***vi*** (*visual*) - zaslonski uređivač teksta koji radi sa stranicama teksta (stranica je obično veličine zaslona terminala)

***sed*** (*stream editor*) - omogućuje ispravke nad nizom podataka (redaka teksta) jedne datoteke.

Uređivač teksta *vi* ugodniji je i brži za rad od linijskih editora, ali zahtijeva složenije terminale (pozicioniranje pokazivača, brisanje zaslona i dr.). Budući da su takvi terminali danas opće prihvaćeni (VT100, VT200), a podržani su i u svim grafičkim okruženjima (X-terminali), u nastavku je detaljnije obrađen zaslonski **uređivač teksta *vi*** koji se sigurno može naći u svakoj *Linux*ovoj inačici, a dostupan je i za druge operacijske sustave.

Na samom početku treba napomenuti da ***vi*** može stvoriti odbojnost kod korisnika. Razmjerno je kompliciran za upotrebu, jer ima tri načina rada u kojima se funkcije znakova generiranih s tipkovnice drastično razlikuju. Obično ne rabi kontrolne tipke kao što su [PageUp] i [PageDown], kao ni funkcijske tipke, tako da se naredbe zadaju sa standardnih tipki i njihovom kombinacijom s tipkom **[Ctrl]**.

Ne posjeduje izbornike na koje su se korisnici navikli kod uređivača teksta koji su, uvjetno rečeno, *user friendly*. Međutim, treba imati u vidu da je osnova uređivača teksta ***vi*** definirana početkom sedamdesetih, istovremeno s početkom razvoja Unixa. Još tada je postavljen cilj da ***vi*** funkcionira na raznim tipovima terminala od kojih većina nije imala ni preveliki ni premoćan skup kontrolnih sekvenci, kao ni standardiziran izgled tipkovnice. Naravno, u tome se uspjelo, ali je cijena plaćena upravo činjenicama koje su pobrojane kao nedostaci ovog uređivača teksta.

Nakon boljeg upoznavanja s uređivačem teksta ***vi***, svakom će korisniku biti jasno da naredbe za globalnu zamjenu i pretraživanje te rad s međuspremnicima koje on nudi, predstavljaju glavni nedostatak spomenutih korisniku pristupačnijih uređivača teksta.

### 7.1.2. Načini rada uređivača teksta vi

Zaslonski uređivač teksta ***vi*** može se naći u jednom od tri načina rada:

**zapovjedni način rada** (*command mode*) - svi znakovi otkucani na tipkovnici ponašaju se kao naredbe


**način rada za unošenje teksta** (*insert mode*) - služi za unos teksta, tipke imaju normalno značenje

**način rada zadnje linije** (*last line mode)* - služi za unos dužih naredbi.


Nakon pokretanja, uređivač teksta ulazi u **zapovjedni način rada**.

Prelazak u način rada za unošenje teksta ili u način rada zadnje linije moguć je jedino iz zapovjednog načina.

Prelazak iz zapovjednog načina rada u način rada za unošenje teksta ostvaruje se većim brojem naredbi za dodavanje teksta (biti će pojašnjene u nastavku), ali se napuštanje načina rada za unošenje teksta i povratak u zapovjedni uvijek obavlja pritiskom na tipku **[Esc]**.



**Prelazak u način rada zadnje linije moguć je jedino naredbom** : (dvotočka).



Iz načina rada zadnje linije izlazi se unošenjem željene naredbe i njezinim izvršavanjem pritiskom na tipku **[Enter]** ili tipkom **[Esc]** kada se način rada zadnje linije odmah napušta.

### 7.1.3. Kretanje po tekstu

Za kretanje po tekstu u uređivaču teksta vi potrebno je najprije, pritiskom na tipku **[Esc],** prijeći u zapovjedni način rada, a zatim se koristi tipkama **[H]**, **[J]**, **[K]** i **[L]**.



Tipka **[H]** pomiče pokazivač jedan znak ulijevo, tipka **[J]** jedan znak dolje, tipka **[K]** jedan znak gore a tipka **[L]** jedan znak udesno.

U zapovjednom načinu rada naredbe su obično jedno slovo. Npr. naredbom **j** prelazi se na sljedeći red. Ako se želi izvršiti više istovjetnih naredbi, dovoljno je napisati broj ponavljanja i naredbu. Na primjer, 10j će pomaknuti pokazivač10 linija prema dolje.

Još su neke korisne naredbe za kretanje:

**0** ili **^** - na početak reda

**$** - na kraj reda

**G** - na kraj datoteke

***n*G** - u red broj *n*

**w** - na sljedeću riječ

**b** - na početak riječi

**e** - na kraj riječi

**(** - na početak rečenice

**)** - na kraj rečenice

**{** - na početak odlomka

**}** - na kraj odlomka.

### 7.1.4. Naredbe za ulazak u način rada za unošenje teksta

Iz zapovjednog se načina rada u način rada za unošenje teksta može prijeći pritiskom na odgovarajuću tipku na tipkovnici:

**i** - unos teksta na mjestu pokazivača

**a** - unos teksta jedno mjesto iza pokazivača

**I** - unos teksta na početku reda

**A** - unos teksta na kraju reda

**o** - unos teksta jedan red ispod

**O** - unos teksta jedan red iznad.

Jednom kad se uđe u način rada za unošenje teksta, sve što se upisuje, unosit će se kao tekst u datoteku. Iz načina rada za unošenje teksta izlazi se pritiskom na tipku **[Esc]**.

### 7.1.5. Brisanje tekst

Ako se želi obrisati neki znak ili linija teksta, pritisne se tipka **[Esc]** za prijelaz u zapovjedni način rada i rabi se neka od ovih naredbi:

**x** - briše znak na mjestu pokazivača

**X** - briše znak na jednom mjestu ispred pokazivača

**dd** - briše cijelu liniju teksta

**D** - briše sve u liniji iza pokazivača

**dw** - briše od pokazivača do kraja riječi u kojoj je pokazivač

**d$** - briše od pokazivača do kraja reda u kojoj je pokazivač

**d)** - briše od pokazivača do kraja rečenice

**dG** - briše od pokazivača do kraja teksta.

Ako se ne želi obrisati samo jedan znak ili samo jedna linija teksta, ispred ovih naredbi treba upisati broj (količinu) znakova ili linija teksta koje će se izbrisati. Da bi se, na primjer, obrisalo pet znakova počevši od mjesta na kojem se pokazivač trenutačno nalazi, treba prijeći u zapovjedni način rada (tipka **[Esc]**) i zatim utipkati **5x**. Ako želite obrisati liniju u kojoj se nalazite i liniju ispod nje (dakle dvije linije), treba prijeći u zapovjedni način rada i zatim utipkati **2dd**.

### 7.1.6. Pretraživanje teksta

**Naredbe su za traženje određenog znaka u retku:**

**f<znak>** - pomiče pokazivač do prvog (ako je zadan broj n ispred naredbe) do n-tog pojavljivanja znaka danog uz naredbu; pretraživanje je desno od pokazivača

**F<znak>** - isto kao i prethodna naredba, ali je pretraživanje lijevo od mjesta pokazivača

**t<znak>** - pomiče pokazivač udesno i zaustavlja se na znaku ispred zadanog znaka

**T<znak>** - pomiče pokazivač ulijevo i zaustavlja se na znaku iza zadanog znaka

**;** - ponavlja zadnju naredbu iz skupine t, F, t, T

**,** - isto kao i prethodna naredba, ali u obratnom smjeru od originalne naredbe.

Ako zadani znak nije pronađen u retku, pokazivač ostaje na mjestu prije početka pretraživanja, a iz terminala se čuje zvučni signal.

Ako se traži određeni niz znakova (string), tada se rabe ove naredbe:

**/niz<ENTER>** - pretražuje se tekst od mjesta pokazivača udesno dok se ne pronađe zadani niz znakova; tekst se pretražuje do kraja i zatim od početka do mjesta pokazivača prije zadavanja naredbe

**?niz<ENTER>** - radi isto što i prethodna naredba, ali u obratnom smjeru (od mjesta pokazivača ulijevo)

**n** - ponavlja zadnju / ili ? naredbu

**N** - kao prethodna naredba, ali uz obratni smjer pretraživanja.

### 7.1.7. Promjene dijelova teksta

Naredbe su za promjenu teksta:

**s** - zamjenjuje znak ispod pokazivača novim tekstom, akcija se završava pritiskom na tipku **[Esc]**

**r** - zamjenjuje samo znak ispod pokazivača

**R** - više znakova ispod pokazivača, akcija se završava pritiskom na tipku [Esc]

**cw** - zamjenjuje tekst od pokazivača do kraja riječi novim tekstom.

U načinu rada zadnje linije moguće je mijenjati tekst upotrebom regularnih izraza.

U način rada zadnje linije može se ući pritiskom na tipku **[:]** iz zapovjednog načina rada.

Ako se u cijelom tekstu želi promijeniti niz 'stari' u niz 'novi', dovoljno je utipkati:

:%s/stari/novi/g

Ako se želi svakoj liniji na početak dodati riječ 'test', dovoljno je utipkati:

:%s/^/test/g

A ako se želi svakoj liniji na kraj dodati riječ 'test', dovoljno je utipkati:

:%s/$/test/g

Prilikom promjene dijelova teksta mogu se koristiti svi dosad obrađeni regularni izrazi.

### 7.1.8. Poništavanje zadnje promjene u tekstu

**Prednost je uređivača teksta vi mogućnost poništavanja zadnje promjene teksta (korisno ako je nešto promijenjeno greškom).  
Naredbe su ove:**

**u** (undo) - vraća sadržaj teksta kakav je bio prije zadnje promjene

**U** (undo line) - vraća sadržaj retka teksta kakav je bio prije svih promjena nad njim; djeluje samo na redak u kojem se nalazi pokazivač

**Ctrl + r** (redo) - obrnuto od undo

**:e!** - odbacuje sve promjene koje su bile rađene nad datotekom i ponovno je čita s diska no tom se naredbom treba koristiti s oprezom, jer se ne može poništiti.

### 7.1.9. Kopiranje teksta

**Kopiranje teksta obavlja se u nekoliko koraka:**

**1. korak** - kopiranje određenog dijela teksta u pomoćnu memoriju  
**2. korak** - pomicanje pokazivača na mjesto u tekstu kamo želimo staviti kopiju  
**3. korak** -kopiranje teksta iz pomoćne memorije na mjesto pokazivača.

**1. korak**

Naredbe su za kopiranje u pomoćnu memoriju:

**y** - kopiranje u pomoćnu memoriju (bez imena); način zadavanja naredbe je isti kao i kod naredbe za brisanje teksta. Razlika između naredba **d** i **y** je u tome što **d** briše tekst i sprema ga u pomoćnu memoriju, a **y** ga ne briše, ali ga sprema u pomoćnu memoriju.

**"<slovo>y** - isto isto kao i prethodna naredba, ali pomoćna memorija ima ime koje se sastoji od jednog slova abecede; tako se može kopirati više dijelova teksta u različite memorijske spremnike (maksimalno 26). Znak navodnika (") označava imenovanje spremnika, tj. pomoćne memorije.

**yy** - isto kao i prethodne naredbe ali se akcija odnosi na cijeli redak (isto radi i naredba *Y*).

Na primjer:

**2yy** kopira sadržaj retka u kojem se nalazi pokazivač i sadržaj sljedećeg retka u pomoćnu memoriju.  
**"aY** ili **"ayy** kopiraju sadržaj retka u kojem se nalazi pokazivač u pomoćnu memoriju pod imenom *a*.

**2. korak**

Naredbe za pomicanje pokazivača na novo mjesto objašnjene su u [prethodnom tekstu](http://mod.srce.hr/mod/lesson/view.php?id=5375&pageid=10209).

**3. korak**

Naredbe za vraćanje teksta iz pomoćne memorije na mjesto pokazivača:

**p** (put) - vraća sadržaj teksta iz pomoćne memorije bez imena na mjesto desno od trenutačnog mjesta pokazivača; sve drugo vrijedi kao i za naredbu *y*

**"<slovo>p** - vraćanje teksta iz pomoćne memorije s imenom

**P** - kao i prethodna naredba, ali lijevo od trenutačnog mjesta pokazivača

**Pomicanje teksta slično je kopiranju teksta. Razlika je jedino u tome što se u prvom koraku kopiranja teksta koristi naredbay za kopiranje u pomoćnu memoriju, a kod pomicanja se teksta, umjesto naredbe y rabi naredba d za brisanje teksta. Sve drugo napisano za prethodne naredbe vrijedi i u ovom slučaju.**

### 7.1.10. Spremanje promjena i izlazak

Ako se žele spremiti promjene, izaći ili izaći bez spremanja promjena, potrebno je ponovno prijeći u zapovjedni način rada pritiskom na tipku **[Esc]** te se zatim koristiti nekom od ovih naredbi:

**:w** - spremanje promjene

**:q** - izlazak iz uređivača teksta *vi,* ako nije bilo promjena od zadnjeg spremanja; ako je promjena bilo, program javlja grešku i ne izađe iz trenutačnog načina rada

**:x** - izlazak iz uređivača teksta *vi* i spremanje promjena, ako ih je bilo

**:q!** - izlazak iz uređivača teksta *vi* bez spremanja promjena

**:wq** - spremanje promjene i zatim izlazi iz *vi*-ja

**:w ime\_datoteke** - spremanje promjene u datoteku s imenom *ime\_datoteke*

**:wq ime\_datoteke** - spremanje promjene u datoteku s imenom *ime\_datoteke* i izlazak iz uređivača teksta *vi*

**:15,24w ime\_datoteke** - spremanje od 15 do 24 linije u datoteku naziva *ime\_datoteke*

**ZZ** - isto kao **:x**

**:e** - isto kao **:x**

**:exit** - isto kao **:x**

**:quit** - isto kao **:q**.

### 7.1.11. Dodatne naredbe

Kako je već pokazano, uređivač teksta *vi* ima velik broj naredbi.

U svakodnevnom radu korisne su i ove naredbe:

**:e ime\_datoteke** - učitava datoteku s imenom *ime\_datoteke,* ako takva postoji

**:r ime\_datoteke** - učitava datoteku s imenom *ime\_datoteke*, ako takva postoji, i ubacuje ju u trenutačno otvorenu, na mjestu gdje se nalazi pokazivač

**:!<naredba>** - pokreće naredbu iz naredbene linije i ispisuje njezin izlaz na zaslon

**:r!<naredba>** - pokreće naredbu iz naredbene linije i njezin izlaz stavlja u tekst na mjestu pokazivača.

### 7.1.12. Dodatni sadržaj

|  |  |
| --- | --- |
|  | [**Interaktivne upute za rad u uređivaču teksta vi(m)**](http://www.openvim.com/)  Za dodatno vježbanje rada u uređivaču teksta vi dostupne su i interaktivne upute. |

|  |  |
| --- | --- |
|  | [**VIM Adventures**](https://vim-adventures.com/)  Zabavna igra inspirirana naredbama uređivača teksta VIM. |

## Vježba 6: Uređivač teksta vi

1. U tekućem direktoriju izradite datoteku **vjezba.txt** rabeći ***vi*** te prepišite prvi odlomak teksta ovog poglavlja. U način rada za unašanje teksta može se ući pritiskom na tipku **[i]**.

vi vjezba.txt

1. Isprobajte naredbe za kretanje po tekstu: h, j, k, l, ^, $, G, w, b, e, (, ), { i }.
2. Isprobajte naredbe za ulazak u način rada za unošenje teksta: i, a, I, A, o i O. Svakog puta kad uđete u način rada za unošenje teksta, izađite iz njega tipkom [Esc] te uđite u novi način rada. U čemu je razlika između tih naredbi?

i \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

a \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

I \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

o \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

O \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Smjestite pokazivač u sredinu teksta pa isprobajte naredbe za brisanje teksta: x, X, dd, D, dw, d$, d) i dG. U čemu su razlike?

x \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

X \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dd \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

D \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dw \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

d$ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dG \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Naredbom u vratite sadržaj teksta prije zadnjih dviju promjena. Pokušajte više puta pritisnuti naredbu u i vratite promjenu naredbom [Ctrl]+[r].
2. Koristeći se naredbama uređivača teksta iskopirajte taj odlomak teksta tri puta, jedan ispod drugog.
3. Rabeći *vi* promijenite svaku liniju tako da počinje s BEGIN i završava s END.

:% s/^/BEGIN/g

:% s/$/END/g

1. Istražite u čemu su razlike između ovih naredbi izlaza iz uređivača teksta vi: :x, ZZ, :quit, :wq, :q!. Koja od tih naredbi snima izmjene, a koja ne?

:x \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ZZ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

:quit \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

:wg \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

:q! \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Pitanja za ponavljanje**

1. Koji su načini rada uređivača teksta *vi*?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Nakon pokretanja, u koji način rada ulazi uređivač teksta *vi*?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Koje tipke služe za kretanje po tekstu?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Što radi naredba 2yy uređivača teksta *vi*?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Upravljanje uređajima u direktoriju /dev

**Trajanje poglavlja:**

**60 min**



Po završetku ovoga poglavlja moći ćete:

* upravljati diskovima i particijama
* prepoznati diskove ili CD/DVD uređaje ovisno o nazivu u direktoriju /dev
* razlikovati primarne i proširene particije i način na koji mogu biti organizirane
* koristiti se alatima za particioniranje
* raditi s alatima za učitavanje operacijskog sustava.

Ova cjelina obrađuje strukturu diskova i particija. Naučiti ćemo koristiti alate za particioniranje diskova. Na kraju cjeline obradit će se najčešći programi za učitavanje operacijskog sustava (LILO i GRUB).

1. 1. Diskovi i particije
      1. Diskovi

Za razliku od operacijskog sustava *Microsoft Windows* koji sve uređaje za pohranu podataka imenuje velikim slovom i dvotočkom (npr. C:, D:, E: itd.) i svaki od njih ima svoje zasebno stablo direktorija, *Linux* drugačije pristupa radu s diskovima.

Kad se govori o diskovima, prvenstveno se misli na tvrde diskove, CD- i DVD-medije, USB-*stick*ove pa čak i zastarjele diskete koje se danas rijetko rabe. Osnovna je namjena tih uređaja fizičko spremanje podataka (informacija u obliku programa, vaših tekstova, slika i drugog) na površinu nekog medija:

tvrdi diskovi i diskete podatke spremaju na površinu magnetnog medija

CD/DVD - diskovi podatke spremaju na optički čitljivu površinu (pomoću lasera prepoznavaju se udubine u mediju, tako da se raspoznaje stanje 0 i 1)

USB *stick*ovi spremaju podatke u tzv. memorijske čipove *flash*.

Svim je diskovima zajedničko to što se podaci na njih spremaju u obliku datoteka i direktorija, preko nekog datotečnog sustava, i što se ti podaci ne brišu nakon isključivanja uređaja iz izvora napajanja.

U današnje vrijeme za svakodnevnu pohranu podataka u računalu rabe se isključivo tvrdi diskovi kapaciteta od nekoliko stotina GB do nekoliko TB. Za razmjenu podataka između računala koriste se CD- i DVD- diskovi te USB-*stick*ovi koji zbog toga pripadaju skupini izmjenjivih diskova, jer ih tijekom rada možemo izmjenjivati u CD/DVD-čitaču, odnosno stavljati/vaditi iz USB-sabirnice računala ovisno o tome koji nam podaci na njima trebaju.

Radi povećanja kapaciteta i pouzdanosti čuvanja podataka diskove možemo organizirati i u tzv. **RAID-polja** gdje cijelu seriju diskova proglašavamo jednim logičkim uređajem.

Tvrdi su diskovi na operacijskom sustavu *Linux* prikazani kao datoteke u direktoriju **/dev** pri čemu su **IDE-diskovi** prikazani kao datoteke koje počinju slovima **hd**, a **diskovi** **SCSI ili SATA** počinju slovima **sd**. Budući da se u jednom računalu može nalaziti više tvrdih diskova, operacijski sustav dodjeljuje još jedno slovo imenu direktorija tvrdog diska, počevši od a do z i ovisno o broju diskova.

|  |  |
| --- | --- |
| **Oznaka u direktoriju /dev** | **Fizički blok uređaj** |
| /dev/hda | Primarni master IDE disk |
| /dev/hdb | Primarni slave IDE disk |
| /dev/hdc | Sekundarni master IDE disk |
| /dev/hdd | Sekundarni slave IDE disk |
| /dev/sda | Prvi SCSI ili SATA disk |
| /dev/sdb | Drugi SCSI ili SATA disk |
| /dev/sdc | Treći SCSI ili SATA disk |

CD/DVD-uređaji počinju slovima **sr** i rednim brojem uređaja u računalu. Npr. ako postoje dva DVD‑uređaja, prvi će biti **/dev/sr0**, a drugi **/dev/sr1**.

### 8.1.2. Particije

Particije su vezane uz tvrde diskove, a zapravo se mogu predočiti kao područja na nekom tvrdom disku (fizičkom disku), koja se opet ponašaju kao disk (logički disk). Tako se može postići privid da na jednom disku imamo više diskova, ali manjeg kapaciteta.

Particijama se koristimo:

ako želimo instalirati više od jednog operacijskog sustava; nemoguće je instalirati više od jednog operacijskog sustava po jednoj particiji.

ako operacijski sustav treba više od jedne particije za svoj uredan rad

ako se disk želi dodatno podijeliti za različite namjene

ako se na istom fizičkom disku želi rabiti više od jednog datotečnog sustava

Kod operacijskog sustava *Linux* postoje barem dvije particije: jedna **za operacijski sustav** i druga **za tzv. *swap***, odnosno privremenu radnu memoriju kada ponestane one u računalu (RAM-a).

Svaki tvrdi disk mora imati **barem jednu particiju**, što konkretno znači da se baš svaki tvrdi disk mora particionirati, jer je to uvjet da se na njega postavi neki datotečni sustav.

Kod particija treba razlikovati **primarne** (*primary*) i **proširene** (*extended*) particije:


**Primarna particija** je nositelj datotečnog sustava. Zbog ograničenja u BIOS-u računala, na jedan fizički tvrdi disk mogu se postaviti **najviše četiri** primarne particije.


**Proširena particija** je nositelj (okvir) drugih primarnih particija. Na jedan se tvrdi disk može staviti najviše tri primarne particije i jedna proširena (*extended)*, koja u sebi može imati više **logičkih** particija.

Particije se također prikazuju u direktoriju **/dev**, tako da se na ime diska doda broj particije. Brojevi od 1 do 4 rezervirani su za primarne particije, a brojevi su od 5 na više za logičke:

|  |  |
| --- | --- |
| **Uređaj** | **Opis** |
| /dev/hda1 | Prva primarna particija na primarnom master IDE disku. |
| /dev/hda2 | Druga primarna particija na primarnom master IDE disku. |
| /dev/sdc3 | Treća primarna particija na SCSI ili SATA disku. |
| /dev/sdc6 | Logička particija na SCSI ili SATA disku. |

Na sljedećoj su slici prikazana dva diska. Na prvom su disku napravljene četiri primarne particije (1, 2, 3 i 4), a na drugom disku jedna primarna particija (1), jedna proširena (2) te unutar jedne proširene particije još četiri logičke particije (5, 6, 7 i 8).





MBR (Master Boot Record) je prostor na početku diska gdje se nalazi program za pokretanje operacijskog sustava.

* 1. Alati za particioniranje
     1. Alati za particioniranje prije instalacije

Operacijski sustav *Linux* često se instalira na računalo s već instaliranim operacijskim sustavom *Microsoft Windows*. Ako postoji samo jedna particija preko cijelog diska **C:**, tada je treba smanjiti. Ako već postoji jedna particija (npr. **D:**, koja je prazna), ona se može obrisati i pripremiti za instalaciju *Linux*a.

Akcije brisanja i smanjivanja particije mogu se napraviti alatima kao što su:


**fips** - jednostavan alat koji može smanjiti datotečne sustave FAT16 i FAT32

**PartitionMagic** - napredniji alat koji zna raditi sa svim drugim tipovima particija, kao što su NTFS, ext2, ext3, itd.


### 8.2.2. Alati za particioniranje tijekom instalacije

Diskovi se mogu reparticionirati i tijekom instalacije. Svaka distribucija ima svoju aplikaciju za particioniranje diskova tijekom instalacije. U poglavlju 2.2.2.3 Particioniranje diskova prikazano je particioniranje diskova pomoću Debian Installera, aplikacije koja korisnika vodi kroz instalaciju Debiana.

Izgled osnovnog ekrana alata za particioniranje diskova prikazan je na sljedećoj slici.



U drugim je distribucijama to moguće kroz ***DiskDruid*** (distribucije CentOS, Red Hat) ili ***diskdrake*** (Mandrake, Mandriva). DiskDruid je prikazan na sljedećoj slici.



### 8.2.3. Alati za particioniranje poslije instalacije

Jednom instalirana distrubucija *Linux*a dolazi s nekoliko alata za particioniranje diskova.

Najčešći su alati:

**fdisk** - najrašireniji i najčešće korišten alat, podržava samo particijsku shemu MBR (*Master Boot Record*) koja dopušta particije do 2 TB

**parted** - nudi više mogućnosti od fdisk-a kao što je promjena veličine particije i podržava GPT (GUID *Partition Table),* koji dopušta particije do 9.4 ZB (ziliona bajtova, ili 1021).

Te se naredbe moraju pokretati pod administratorskim ovlastima, tj. pod ovlastima korisnika *root*.

Obje naredbe imaju opciju **-l** koja prikazuje trenutačni raspored particija po diskovima.

Slijedi prikaz naredbom fdisk:

# fdisk -l  
Disk /dev/sda: 21.5 GB, 21474836480 bytes  
255 heads, 63 sectors/track, 2610 cylinders, total 41943040 sectors  
Units = sectors of 1 \* 512 = 512 bytes  
Sector size (logical/physical): 512 bytes / 512 bytes  
I/O size (minimum/optimal): 512 bytes / 512 bytes  
Disk identifier: 0x00020e94  
 Device Boot Start End Blocks Id System  
/dev/sda1 \* 2048 40136703 20067328 83 Linux  
/dev/sda2 40138750 41940991 901121 5 Extended  
/dev/sda5 40138752 41940991 901120 82 Linux swap / Solaris

Zatim naredbom parted:

# parted -l  
Model: VMware Virtual disk (scsi)  
Disk /dev/sda: 21.5GB  
Sector size (logical/physical): 512B/512B  
Partition Table: msdos  
  
Number Start End Size Type File system Flags  
 1 1049kB 20.5GB 20.5GB primary ext4 boot  
 2 20.6GB 21.5GB 923MB extended  
 5 20.6GB 21.5GB 923MB logical linux-swap(v1)

Obje naredbe daju isti rezultat: prikazuju tri particije od kojih je jedna primarna, a druga proširena unutar koje se nalazi jedna logička particija.

Stvaranje particije sastoji se od ovih koraka:

pokretanje naredbe fdisk

izrada nove particije (primarne ili proširene)

upisivanje početnog sektora

upisivanje završnog sektora

postavljanje vrste particije (Linux, swap, RAID...)

zapisivanje postavki.

* 1. Programi za učitavanje operacijskog sustava
     1. GRUB

Punim nazivom *GRand Unified Bootloader, GRUB* je prvi program koji se pokreće s tvrdog diska nakon što mu BIOS prepusti kontrolu učitavanja operacijskog sustava. Izravno je zadužen za učitavanje jezgre operacijskog sustava, koja zatim učitava ostatak operacijskog sustava.

Taj je program trenutačno najrašireniji program za učitavanje operacijskog sustava u svijetu *Linuxa*, no nije i jedini. Naime, postoji i LILO- *bootloader* koji se i dalje koristi, ali manje.

Na zadnjoj verziji *Debian*a u upotrebi je verzija ***GRUB 2*** tog programa. Značajna su poboljšanja u odnosu na *GRUB*:

podrška za skripte

modularnost

mogućnost "spašavanja" (r*escue mod*)

teme

grafički izborni *boot* i poboljšani *splash*

pokretanje sustava sa slike LiveCD ISO koja se nalazi na čvrstom disku

nova struktura konfiguracijskih datoteka

podrška za ne-x86 platforme (npr. PowerPC)

univerzalna podrška za UUID-ove (*Universal Unique IDentifier -* jedinstveni identifikacijski kôd koji ima svaki uređaj za pohranu podataka i tako ne može doći do njihove zamjene).


Najvažnija konfiguracijska datoteka je **/boot/grub/grub.cfg**, a u njoj se nalaze glavne postavke *GRUB*-a 2. Svaki odjeljak je označen s *"(### BEGIN)"* i poziva se na mapu **/etc/grub.d** iz koje su dobivene postavke. Datoteka se **grub.cfg** može osvježiti naredbom update-grub koju treba pokrenuti kao korisnik *root*.

Svaki puta kada se instalira nova jezgra, osvježit će se i datoteka **grub.cfg**. Međutim, ta datoteka nije predviđena za uređivanje pa ju je moguće samo čitati (*read only*).

Važna je i konfiguracijska datoteka **/etc/default/grub**. Sadržaj se može uređivati s *root* ovlastima. Kada se pokrene naredba update-grub, promjene će se odraziti u datoteci **grub.cfg**.

Jezgra operacijskog sustava i pripadajuće datoteke (kao **initrd**) nalaze se u direktoriju **/boot**. **initrd** (*initial ramdisk*) je pomoćna datoteka koja služi za učitavanje pomoćnog datotečnog sustava *root* prilikom pokretanja operacijskog sustava. U tom pomoćnom datotečnom sustavu nalaze upravljački programi za detektiranje hardvera kao što je tvrdi disk ili mrežna kartica.

Na slici je prikazan izgled programa GRUB prilikom pokretanja operacijskog sustava.



### 8.3.2. Podešavanje GRUB-a

Kad se GRUB 2 želi podesiti i promijeniti, promjene se unose u datoteku **/etc/default/grub**. Datoteka **/boot/grub/grub.cfg** ne smije se uređivati nego se automatski podešava prema promjenama u datoteci **/etc/default/grub**.

Slijedi primjer datoteke **/etc/default/grub**:

# If you change this file, run 'update-grub' afterwards to update  
# /boot/grub/grub.cfg.  
# For full documentation of the options in this file, see:  
# info -f grub -n 'Simple configuration'  
  
GRUB\_DEFAULT=0  
GRUB\_TIMEOUT=5  
GRUB\_DISTRIBUTOR=`lsb\_release -i -s 2> /dev/null || echo Debian`  
GRUB\_CMDLINE\_LINUX\_DEFAULT="quiet"  
GRUB\_CMDLINE\_LINUX=""  
  
# Uncomment to enable BadRAM filtering, modify to suit your needs  
# This works with Linux (no patch required) and with any kernel that obtains  
# the memory map information from GRUB (GNU Mach, kernel of FreeBSD ...)  
#GRUB\_BADRAM="0x01234567,0xfefefefe,0x89abcdef,0xefefefef"  
  
# Uncomment to disable graphical terminal (grub-pc only)  
#GRUB\_TERMINAL=console  
  
# The resolution used on graphical terminal  
# note that you can use only modes which your graphic card supports via VBE  
# you can see them in real GRUB with the command `vbeinfo'  
#GRUB\_GFXMODE=640x480  
  
# Uncomment if you don't want GRUB to pass "root=UUID=xxx" parameter to Linux  
#GRUB\_DISABLE\_LINUX\_UUID=true  
  
# Uncomment to disable generation of recovery mode menu entries  
#GRUB\_DISABLE\_RECOVERY="true"  
  
# Uncomment to get a beep at grub start  
#GRUB\_INIT\_TUNE="480 440 1"

U njoj se nalaze ove linije:

***GRUB\_DEFAULT***

U ovoj je liniji upisan operacijski sustav koji će biti odabran kao zadan u izborniku *GRUB*. Možete upisati broj ili naziv.

**GRUB\_DEFAULT=0** - postavlja zadani izbor prema položaju na izborniku. Položaj se broji od 0 kao i na starom GRUB-u.(Prvi je 0, drugi je 1 itd.)

**GRUB\_DEFAULT=saved** - ostavlja izbornik na posljednjem odabranom odabiru.

**GRUB\_DEFAULT="xxxx"** - postavlja izbornik prema nazivu operacijskog sustava. Tako neće biti važan položaj u izborniku, nego samo ime.npr: **GRUB\_DEFAULT="Debian GNU/Linux, with Linux 3.2.0-4-amd64"**

***GRUB\_HIDDEN\_TIMEOUT=0***

Tu se postavlja prikaz izbornika GRUB. Ako je potrebno prikazati izbornik, ta se linija zakomentira, tj. doda se znak # na početak te linije. (**# GRUB\_HIDDEN\_TIMEOUT=0**)

Za sve unose veće od 0, sustav će napraviti pauzu za toliki broj sekundi, ali se izbornik neće prikazati.

Ako se želi prikazati izbornik, do njega se može doći pritiskom na tipku [SHIFT].

Ako tipka [SHIFT] ne radi, do izbornika se može doći i pristiskom na tipku [ESC].

***GRUB\_HIDDEN\_TIMEOUT\_QUIET=true***

**true** ne prikazuje odbrojavanje vremena. Izbornik se ne prikazuje.

**false** prikazuje odbrojavanje vremena. Izbornik se ne prikazuje.

***GRUB\_TIMEOUT=10***

Postavlja vrijeme tijekom kojeg će biti prikazan izbornik *GRUB*. (Ako je aktivna opcija GRUB\_HIDDEN\_TIMEOUT, GRUB\_TIMEOUT će se pokrenuti samo kad je izbornik prikazan.)

Ako se postavi vrijednost na -1, izbornik će se prikazivati dok god se ne odabere stavka iz izbornika.

***GRUB\_DISTRIBUTOR=`lsb\_release -i -s 2> /dev/null || echo Debian`***

Postavlja ime stavke u izborniku. (Debian, Ubuntu, Red Hat, Windows itd.)

***GRUB\_CMDLINE\_LINUX***

Ako postoji, ta linija uvozi sve iz naredbene linije "Linux".

***GRUB\_CMDLINE\_LINUX\_DEFAULT=***"quiet splash"

Ta linija uvozi sve s kraja linije "Linux". Ako se želi da se prilikom pokretanja sustava prikaže tekst procesa, treba ukloniti "quiet splash". Ako se želi vidjeti slika *splash* zajedno s tekstnim opisom procesa, koristi se "splash".

***#GRUB\_TERMINAL=console***

Potrebno je odkomentirati ako se ne rabi grafički terminal.

***#GRUB\_DISABLE\_LINUX\_UUID=true***

Potrebno odkomentirati ako se ne želi da GRUB jezgri operacijskog sustava preda parametar "root=UUID=xxx".

***#GRUB\_GFXMODE=640x480***

Podešavanje rezolucije grafičkog izbornika. Postavke se odnose samo na izbornik pokretanja (*boot menu*), a ne na operacijski sustav koji se pokreće. Potrebno odkomentirati ako se želi koristiti ta opcija.

***#GRUB\_DISABLE\_LINUX\_RECOVERY=true***

Potrebno odkomentirati tu liniju, ako se ne želi da se prikaže način rada "Recovery" jezgre u izborniku.

Nakon promjena u datoteci **/etc/default/grub** treba pokrenuti naredbu update-grub kao korisnik *root*:

# update-grub  
Generating grub.cfg ...  
Found linux image: /boot/vmlinuz-4.9.0-3-amd64  
Found initrd image: /boot/initrd.img-4.9.0-3-amd64  
 No volume groups found  
done

### 8.3.3. LILO

Prije pojave GRUB-a, LILO je bio najpopularniji i najrašireniji program za učitavanje operacijskog sustava. Danas se sve značajnije distribucije koriste GRUB-om.

LILO je također prvi program koji se pokreće nakon što BIOS prepusti kontrolu učitavanja operacijskog sustava. Izravno je zadužen za učitavanje jezgre operacijskog sustava, koji dalje učitava ostatak operacijskog sustava.

LILO je skraćenica od LInux LOader, a sastoji se od dva dijela: od instalacijskog programa koji se pokreće iz operacijskog sustava i od dijela koji instalacijski program instalira na disk u MBR-u (Master Boot Record).

Konfiguracijska se datoteka nalazi u datoteci **/etc/lilo.conf**, a naredba za instalaciju u MBR-u je lilo. Dovoljno je pokrenuti naredbu bez parametara a ona će pročitati konfiguracijsku datoteku i smjestiti LILO u MBR.

Primjer je konfiguracijske datoteke:

boot = /dev/sda1  
install = menu  
default = "Linux"  
prompt  
timeout = 100  
   
image = /boot/vmlinuz-3.2.0-4-amd64  
 label = "Linux"  
 root = /dev/sda1  
 read-only  
 initrd = /boot/initrd.img-3.2.0-4-amd64

Objašnjenje opcija prikazano je u sljedećoj tablici.

|  |  |
| --- | --- |
| **Opcija** | **Opis** |
| boot | Mjesto gdje će LILO biti instaliran, tj. tvrdi disk s kojeg se pokreće operacijski sustav. |
| install | Odabir hoće li se rabiti tekstni prompt (text) ili izbornik (menu). |
| prompt | Daje korisniku na odabir, ako postoji više jezgri ili operacijskih sustava na računalu. Ako se ova opcija isključi, korisnik ne može izabrati operacijski sustav ili jezgru i pokreće se predodređeni. |
| default | Predodređeni operacijski sustav ili jezgra. |
| timeout | Broj desetinki sekundi koliko je korisniku dopušteno za odabir toga što želi pokrenuti. |
| image | Putanja do jezgre operacijskog sustava koja se pokreće. |
| label | Ime operacijskog sustava. |
| root | Lokacija particije root. |
| read-only | Montira particiju root samo za čitanje, da bi se ispravno izvršila provjera datotečnog sustava naredbom fsck. |
| initrd | Mjesto slike initrd. |

Nakon izmjena u datoteci **/etc/lilo.conf** treba pokrenuti naredbu lilo kao korisnik root:

# lilo

## Vježba 7: Upravljanje diskovima i particijama

**Napomena**

Ovu vježbu potrebno je izvoditi s ovlastima korisnika *root*. U terminal je potrebno upisati:

su – pa lozinku korisnika *root* dodijeljenu prilikom instalacije.

1. Priključite na računalo još jedan disk. S obziroma na to da je sistemski disk **/dev/sda**, taj će disk biti **/dev/sdb**.
2. Izradite novu primarnu particiju **/dev/sdb1** veličine 100 MB na disku **/dev/sdb** koristeći se naredbom fdisk.

fdisk /dev/sdb

1. Napravite novi datotečni sustav na napravljenoj particiji, koristeći se naredbom mkfs.

mkfs /dev/sdb1

1. Napravite novu logičku particiju **/dev/sdb5** veličine 100 MB na disku **/dev/sdb** koristeći se naredbom cfdisk.

cfdisk /dev/sdb

1. Montirajte primarnu particiju na direktorij **/mnt**.

mount /dev/sdb1 /mnt

1. U datoteci **/etc/default/grub** promijenite vrijednost varijable GRUB\_TIMEOUT na vrijednost 7 sekundi. Ta varijabla postavlja vrijeme tijekom kojeg će biti prikazan GRUB-ov meni. Nakon isteka tog vremena, pokrenut će se operacijski sustav pod rednim brojem navedenim u varijabli GRUB\_DEFAULT.
2. Osvježite konfiguracija GRUB-a naredbom update-grub.

update-grub

1. Ponovo pokrenite računalo. Pogledajte čeka li sada GRUB-ov izbornik 7 sekundi.

**Pitanja za ponavljanje**

1. Koliko može biti primarnih, a koliko proširenih particija na jednom disku?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. U čemu je razlika između alata za particioniranje **fdisk** i **parted**?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Koji se program za učitavanje operacijskog sustava danas najviše rabi?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Datotečni sustav

**Trajanje poglavlja:**

**100 min**



Po završetku ovoga poglavlja moći ćete:

* upoznati strukturu datotečnog sustava
* upoznati osnovne particije
* formatirati datotečni sustav
* provjeriti konzistentnost datotečnog sustava
* koristiti se kvotama
* nadzirati potrošnju diskovnog prostora
* koristiti se naredbama blkid, mount, tune2fs, mkfs, fsck, debugfs i dumpe2fs
* mijenjati dozvole i atribute nad datotekama
* koristiti se naredbama chown, chgrp, chmod, umask, lsattr i chattr.

Ova cjelina obrađuje strukturu datotečnog sustava. Naučit ćemo osnovne naredbe za upravljanje diskovima i particijama te kako promijeniti dozvole i atribute nad datotekama i direktorijima.

1. 1. Struktura datotečnog sustava
      1. Datotečni sustavi

**Datotečni sustav** je vrsta pohranjivanja i organiziranja računalnih datoteka na medij za pohranu podataka. Danas su funkcije datotečnih sustava dio jezgre operacijskih sustava.

Prilikom instalacije operacijskog sustava najčešće se može odrediti koji ćemo datotečni sustav rabiti kao osnovni na nekom računalu, no na više vanjskih medija dostupnih nekome računalu moguće je rabiti više datotečnih sustava.

Svaki sustav na svoj način vodi evidenciju o datotekama. Moguće je dodavanje podrške za dodatne sustave. Popis podržanih sustava nalazi se u datoteci **/proc/filesystems**.

Najčešći su datotečni sustavi:

**FAT** - rabio se u vrijeme DOS-a na PC-kompatibilnim računalima (utemeljenim na procesoru 8086), nasljednik mu je vfat ili FAT32

**NTFS** - datotečni sustav u uporabi na višezadaćnim inačicama operacijskog sustava *Microsoft Windows* (npr. NT4.0, 2000, XP)

**ext2** - *Linux*ov datotečni sustav

**ext3** - novija inačica, u odnosu na ext2 dodan je dnevnički sustav, tj. rabi se evidencija radnji koje treba izvršiti na vanjskom mediju prije samog izvođenja

**ext4** - trenutačno najnovija inačica, podržava diskove veličine 1 egzabajta


**XFS** - SGI razvija kao zamjenu za EFS, radi na većini distribucija *Linux*a

**ReiserFS** - prvi *Linux*ov datotečni sustav s dnevničkim sustavom.

*Linux* se koristi većinom dostupnih datotečnih sustava.

### 9.1.2. Struktura datotečnog sustava

Slika prikazuje strukturu datotečnog sustava na operacijskom sustavu Linux. Postoje mnogi resursi (ne moraju nužno biti samo lokalni tvrdi diskovi i particije, mogu biti i CD ili DVD-mediji, udaljeni dijeljeni disk, itd.) koji su spojeni na različite točke montiranja.



Za korisnika je datotečni sustav jednostavno stablo s direktorijima i poddirektorijima. Korijen tog stabla zove se korijenski direktorij ***root*** i prikazuje se znakom **/**. On je prvi i ne nalazi se ni u jednom drugom direktoriju. Svi se drugi direktoriji i sadržaji nalaze unutar njega (grane tog drveta).

### 9.1.3. Standard hijerarhije datotečnog sustava

Linux je naslijedio hijerarhiju (strukturu) datotečnog sustava od Unixa, iako ne sasvim dosljedno (ovisi o distribuciji).

Hijerarhija datotečnog sustava prepoznaje:

**datoteka** (*file*) je neki podatak ili program, odnosno - nositelj sadržaja;

**direktorij** (*directory*) je „ladica“ koja objedinjuje datoteke, ali samostalno ne predstavlja nikakav sadržaj.

Razlikuju se dva logička pristupa rasporedu podataka:

**samodostatna pakiranja,** u kojima na jedno mjesto stavljamo jedan program i sve njegove popratne datoteke, biblioteke i pomoćne programe;

**pakiranja datoteka prema svrsi i tipu,** u kojima se jedan tip datoteka nalazi unutar jednog paketa makar se njima koriste različiti programi (npr. biblioteke svih programa se nalaze u direktoriju **biblioteke**).

Prednost samodostatnog pakiranja je u tome što je funkcionalno sve na jednom mjestu, no nedostatak je u tome što postoji puno duplikata. U računalu se taj nedostatak manifestira kao trošenje diskovnog prostora.

Prednost je pakiranja datoteka prema svrsi i tipu u tome što se tako prostor rabi učinkovitije (nema duplikata), ali je nedostatak teža pretraživost podataka. Međutim, računalo puno lakše pretražuje nego čovjek, tako da taj način pakiranja računalu ne predstavlja problem.

Platforma Windows više naginje prvom pristupu: većina se programa standardno nalazi u svojim direktorijima u direktoriju *Program Files*, a jedino se biblioteke stavljaju na zajedničkom mjesto (*dll* datoteke). Sustavi *Unix* imaju drugačiju filozofiju. *Unix* se sastoji od puno malih alata koji rade zajedno da bi napravili određeni zadatak i tako se programi međusobno rabe, a da bi se lakše pronašli svi se nalaze na jednom ili samo nekoliko mjesta. Biblioteke također imaju svoje zajedničko mjesto, pa ako neki program treba neku biblioteku, pretražuje samo biblioteke, a ne čitav sustav.

Stoga je organizacija Linux Foundation donijela [**standard hijerarhije datotečnog sustava**](http://www.pathname.com/fhs/pub/fhs-2.3.pdf) (*Filesystem Hierarchy Standard - FHS*) koji definira strukturu datoteka i direktorija na operacijskim sustavima temeljenima na Unixu i na Linuxu. Trenutačna inačica je 2.3, objavljena 29. siječnja 2004. godine.

### 9.1.4. Pregled osnovnih direktorija

Izgled i značenja pojedinih direktorija u stablu predočeni su u sljedećoj tablici.

|  |  |
| --- | --- |
| **Direktorij** | **Opis namjene** |
| / | *Primarna hijerarhija,* direktorij root cijelokupne hijerarhije sustava, početak. |
| /bin | Izvršne datoteke važnih naredbi na razini tzv. *Single user moda*, naredbe za sve korisnike (npr. cat, ls, cp). |
| /boot | Datoteke potrebne za pokretanje sustava (npr. jezgra, datoteke GRUB ), često i na zasebnoj particiji. |
| /dev | Datoteke koje predstavljaju fizičke ili virtualne uređaje (npr. diskovi, USB i drugi portovi). |
| /etc | Konfiguracijske datoteke sustava koje vrijede za cijeli sustav (ali ne i za korisničke programe i postavke koje su spremljene u korisničkom direktoriju */home/ime/*). |
| /home | Korisnički direktoriji home (i *Osobna mapa*) - sadrže korisničke privatne podatke i postavke. Često (i preporučeno) na posebnoj particiji, odvojenoj od sustava. |
| /lib | Važne biblioteke za programe iz direktorija */bin/* i */sbin/*. |
| /media | Mjesto/točka za montiranje za izmjenjivih medija, npr. CD-ROM ili USB memorija (od FHS-2.3). |
| /mnt | Privremeno montirani datotečnisustavi. Nisu nužni za funkcioniranje sustava. |
| /opt | Neobavezni, dodatni aplikacijski paketi i programi. |
| /proc | Virtualni datotečni sustav za prikaz rada jezgre i procesa u obliku tekstnih i sličnih datoteka. |
| /root | Direktorij home korisnika root . U pravilu se nalazi na istoj particiji gdje i cijeli sustav (sadržaj direktorija root). |
| /sbin | Važni sistemski programi (npr., init, route, ifconfig,...). |
| /srv | Specifični podaci posluženi od strane sustava... |
| /tmp | Privremeni podaci, koji se obično ne čuvaju nakon ponovnog pokretanja računala. |
| /usr | Sekundarna hijerarhija za korisničke podatke; sadrži glavninu više korisničkih alata i aplikacija. |
| /usr/bin | Manje važne izvršne datoteke programa i naredbe (nepotrebne u tzv. *Single user modu*); namijenjeno svim korisnicima. |
| /usr/include | Standardne datoteke *include*. |
| /usr/lib | Biblioteke programa u */usr/bin/* i */usr/sbin/*. |
| /usr/sbin | Manje važne sistemske datoteke (npr. daemoni za različite servise). |
| /usr/share | Datoteke koje su neovisne o arhitekturi (dijeljene datoteke), npr. slike/ikone ili dokumentacija. |
| /usr/src | Datoteke izvornog koda (npr. izvorni kod jezgre operacijskog sustava). |
| /usr/X11R6 | X Window System, inačica 11, izdanje 6. |
| /usr/local | Tercijalna hijerarhija za lokalne podatke. Strogo prema standardu, /usr/local/ služi za podatke koji moraju biti pohranjeni na lokalnom računalu (suprotno od /usr/, koji mogu biti montirani preko mreže). |
| /var | Promjenjive datoteke kao što su logovi i sl. |
| /var/lib | Podaci koji se mijenjaju u pripadajućim programima (npr. baze podataka). |
| /var/lock | Zaključane datoteke. Datoteke koje drže tragove o programima koji se izvršavaju. |
| /var/log | Sistemske log-datoteke. |
| /var/mail | Korisnički sandučići e-pošte. |
| /var/run | Informacije o sustavu od zadnjeg pokretanja. |
| /var/spool | Spool za zadatke koji tek trebaju biti učinjeni. |
| /var/tmp | Privremene datoteke koje trebaju preživjeti ponovno pokretanje (reboot) računala. |

* 1. Upravljanje diskovima i particijama
     1. Linuxovi datotečni sustavi

Datotečni sustav način je pohranjivanja i organiziranja računalnih datoteka na medij za pohranu podataka. Danas su funkcije datotečnih sustava dio jezgre operacijskih sustava. Prilikom instalacije operacijskog sustava najčešće se može odrediti koji će se datotečni sustav rabiti kao osnovni na nekom računalu, no na više vanjskih medija dostupnih nekome računalu moguće je rabiti više datotečnih sustava.

Najzastupljeniji datotečni sustav na operacijskom sustavu *Linux* je **ext2**, a njegovi su nasljednici **ext3** i **ext4**.


Datotečni sustav **ext2** sastoji se od blokova podrazumne veličine 1024 bajtova = 1 kB.

Postoje tri vrste blokova:

**superblokovi** (*superblocks*) – ponavlja se svakih 8193 bloka, sadrži informacije o veličini bloka, slobodnim inodovima, zadnjem vremenu montiranja itd.;

**inodeovi** (*inodes*) – sadrži pokazivač na blokove s podacima; svaki *inode* je veličine 256 bajtova i sadrži informacije o korisniku, skupini, dozvolama i vremenu stvaranja podatka na koji pokazuje;

**blokovi s podacima** (*data blocks*) - sadrže podatke.



### 9.2.2. U čemu je razlika između ext2, ext3 i ext4?

Datotečni su sustavi **ext2**, **ext3** i **ext4** obitelj datotečnih sustava, koji imaju snažnu unatrag i naprijed kompatibilnost. Oni se zapravo mogu smatrati jednim formatom datotečnog sustava s brojnim značajnim nastavcima. I **ext2**, **ext3** i **ext4** su samo imena implementacija koje se mogu naći u jezgri operacijskog sustava *Linux*.

Takav je način gledanja na stvari podržan činjenicom da datotečni sustavi dijele iste alate za korisnički prostor (**e2fsprogs** – **mke2fs, e2fsck, resize2fs, tune2fs...**). Na primjer, datotečni sustav koji je napravljen za uporabu s **ext3** može se montirati pomoću **ext2** ili **ext4**. Međutim, datotečni sustav sa specifičnim nastavcima **ext4** ne može se montirati pomoću **ext2** ili **ext3**. I datotečni sustav **ext3** kôd u jezgri zahtijeva prisutnost dnevnika (*journal*), koji općenito nije prisutan u particijama formatiranim za korištenje datotečnog sustava **ext2**.

Ukoliko se ext2 želi pretvoriti u ext3, dovoljno je uključiti prisutnost dnevnika naredbom tune2fs. Slijedi primjer za **/dev/sdb1**:

tune2fs -j /dev/sdb1

Datotečni sustav **ext4** kôd ima sposobnost montiranja i korištenja datotečnog sustava bez dnevnika.

Remy Card je u travnju 1992. godine napisao datotečni sustav **ext** da bi riješio dva ključna ograničenja datotečnog sustava ***Minix***, koji je prethodno bio samo datotečni sustav dostupan za *Linux*, a to su: naziv datoteke je mogao sadržavati samo 14 znakova, a veličina je datotečnog sustava koji podržava *Minix* bila najviše 64MB.

Datotečni sustav **ext** podržava blok uređaja do 2GB, a nazive datoteka do 255 znakova, ali (kao Minix) ima samo jedan timestamp za vrijeme posljednje promjene, posljednje vrijeme pristupa, i promjenu vremena inode.

Od siječnja 1993. kada je objavljen pa do danas, datotečni je sustav **ext2** dodatno povećao veličinu bloka na najviše 4 TB, dodao POSIX *timestamps* i omogućio podršku za različite veličine blokova.

### 9.2.3. Formatiranje datotečnog sustava

Datotečni sustavi se izrađuju, odnosno inicijaliziraju pomoću programa **mkfs.** Program **mkfs** je program vrste *front‑end,* koji poziva posebne programe pomoću kojih se izrađuju različite vrste datotečnih sustava. Sintaksa programa **mkfs** je različita za različite distribucije, a najvažnije su opcije, zajedničke za sve inačice programa **mkfs,** objašnjene u nastavku.

Sintaksa je programa **mkfs**:

# mkfs [-t fstype] [-c | -l bblist] device

Objašnjenja su opcija:

|  |  |
| --- | --- |
| **Opcija** | **Opis** |
| -t fstype | Opcija kojom se specificira vrsta datotečnog sustava koji treba izraditi. **fstype** može biti **ext2**, **ext3**, **ext4**, **reiserfs**, **msdos** ili bilo koja druga vrsta za koju u operacijskom sustavu postoji podrška. |
| -c | Zastavica kojom se programu **mkfs** nalaže da prije izrade datotečnog sustava ispita površinu medija na kojoj taj datotečni sustav radi i inicijalizira popis neispravnih blokova. |
| -l bblist | Opcija kojom se specificira datoteka s inicijalnim popisom neispravnih blokova. Ne treba se koristiti opcije -c i -l zajedno. |
| device | Posebna datoteka koja predstavlja particiju na kojoj se izrađuje datotečni sustav. Tom datotekom se kasnije predstavlja datotečni sustav (npr. **/dev/sda1**, **/dev/hdc3**). |

Ovisno o izabranoj vrsti datotečnog sustava, naredba mkfs će pokretati naredbe koje se zovu mkfs.<tip\_datotečnog\_sustava>, tj. mkfs.ext2, mkfs.ext3, mkfs.ext4, itd.

Primjer je uporabe naredbe mkfs:

# mkfs -t ext2 -c /dev/sdb1  
mke2fs 1.42.5 (29-Jul-2012)  
Discarding device blocks: done   
Filesystem label=  
OS type: Linux  
Block size=1024 (log=0)  
Fragment size=1024 (log=0)  
Stride=0 blocks, Stripe width=0 blocks  
2512 inodes, 10000 blocks  
500 blocks (5.00%) reserved for the super user  
First data block=1  
Maximum filesystem blocks=10485760  
2 block groups  
8192 blocks per group, 8192 fragments per group  
1256 inodes per group  
Superblock backups stored on blocks:   
 8193  
Checking for bad blocks (read-only test): done   
Allocating group tables: done   
Writing inode tables: done   
Writing superblocks and filesystem accounting information: done

### 9.2.4. Provjera konzistentnosti datotečnog sustava

U slučaju da je datotečni sustav oštećen ili korumpiran, treba pokrenuti naredbu fsck na oštećenoj particiji. Minimimalni zahtjev je da datotečni sustav bude montiran samo za čitanje ili nemontiran.

Naredba fsck automatski će detektirati o kojem se datotečnom sustavu radi i pokrenuti odgovarajuću naredbu: fsck.ext2, fsck.ext3, fsck.ext4, itd.

Isto se tako zastavicom **-t** može izabrati vrsta datotečnog sustava koji se provjerava.

Sintaksa je ovakva:

fsck -t <tip\_datotecnog\_sustava> <uređaj>

Slijedi primjer uporabe naredbe:

# fsck /dev/sdb1  
fsck from util-linux 2.25.2  
e2fsck 1.42.12 (29-Aug-2014)  
/dev/sdb1: clean, 126684/30531584 files, 58945211/122096128 blocks

### 9.2.5. Debugiranje datotečnog sustava

Naredbe debugfs i dumpe2fs služe za prikazivanje detaljnih informacija o radu datotečnog sustava.

Program **dumpe2fs** prikazuje informacije o datotečnom sustavu **ext2** na temelju podataka koje čita iz zaglavlja, odnosno superbloka. Program funkcionira na principu programa Berkeley dumpfs koji prikazuje informacije o datotečnom sustavu BSD FFS.

Naredba debugfs je interaktivni program koji korisniku omogućava izravan pristup strukturama datotečnog sustava, tako da se može koristiti za njihov oporavak, ako **fsck** to ne može napraviti automatski. Isto tako, debugfs omogućava korisniku da izvrši razne operacije nad objektima datotečnog sustava, poput markiranja zastavice čistoće, inicijalizacije, povezivanja struktura inode i dir-info te povratka obrisanih datoteka. Detaljan popis naredbi programa **debugfs** dobiva se unošenjem naredbe help u program.

Primjer je uporabe naredbe dumpe2fs:

# dumpe2fs /dev/sdb1 16:07  
dumpe2fs 1.42.12 (29-Aug-2014)  
Filesystem volume name: <none>  
Last mounted on: /ext  
Filesystem UUID: 9ce7f65c-a66a-4063-8573-44d4b91fd053  
Filesystem magic number: 0xEF53  
Filesystem revision #: 1 (dynamic)  
Filesystem features: has\_journal ext\_attr resize\_inode dir\_index filetype sparse\_super large\_file  
Filesystem flags: signed\_directory\_hash   
Default mount options: (none)  
Filesystem state: clean  
Errors behavior: Continue  
Filesystem OS type: Linux  
Inode count: 30531584  
Block count: 122096128  
Reserved block count: 6104806  
Free blocks: 63150917  
Free inodes: 30404900  
First block: 0  
Block size: 4096  
Fragment size: 4096  
Reserved GDT blocks: 994  
Blocks per group: 32768  
Fragments per group: 32768  
Inodes per group: 8192  
Inode blocks per group: 512  
Filesystem created: Wed May 25 19:31:39 2011  
Last mount time: Mon May 18 16:01:16 2015  
Last write time: Mon May 18 16:07:43 2015  
Mount count: 8  
Maximum mount count: 35  
Last checked: Mon Mar 2 11:08:16 2015  
Check interval: 15552000 (6 months)  
Next check after: Sat Aug 29 12:08:16 2015  
Lifetime writes: 8075 MB  
Reserved blocks uid: 0 (user root)  
Reserved blocks gid: 0 (group root)  
First inode: 11  
Inode size: 256  
Required extra isize: 28  
Desired extra isize: 28  
Journal inode: 8  
Default directory hash: half\_md4  
Directory Hash Seed: 3c66e30d-2d47-408c-8ac4-aa421afd406d  
Journal backup: inode blocks  
Journal features: journal\_incompat\_revoke  
Journal size: 128M  
Journal length: 32768  
Journal sequence: 0x0000e99e  
Journal start: 0

### 9.2.6. Montiranje datotečnih sustava i datoteka /etc/fstab

Datotečni se sustavi montiraju automatski, pokretanjem operacijskog sustava. Da bi operacijski sustav znao kamo treba montirati koje datotečne sustave, za to postoji datoteka **/etc/fstab**. U nju su smještene sve informacije o montiranim datotečnim sustavima.

Slijedi primjer datoteke **/etc/fstab**:

# /etc/fstab: static file system information.  
#  
# Use 'blkid' to print the universally unique identifier for a  
# device; this may be used with UUID= as a more robust way to name devices  
# that works even if disks are added and removed. See fstab(5).  
#  
# <file system> <mount point> <type> <options> <dump> <pass>  
proc /proc proc defaults 0 0  
# / was on /dev/sda1 during installation  
/dev/sda1 / ext3 errors=remount-ro 0 1  
# /home was on /dev/sda3 during installation  
/dev/sda3 /home ext3 defaults,user\_xattr 0 2  
# swap was on /dev/sda2 during installation  
/dev/sda2 none swap sw 0 0  
/dev/scd0 /media/cdrom0 udf,iso9660 user,noauto 0 0  
# /ext was on /dev/sdb1 during installation  
UUID=9ce7f65c-a66a-4063-8573-44d4b91fd053 /ext ext3 defaults 0 2

Svaki datotečni sustav opisan je jednom linijom datoteke. Svaka linija datoteke ima šest polja, odvojenih razmaknicama ili znakom Tab, na primjer  
 /dev/sda1 / ext3 errors=remount-ro 0 1.

Značenja su ovih polja navedena redom.

Prvo polje (fs\_spec) opisuje datotečne sustave koje treba aktivirati. Lokalni datotečni sustavi opisani su posebnim datotekama koje predstavljaju particije (/dev/sda2, /dev/cdrom) ili imenom sistema datoteka (LABEL=/home), a mrežni datotečni sustavi imenom poslužitelja i imenom dijeljenog direktorija (npr. posluzitelj:/direktorij).

Drugo polje (fs\_file) opisuje točke montiranja. Za *swap* u ovo polje treba upisati *swap* ili *none*.

Treće polje (fs\_vfstype) opisuje vrstu datotečnog sustava - npr. ext2, ext3, iso9660, swap.

U četvrtom polju (fs\_mntops) navedene su zarezom ozdvojene opcije pomoću kojih će se aktivirati sustav datoteka.

Peto polje (fs\_freq) određuje hoće li datotečni sustav biti uključen u popis sustava datoteka za sigurnosnu pohranu (*backup*), odnosno *dump* (vrijednost polja je 1) ili ne (vrednost polja je 0).

Šesto polje (fs\_passno) opisuje redosljed kojim će program **fsck** provjeriti konzistentnost datotečnog sustava pri podizanju operacijskog sustava. Za datotečni sustav *root* fs\_passno je 1, a za druge je 2.

Drugi je način za aktiviranje svih datotečnih sustava opisanih u **/etc/fstab** naredba mount -a. Tom će naredbom svi datotečni sustavi opisani u **/etc/fstab**, koji nemaju atribut noauto, biti montirani na točke montiranja navedene u drugom stupcu iste datoteke.

Ako se želi montirati određeni datotečni sustav koji nije naveden u datoteci **/etc/fstab**, to se može naredbom mount.

Sintaksa je sljedeća:

# mount -t <tip\_datotečnog\_sustava> -o <opcije> <uređaj> <mount-point>

Npr. ako se želi montirati particija **/dev/sdb1** na točki montiranja **/ext,** dovoljno je pokrenuti:

# mount /dev/sdb1 /ext

Jezgra operacijskog sustava provjerit će koji se datotečni sustav nalazi na toj particiji i montirati je na odgovarajuću točku.

Budući da poredak diskova ovisi o poretku kojim jezgra operacijskog sustava prepoznaje diskove, može se dogoditi da diskovi zamjene imena. Npr. da **/dev/sdb** bude **/dev/sda** i obrnuto. Time će se zamijeniti imena i particijama. Da bi se to izbjeglo, svakom disku je pridijeljen njegov jedinstveni broj, tj. UUID (Universally Unique IDentifier).

Naredba blkid služi za prikaz particija i pripadajućih UUID-ova:

# blkid  
/dev/sda2: UUID="ff29dd8f-e771-4866-b009-b6e065876f02" TYPE="swap" PARTUUID="07970a9a-02"  
/dev/sdb1: UUID="9ce7f65c-a66a-4063-8573-44d4b91fd053" SEC\_TYPE="ext2" TYPE="ext3" PARTUUID="0f22e087-01"  
/dev/sda1: UUID="e91b8b94-4784-49bc-bee9-7abd0f8d6564" TYPE="ext3" PARTUUID="07970a9a-01"  
/dev/sda3: UUID="4706f77c-246e-44df-92d2-404165509483" TYPE="ext3" PARTUUID="07970a9a-03"

Taj se UUID može upisati u **/etc/fstab**, umjesto posebne datoteke koja predstavlja disk. U gornjem primjeru disk **/dev/sdb1** zapisan je u **/etc/fstab** preko UUID-a.

Naredba tune2fs služi za podešavanje parametara datotečnog sustava.

Kao što se particija može identicirati preko UUID-a, također se može identicirati i preko labele. Dovoljno je u datoteci **/etc/fstab** rabiti LABEL=ime\_labele. Ako želite postaviti ime labele, to se može napraviti naredbom tune2fs i prekidačem -L.

tune2fs -L ime\_labele particija

### 9.2.7. Kvote

Kvota je ograničenje koje sistemski administrator dodjeljuje korisnicima, a koje se tiče stupnja iskorištenja prostora na datotečnom sustavu.

Kvote se mogu postaviti na ove načine:

**ograničavanjem broja indeksnih čvorova** (odnosno broja datoteka) koje korisnici ili skupine mogu imati u okviru sustava datoteka za koji je kvota postavljena

**ograničavanjem broja blokova na disku** (vrijednost u kilobajtima) koji se mogu dodijeliti korisnicima ili skupinama.

Kvota ograničava korisnike, odnosno sprječava ih da rabe neograničenu količinu slobodnog prostora u datotečnom sustavu. Također, kvotama se mogu ograničiti veličine poštanskih pretinaca korisnika. Na primjer, kvota od 10 MB može se dodijeliti svim korisnicima za particiju **/var**, nakon čega korisnici mogu u direktoriju **/var/spool/$LOGNAME** sačuvati najviše 10 MB.

Kvota se može postaviti za korisnike, skupine ili korisnike i skupine. Postavljanje kvota vrši se u nekoliko koraka. Najprije treba modificirati datoteku **/etc/fstab**. Kvota se mora postaviti posebno za svaki datotečni sustav, odnosno mora biti dopisana u svaku liniju datoteke **/etc/fstab** koja predstavlja datotečni sustav za koji se želi postaviti kvota. To se obavlja opcijama **usrquota** i **grpquota**.

Slijedi primjer definiranja kvote za korisnike i skupinu korisnika u datoteci **/etc/fstab**, za datotečni sustav **/dev/sda2** koji je montiran na **/home**.

/dev/sda2 /home ext2 defaults,nosuid,**usrquota**,**grpquota** 1 2

Nakon izmjena u datoteci **/etc/fstab** treba pokrenuti naredbu:

# mount -o remount /home/

Naredbom quotacheck -acug treba stvoriti datoteke na datotečnom sustavu u kojima se čuvaju informacije o potrošnji kvote.

Naredba edquota služi za postavljanje kvote određenom korisniku.

# edquota -u tux  
Quotas for user tux:  
 /dev/sda2: blocks in use: 0, limits (soft = 0, hard = 0)  
 inodes in use: 0, limits (soft = 0, hard = 0)

Značenje je linija:

*blocks in use*: ukupan broj blokova (u kilobajtima) koje je korisnik upotrijebio na particiji

*inodes in use*: ukupan broj datoteka koje je korisnik smjestio na particiju.

Korisniku **tux** može se dodijeliti kvota od 5 MB na particiji **/dev/sda2** na ovaj način:

Quotas for user tux: /dev/sda2:  
 blocks in use: 0, limits (soft = 5000, hard = 6000)  
 inodes in use: 0, limits (soft = 0, hard = 0)

Značenje je parametara **soft** i **hard limit**:

*Soft limit* određuje najveću količinu prostora na datotečnom sustavu koju korisnik može iskoristiti za smještanje svojih datoteka. Budući da je u ovom primjeru soft=5000, korisnik **tux** će na particiju **/dev/sda2** moći smjestiti najviše 5 MB svojih datoteka.

*Hard limit* apsolutno ograničenje - korisnik ni na koji način ne može prijeći to ograničenje.

Alat quotacheck analizira potrošnju datoteka i direktorija na odgovarajućem datotečnom sustavu i na temelju toga izrađuje odgovarajuće datoteke **quota.user** i **quota.group**.

Sintaksa je naredbe:

# quotacheck [-u] [-g] [-a|filesystem]

### 9.2.8. Nadziranje potrošnje diskovnog prostora

Naredba df služi za nadziranje potrošnje datotečnih sustava. Pokretanjem naredbe df ispisat će se svi montirani datotečni sustavi i njihova trenutačna potrošnja. Opcija **-h** je korisna jer ispisuje veličine u megabajtima, gigabajtima ili terabajtima:

# df -h  
Filesystem Size Used Avail Use% Mounted on  
/dev/sda1 46G 14G 31G 31% /  
/dev/sda3 411G 262G 129G 68% /home  
tmpfs 797M 36K 797M 1% /run/user/2057  
/dev/sdb1 459G 218G 218G 50% /ext

Naredba du služi za prikaz prostora koji zauzima određeni direktorij. Primjer je korištenja naredbe:

# du -sh /home  
411G /home

* 1. Dozvole i atributi nad datotekama
     1. Dozvole nad datotekama

Dozvole koje direktoriji i datoteke imaju u *Linux* datotečnom sustavu mogu izgledati kriptično, no zapravo se radi o vrlo jednostavnom sustavu koji je lako razumjeti i upotrebljavati. Budući da je, općenito gledano, u *Linux*u sve prikazano u obliku datoteke, na isti se način i pristupa i upravlja datotekama i uređajima te je jedna od važnijih stvari dobro razumijevanje sustava dozvola.

Čitanje, pisanje i izvršavanje tri su osnovne radnje koje možete napraviti s datotekom, a notacija slovima ih predstavlja kao:

r - čitanje (read)

w - pisanje (*write*)

x - izvršavanje (execute).

### 9.3.2. Dozvole nad direktorijima

Postupci su složeniji kod dozvola za direktorije – iako se još uvijek rabi notacija slovima r/w/x, dozvole imaju samo djelomične sličnosti s datotekama:

r - dozvola za pregled direktorija

w - dozvola za brisanje i izradu datoteka i poddirektorija

x - dozvola za ulaz u direktorij.

Dozvola za ulaz u direktorij možda izgleda čudno, no može se objasniti jednostavnim primjerom – ako korisnik treba pročitati neku datoteku i ima prava za to (barem što se tiče datoteke), moći će je pročitati samo ako može ući u direktorij u kojem se nalazi (dozvola *x*).

S druge strane, korisnik mora znati i ime datoteke, ako nema i dozvolu *r* na tom direktoriju, jer mu je sadržaj direktorija nevidljiv i neće moći vidjeti željenu datoteku.

### 9.3.3. Korisnici

Navedene dozvole izgledaju u redu za jednog korisnika, no *Linux* je sam po sebi postavljen kao višekorisnički sustav. Stoga se uvodi koncept vlasnika, pripadajuće skupine i svih drugih, označeno slovima:

o - vlasnik (*owner*)

g - skupina (*group*)

a - svi (*all*).

Svaka datoteka i direktorij imaju definiranog **vlasnika** i **vlasničku skupinu** (može, ali i ne mora biti povezano), zato se i dozvole primjenjuju odvojeno za vlasnika datoteke ili direktorija, vlasničku skupinu odnosno za sve druge.

Naredbom ls može se provjeriti stanje vlasništva i dozvola nad određenom datotekom ili direktorijem.

U sljedećem primjeru vidi se da je vlasnik direktorija **root**, vlasnička skupina je također **root**, vlasnik može čitati i pisati u tu datoteku, a vlasnička skupina i svi drugi mogu samo čitati.

$ ls -al /etc/passwd  
-rw-r--r-- 2 root root 2416 Mar 9 11:55 /etc/passwd

Slično je i s direktorijima. U sljedećem primjeru vlasnik direktorija je *root*, vlasnička skupina je također *root*, vlasnik može pregledavati direktorij, izrađivati i brisati datoteke u njemu te ući u direktorij. Svi drugi mogu samo ući u direktorij i pregledavati datoteke.

$ ls -ald /etc/  
drwxr-xr-x 124 root root 12288 May 18 12:39 /etc/

**Napomena**

Prva oznaka u izrazu -rw-r--r-- ili drwxr-xr-x , dakle *-* ili *d*, označava objekt nad kojim se postavljaju dozvole. Znak - predstavlja datoteku, a znak *d* direktorij.

### 9.3.4. Naredbe chmod

Naredba chmod standardna je *Unix*ova naredba kojom određujemo prava pristupa određenoj datoteci ili određenom direktoriju. Poznavajući uporabu naredbe chmod možemo konfigurirati siguran sustav u kojem će se točno znati koji korisnici smiju čitati, koji pisati, a koji izvršavati određene datoteke i direktorije. Ako su pravila pristupa nepravilno postavljena vrlo je vjerojatno da aplikacije koje zahtijevaju određena prava pristupa neće dobro raditi, a i sam sustav može biti nesiguran. Zbog toga su osnovna pravila čitanja, pisanja i izvršavanja inicijalno postavljena u svakoj *Linux*ovoj distribuciji, a mogu se promijeniti po želji upravo sa naredbom chmod.

Sintaksa je naredbe sljedeća:

chmod [ugoa...][[+-=][dozvole...]...]

Slova **ugoa** znače:

*u(ser)* - korisnik vlasnik datoteke

*g(roup)* - drugi korisnici skupine vlasnika datoteke

*o(thers)* - drugi koji ne pripadaju skupini korisnika vlasnika datoteke

*a(ll)* - svi korisnici.

Znakovi +-= znače:

+ - dodavanje dozvole

- - uklanjanje dozvole

= - dodavanje dozvole datoteci i micanje svih dozvola koje nisu navedene.

U skup dozvola mogu se staviti slova **rwx**:

r - postavljanje dozvole čitanja datoteke ili direktorija

w - postavljanje dozvole pisanja u datoteku ili direktorij

x - omogućavanje izvršavanja datoteke (ili pretraživanje direktorija za direktorije).

U sljedećem će se primjeru datoteci **/tmp/test.txt** dodati prava da vlasnička skupina i svi drugi korisnici mogu u nju pisati, a naredbom ls provjerava se stanje dozvola.

# ls -al /tmp/test.txt  
-rw-r--r-- 1 root root 0 May 18 13:09 /tmp/test.txt  
# chmod go+w /tmp/test.txt  
# ls -al /tmp/test.txt  
-rw-rw-rw- 1 root root 0 May 18 13:09 /tmp/test.txt

U sljedećem će se primjeru skripti **/tmp/test.sh** dodati da svi drugi imaju pravo pisanja i izvršavanja.

# ls -al /tmp/test.sh  
-rwxr-xr-- 1 root root 0 May 18 13:09 /tmp/test.sh  
# chmod o+wx /tmp/test.sh  
# ls -al /tmp/test.sh  
-rwxr-xrwx 1 root root 0 May 18 13:09 /tmp/test.sh

### 9.3.5. Oktalna notacija i naredba chmod

U nekoliko su se prethodnih poglavlja za mijenjanje dozvola i vlasničkih odnosa nad elementima koristiIa slova, no često je jednostavnije i brže pregledati i postaviti dozvole u **oktalnoj notaciji** – jednoznamenkasti broj koji predstavlja određenu dozvolu, a mjesto znamenke označava na kojeg se korisnika što odnosi:

r => 4

w => 2

x => 1

Zbroj ovih vrijednosti odvojenih dozvola označava ukupnu dozvolu (npr. “rw” pravo je 4+2=6, “rx” je 4+1=5).

Ukupna se oznaka za dozvole sastoji od četiri znamenke – s desne strane na lijevo: svi, vlasnička skupina, vlasnik, posebna upotreba.

Ako samo vlasniku i vlasničkoj skupini želimo dati isključivo dozvolu čitanja neke datoteke, oznaka će izgledati ovako: 0440. Da bismo samo vlasniku omogućili pisanje i čitanje, a skupini i drugima samo čitanje, oznaku ćemo zapisati kao 0644.

Slijedi primjer uporabe naredbe chmod u slučaju oktalne notacije. Naredba ls služi za provjeru prethodno dodijeljenih dozvola.

# ls -al /tmp/test.txt  
-rw-r--r-- 1 root root 0 May 18 13:09 /tmp/test.txt  
# chmod 666 /tmp/test.txt  
# ls -al /tmp/test.txt  
-rw-rw-rw- 1 root root 0 May 18 13:09 /tmp/test.txt

### 9.3.6. Naredbe chown i chgrp

Naredba chown služi za promjenu vlasnika i vlasničke skupine određene datoteke ili direktorija.

U sljedećem će se primjeru datoteci **/tmp/test.sh** promijeniti vlasnik iz **root** u **tux**. Naredba ls služi za provjeru.

# ls -al /tmp/test.txt  
-rw-r--r-- 1 root root 0 May 18 13:09 /tmp/test.txt  
# chown tux /tmp/test.txt  
# ls -al /tmp/test.txt  
-rw-r--r-- 1 tux root 0 May 18 13:09 /tmp/test.txt

U sljedećem će se primjeru pomoću naredbe chown promijeniti i vlasnik i vlasnička skupina.

# ls -al /tmp/test.txt  
-rw-r--r-- 1 root root 0 May 18 13:09 /tmp/test.txt  
# chown tux:tux /tmp/test.txt  
# ls -al /tmp/test.txt  
-rw-r--r-- 1 tux tux 0 May 18 13:09 /tmp/test.txt

Ako se želi promijeniti samo skupina, to je moguće naredbom chgrp. Sintaksa je slična.

# ls -al /tmp/test.txt  
-rw-r--r-- 1 root root 0 May 18 13:09 /tmp/test.txt  
# chgrp tux /tmp/test.txt  
# ls -al /tmp/test.txt  
-rw-r--r-- 1 root tux 0 May 18 13:09 /tmp/test.txt

Ako se želi promijeniti vlasništvo nad više direktorija i datoteka u određenom direktoriju, potrebno je koristiti se opcijom **-R**. Slijede primjeri:

# chown -R root:root /tmp/direktorij/

# chown -R root /tmp/direktorij/

# chgrp -R root /tmp/direktorij/

### 9.3.7. Dodatne dozvole

Kod oktalne notacije četvrta znamenka, gledano s desne strane na lijevo, ima posebnu namjenu i kod datoteka se upotrebljava samo za izvršne datoteke. Vrijednost 4 služi da bi se pokrenutom programu iz određene datoteke dale ovlasti vlasnika te datoteke (setuid), bez obzira na to tko ga pokreće. Vrijednost 2 služi za definiranje vlasničke skupine (setgid).

Jedan od lakših primjera je naredba ping. Osnovni korisnik nema pravo pregleda mrežnih paketa, što je potrebno za naredbu ping da bi mogla pravilno raditi. Stoga se izvršnoj datoteci **ping** (čiji je vlasnik ***root***) dodaje zastavica setuid (npr. iz početne dozvole 0755 u 4755) da bi naredba ping imala pregled nad mrežnim paketima (tj. prava root) iako osnovni korisnik koji ju je pokrenuo to ne može.

Vrijednost 1 se zove i *sticky bit* i ima utjecaja samo na direktorije. Ako je postavljena ta dozvola nad direktorijem, pravo preimenovanja i brisanja datoteka u tom direktoriju imaju samo vlasnik datoteka (ili direktorija) i *root* (npr. 1777). Na primjer, iako će preko dozvola direktorija 1777 svaki korisnik moći postaviti datoteku u direktorij, samo će je vlasnik direktorija, vlasnik datoteke ili *root* moći obrisati. Čest je to slučaj u direktoriju **/tmp,** gdje svi mogu pisati, ali se ne preporuča da svaki korisnik može drugome brisati ili preimenovati datoteke.

Te dodatne dozvole postavljaju se naredbom chmod. Mogu se rabiti u opisanoj oktalnoj notaciji ili slovima:

X - omogućuje izvršavanje/pretraživanje samo ako se radi o direktoriju, ili ako je već postavljeno pravo izvršavanja za nekog korisnika

s - postavlja *bit* skupine ili korisnika

t - *sticky bit.*

### 9.3.8. Naredba umask

Naredba umask rabi se za postavljanje predefiniranih ovlasti prilikom izrade datoteka i direktorija.

Sintaksa:

umask - prikazuje trenutačnu masku

umask umask\_vrijednost – postavljanje vrijednosti maske

Pretpostavljena (*default*) vrijednost je (0)022. Vrijednost *umask* u oktalnom se obliku odbija od pretpostavljenih vrijednosti potpunog pristupa za direktorije (777) i datoteke (666).

Primjer: Nova će datoteka imati ovlasti 666(8)-022(8)=644(8), a novi direktorij ovlasti 777(8)-022(8)=755(8).

Znači, ako vrijednost maske nije mijenjana, sve će novoizrađene datoteke imati dozvole 644, a svi će direktoriji imati ovlasti 755.

U sljedećem primjeru prvo će se provjeriti stanje maske, zatim će se izraditi direktorij i provjeriti trenutačno stanje dozvola. Nakon toga će se promijeniti maska i izradit će se novi direktorij. Vidljivo je da je stanje dozvola drugačije.

$ umask  
022  
$ mkdir /tmp/test  
$ ls -ald /tmp/test  
drwxr-xr-x 2 root root 4096 May 18 13:30 /tmp/test  
$ umask 222  
$ mkdir /tmp/test2  
$ ls -ald /tmp/test2  
dr-xr-xr-x 2 root root 4096 May 18 13:30 /tmp/test2

Vrijednost maske se poništi (*reset*) svakom prijavom, a za trajno zadržavanje vrijednosti treba ju postaviti u inicijalizacijsku datoteku.

### 9.3.9. Atributi

Postoje još neki posebni atributi koji se mogu postaviti nad datotekama i direktorijima.

|  |  |
| --- | --- |
| **Atribut** | **Opis** |
| A | Zabranjuje promjenu vremena posljednjeg pristupa |
| a | Dozvoljava isključivo dodavanje novih podataka u datoteku, ali ne i izmjenu ili brisanje starih, ako je datoteka otvorena u režimu čitanja. |
| c | Datoteka s atributom c smješta se na disk u komprimiranom obliku, pri čemu kompresiju obavlja jezgra operacijskog sustava; prilikom čitanja, jezgra najprije obavlja dekompresiju datoteke. |
| d | Datoteka nije kandidat za sigurnosnu pohranu (backup) koja se vrši naredbom dump |
| i | Datoteka se ne može mijenjati ili brisati, ne može joj se promjeniti ime niti se može izraditi link koji pokazuje na tu datoteku. |
| j | Svi podaci se prvo ažuriraju u dnevniku, a zatim u datoteci, pod uvjetom da se rabi režim dnevnika ordered ili writeback. |
| s | Prilikom brisanja datoteke u sve blokove koji čine datoteku upisuju se nule. |
| S | Prilikom izmjene sadržaja datoteke promene se odmah upisuju na disk. |
| t | Neiskorišeni fragmenti poslednjeg bloka datoteke ne mogu se dodijeliti drugoj datoteci na korišenje. |
| u | Prilikom brisanja datoteke čuva se njezin sadržaj, čime je omogućen povratak obrisane datoteke. |

Naredbe su za upravljanje atributima lsattr i chattr.

U sljedećem će se primjeru prvo izraditi datoteka naredbom touch, zatim će se provjeriti stanje atributa nad tom datotekom naredbom lsattr. Nakon toga će se dodati atribut i (koji govori da se datoteka ne može mijenjati ili obrisati) naredbom chattr. Zatim će se naredbom ls pokušati obrisati ta datoteka. Očito je da je naredba rm ne može obrisati dok se ne makne atribut **i**.

# touch testfile  
# lsattr testfile  
---------------- testfile  
# chattr +i testfile  
# rm -f testfile  
rm: cannot remove `testfile': Operation not permitted  
# chattr -i testfile  
# rm -f testfile  
# ls testfile  
ls: cannot access testfile: No such file or directory

## Vježba 8: Datotečni sustavi

**Napomena**

Ovu vježbu potrebno je izvoditi s ovlastima korisnika *root*. U terminal je potrebno upisati:

su – pa lozinku korisnika *root* dodijeljenu prilikom instalacije.

1. Izradite dvije nove particije na disku **/dev/sdb** koristeći se naredbom fdisk. Ako ste ih izradili u prošloj vježbi, možete se koristiti tim dvijema već napravljenim particijama.
2. Izradite na jednoj particiji datotečni sustav *ext2*, a na drugoj *ext3*. Sintaksa je mkfs –t <tip> /dev/sdbX.

mkfs -t ext2 /dev/sdb1

mkfs -t ext3 /dev/sdb5

1. Napravite dva direktorija na koje ćete montirati nove datotečne sustave. Direktoriji su **/mnt/ext2** i **/mnt/ext3**.

mkdir /mnt/ext2

mkdir /mnt/ext3

1. Montirajte datotečne sustave koristeći se naredbom mount. Sintaksa je mount /dev/sdbX <točka montiranja>**.**

mount /dev/sdb1 /mnt/ext2

mount /dev/sdb5 /mnt/ext3

1. Koristeći se naredbama mount i df provjerite jesu li datotečni sustavi ispravno montirani.
2. Koristeći se naredbom blkid ispišite sve raspoložive particije i pripadajuće UUID-ove.

blkid

1. Odmontirajte (*unmount*) datotečne sustave i koristeći se naredbom fsck provjerite stanje datotečnog sustava na particiji **/dev/sdb1**.

umount /dev/sdb1

fsck /dev/sdb1

1. Koristeći se naredbom dumpe2fs ispišite sve informacije o datotečnom sustavu na particiji **/dev/sdb1**.

dumpe2fs /dev/sdb1

1. Pretvorite datotečni sustav *ext2* (na particiji **/dev/sdb1**) u ***ext3*** koristeći se naredbom tune2fs.

tune2fs –j /dev/sdb1

1. Montirajte datotečni sustav i provjerite je li sada ***ext3***.

**Vježba: Dozvole nad datotekama i direktorijima**

1. Prijavite se u sustav. Koristeći se naredbom touch napravite proizvoljnu datoteku i provjerite jesu li dozvole 644.
2. Promijenite **umask** na vrijednost 027. Izradite novu proizvoljnu datoteku i provjerite koje su sad dozvole.
3. Dodajte dva korisnika na sustav.

useradd -m korisnik1

useradd -m korisnik2

1. Promijenite lozinke korisnicima **korisnik1** i **korisnik2** koristeći se naredbom passwd.

passwd korisnik1

passwd korisnik2

1. Dodajte grupu ***prodaja*** koristeći se naredbom groupadd.

groupadd prodaja

1. Dodajte novootvorene korisnike u grupu ***prodaja***.

gpasswd –a korisnik1 prodaja

gpasswd –a korisnik2 prodaja

1. Izradite direktorij **/news**, postavite da su u vlasništvu grupe ***prodaja*** i postavite dozvole da grupa može čitati i pisati u tom direktoriju.

mkdir /news

chown .prodaja /news

chmod 770 /news

1. Prijavite se u sustav kao korisnik **korisnik1** i provjerite možete li izraditi datoteke u direktoriju **/news**.
2. Prijavite se u sustav kao korisnik **korisnik2** i provjerite možete li izraditi datoteke u direktoriju **/news**.

**Vježba: Atributi nad datotekama i direktorijima**

1. U trenutačnom direktoriju izradite datoteku **testna\_datoteka.txt**.

touch testna\_datoteka.txt

1. Koristeći se naredbom lsattr provjerite koji su atributi podešeni nad datotekom **testna\_datoteka.txt**.

lsattr testna\_datoteka.txt

1. Koristeći se naredbom chattr dodajte atribut kojim datoteka ne može biti mijenjana ili obrisana (atribut **i**).

chattr +i testna\_datoteka.txt

1. Koristeći se naredbom lsattr provjerite je li taj atribut dodan.

lsattr testna\_datoteka.txt

1. Koristeći se naredbom rm pokušajte obrisati datoteku.

rm -f testna\_datoteka.txt

1. Možete li je obrisati? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Uklonite atribut i probajte je ponovno obrisati.

**Kvote**

1. Naredbom apt-get potrebno je instalirati paket quota koji sadrži alate koji služe za podešavanje kvota:

apt-get install quota

1. U datoteku **/etc/fstab** za **particiju /dev/sdb1** podesite kvotu. Potrebno je dodati ovu liniju na kraj te datoteke:

/dev/sdb1 /mnt ext2 defaults,nosuid,usrquota,grpquota 1 2

1. Nakon izmjene u **/etc/fstab** treba ponovo montirati datotečni sustav koristeći se naredbom mount.

mount –a

1. Koristeći se naredbom edquota korisniku **korisnik1** iz prošle vježbe podesite kvotu.

edquota –u korisnik1

**Pitanja za ponavljanje**

1. Kako je organiziran *Linux*ov datotečni sustav?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Čemu služi direktorij **/home**?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Kojom se naredbom formatira datotečni sustav?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Koja naredba služi za postavljanje predefiniranih ovlasti prilikom izrade datoteka i direktorija?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Upravljanje procesima

**Trajanje poglavlja:**

**90 min**



Po završetku ovoga poglavlja moći ćete:

* pregledavati pokrenute procese koristeći se naredbama ps i top
* upravljati procesima koristeći se naredbama kill, killall, nice i renice
* upravljati poslovima koristeći se naredbama bg, fg i jobs.

Ova cjelina obrađuje što je to proces i kako upravljati procesima u operacijskom sustavu Linux. Na kraju cjeline biti će obrađeno i upravljanje poslovima u operacijskom sustavu Linux.

1. 1. Upravljanje procesima
2. * 1. Proces

*Linux* upravlja poslovima koristeći se procesima. Svakom seprocesu pri pokretanju dodjeljuje **jedinstveni identifikacijski broj** (PID – *Process Identification Number*). Proces može kreirati podprocese i tako stvarati hijerarhijsku strukturu s odnosom roditelj – dijete. Neke jednostavne naredbe koje su ugrađene u ljusci ne kreiraju odvojeni proces. Primjer je naredba cd.

Pri pokretanju operacijskog sustava prvi se pokreće proces **systemd** s PID-om **1** koji inicializira ostale procese. Na starijim distribucijama Linuxa (npr. do Debiana 8), taj proces se zvao **init**.

Procesi se dijele prema nekoliko kriterija:

***daemon*** - proces koji postoji zbog specifične uloge (npr. *Apache daemon* za servis http), pokreće se u pozadini i neaktivan je dok ih se ne pozove

***parent*** *-* proces koji kreira druge procese; svaki proces osim procesa **init** ima roditeljski proces

***child*** *-* pokreće ga drugi, roditeljski proces s oznakom PPID (*parent* PID)

***orhpan*** *-* aktivni proces čiji je roditeljski proces prekinut; takav proces preuzima proces **init** koji mu postaje roditeljski

***zombie******(defunct)*** *-* *child*-proces koji se sa svojim izlaznim podacima ne vraća roditeljskom procesu i ostaje „izgubljen“ u sustavu; može se izbrisati iz tablice procesa jedino ponovnim pokretanjem (*restart*) operacijskog sustava.

### 10.1.2. Stablo procesa

Naredba pstree služi za ispis stabla procesa. U ispisu se vidi da je proces **systemd** glavni proces bez svojeg roditelja. Roditeljski proces **apache2** ima petero djece, proces **pstree** koji prikazuje to stablo je dijete procesa **zsh**, a proces **zsh** je dijete procesa sshd, koji ima još jednog roditelja **sshd**. Svim je tim procesima roditelj **systemd**.

$ pstree  
systemd─┬─acpid  
 ├─atd  
 ├─atop  
 ├─5\*[getty]  
 ├─in.tftpd  
 ├─inetd  
 ├─master─┬─pickup  
 │ ├─qmgr  
 │ └─tlsmgr  
 ├─apache2───5\*[apache2]  
 ├─cron  
 ├─ntpd  
 ├─rsyslogd───4\*[{rsyslogd}]  
 ├─sshd  
 ├─sshd───sshd───zsh───pstree  
 ├─udevd───2\*[udevd]  
 └─vsftpd

### 10.1.3. Naredba ps

Naredba ps prikazuje popis aktivnih procesa.

Sintaksa je:

$ ps [opcije]

Najčešće se rabe opcije prikazane u tablici:

|  |  |
| --- | --- |
| **Opcija** | **Značenje** |
| ps | Prikazuje informacije o svim procesima trenutačnog korisnika u trenutačnoj ljusci. |
| ps -e | Prikazuje informacije o svim procesima svih korisnika. |
| ps -f | Prikazuje sve raspoložive informacije o procesima trenutačnog korisnika. |
| ps -u userid | Prikazuje informacije o procesima određenog korisnika. |
| ps -ef | Prikazuje sve raspoložive informacije o svim procesima svih korisnika. |

Primjer je uporabe naredbe ps u kojem se prikazuju svi procesi svih korisnika:

# ps -ef  
UID PID PPID C STIME TTY TIME CMD  
root 1 0 0 2014 ? 00:08:24 init [2]   
root 2 0 0 2014 ? 00:00:00 [kthreadd]  
root 3 2 0 2014 ? 00:24:50 [ksoftirqd/0]  
root 6 2 0 2014 ? 00:00:00 [migration/0]  
root 7 2 0 2014 ? 00:03:42 [watchdog/0]  
root 8 2 0 2014 ? 00:00:00 [cpuset]  
root 9 2 0 2014 ? 00:00:00 [khelper]  
root 10 2 0 2014 ? 00:00:00 [kdevtmpfs]  
...


Objašnjenja stupaca opisana su sljedećom tablicom.

|  |  |
| --- | --- |
| **Vrijednost** | **Značenje** |
| UID | Jedinstveni identifikacijski broj vlasnika procesa (User Identification Number). |
| PID | Jedinstveni broj procesa (Process Identification Number). |
| PPID | Jedinstveni broj procesa roditelja (Parent Process Identification Number). |
| C | Prioritet procesa. |
| STIME | Vrijeme pokretanja procesa. |
| TTY | Oznaka terminala gdje je proces pokrenut. |
| TIME | Ukupna količina procesorskog vremena koje je proces zauzeo. |
| CMD | Ime programa koji je pokrenuo proces. |

### 10.1.4. Naredba top

Procesi se u realnom vremenu mogu pratiti naredbom top. Naredba ispisuje podatke koliko je dugo računalo uključeno, koliko je opterećenje računala (load average), podatke o broju procesa i raspoloživim resursima poput procesora i memorije. Zatim slijedi detaljan popis procesa sličan rezultatu naredbe ps.

U nastavku je dan prikaz izvršavanja naredbe top:



### 10.1.5. Signali procesa

Procesi se mogu zaustaviti slanjem **signala** procesima. Postoje 63 različita signala. Signal se rabi za obavještavanje procesa ili procesne niti o nekom događaju. Svaki signal ima svoj jedinstveni naziv tj. kraticu koja počinje sa SIG (npr. SIGINT) i odgovarajući broj te po primitku signala proces reagira na određeni način.

Naredba kill služi za slanje određenog signala procesu.

Sintaksa je naredbe kill:

$ kill SIGNAL PID\_procesa

Predodređeni je signal koji se šalje pokretanjem naredbe kill je SIGTERM s vrijednosti 15. „Ubijanjem“ roditeljskog procesa „ubijaju se“ i procesi koje je taj proces pokrenuo. Najčešće su korišteni signali prikazani u tablici

|  |  |  |
| --- | --- | --- |
| Signal | Kod | Značenje |
| SIGHUP | 1 | Kod primanja ovog signala proces se obično pokrene iznova s istim PID-om, ponovno učitavajući svoje konfiguracijske datoteke. |
| SIGINT | 2 | Šalje se signal procesu da prekine svoje izvođenje. Istovjetno je pritiskanju kombinacije tipaka [Ctrl]+[C]. |
| SIGKILL | 9 | Šalje se signal procesu da se odmah prekine. Proces taj signal ne može ignorirati. |
| SIGTERM | 15 | Šalje se signal procesu i proces sam sebe prekida. Proces taj signal može i ignorirati. |
| SIGSTOP | 17 | Šalje signal procesu i proces se privremeno zaustavlja. Proces taj signal ne može ignorirati. |

U sljedećem se primjeru naredbom ps provjerava postoji li proces **vsftpd**, zatim se šalje signal SIGKILL (9) (prekidanje procesa) te se na kraju provjerava je li proces zaustavljen, tj. postoji li još uvijek.

# ps -ef | grep vsftpd  
root 2181 31984 0 17:56 pts/0 00:00:00 grep vsftpd  
root 27529 1 0 2014 ? 00:00:00 /usr/sbin/vsftpd  
# kill -9 27529  
# ps -ef | grep vsftpd  
root 2183 31984 0 17:56 pts/0 00:00:00 grep vsftpd  
#

Postoji i naredba killall koja zaustavalja procese prema imenu, bez poznavanja PID-a procesa.

Sintaksa je ovakva:

$ killall SIGNAL ime\_procesa

U sljedećem se primjeru ostvarila ista funkcionalnost kao i u prošlom, uz tu razliku da se umjesto naredbe kill rabila naredba killall.

# ps -ef | grep vsftpd  
root 2199 1 0 17:58 ? 00:00:00 /usr/sbin/vsftpd  
root 2201 31984 0 17:58 pts/0 00:00:00 grep vsftpd  
# killall vsftpd  
# ps -ef | grep vsftpd  
root 2204 31984 0 17:58 pts/0 00:00:00 grep vsftpd  
#

### 10.1.6. Niceness i prioritet izvođenja procesa

***Niceness***određuje koliko će procesi često doći na red za izvođenje. Vrijednost se kreće od -20 (češće dolazi na red) do 19 (rjeđe dolazi na red). ***Niceness* nije isto što i prioritet** - sustav dodjeljuje prioritet na temelju *nicenessa* kojeg zadaje korisnik i to najčešće tako da pribraja *niceness* na zadani prioritet procesa, ali *ne mora biti tako.*

Većina korisničkih programa ima isti ***niceness***, 0 (nula). Procesi prioriteta *realtime* imaju prednost nad ostalima bez obzira na *niceness*.

Korisnici, osim korisnika ***root***,mogu postaviti vrijednosti **od 0 do 19** (ta je postavka predodređena, regulira se u konfiguracijskoj datoteci **/etc/security/limits.conf**).

Postoje dvije naredbe za podešavanje prioriteta procesa:

naredba renice mijenja *niceness* u odnosu na trenutačni, radi na već pokrenutim procesima

naredba nice mijenja *niceness* u odnosu na zadani, koristi se kod pokretanja procesa.

Slijedi sintaksa naredbe renice. **NI** je niceness procesa, a **PID** je njegov jedinstveni identifikacijski broj.

renice <+/-NI> -p <PID>

Slijedi sintaksa naredbe nice. Izvršavanjem naredbe pokrenut će se proces s određenim prioritetom.

nice -<NI> <proces>

U sljedećem primjeru najprije će se naći PID procesa **vsftpd** naredbom ps, a zatim će se promijeniti prioritet tog procesa naredbom renice:

# ps -ef | grep vsftpd  
root 30861 1 0 13:12 ? 00:00:00 /usr/sbin/vsftpd  
root 30869 31984 0 13:12 pts/0 00:00:00 grep vsftpd  
# renice -5 30861  
30861 (process ID) old priority 0, new priority -5

U sljedećem primjeru pokrenut će se proces **vsftpd** s prioritetom -5, zatim će se prioritet promijeniti na +10.

# nice --5 vsftpd &  
[1] 31083  
# renice +10 -p 31083  
31083 (process ID) old priority -5, new priority 10

### 10.1.7. Procesi i ljuska

Pokretanjem procesa ljuska stvara posao (*job*). Posao procesu pridjeljuje atribute kao što su terminal kojem proces (posao) pripada te ulazne i izlazne uređaje (*stdin, stdout, stderr*). Posao može objediniti više procesa koji su medusobno ovisni.

Na primjer, procesi vezani *pipeom* (|) objedinjeni su u jedan posao:

$ cat /etc/passwd | grep korisnik

Posao ima vlastiti identifikator - *Job ID* (JID) kojeg dodjeljuje ljuska. U svakoj pokrenutoj ljusci brojanje JID-ova počinje od 1 (u dvije ljuske može postojati više istih JID-ova). Zatvaranjem ljuske završavaju se svi poslovi u njoj.

Posao pokrenut u ljusci može biti u dva načina rada:

***foreground*** - prednji plan (fokus) u ljuski

***background*** - rad u pozadini.

Kod pokretanja procesa iz terminala ljuska postavlja posao u *foreground*. Za pokretanje procesa u pozadini rabi se operator **&**.

Slijedi primjer pokretanja naredbe find u pozadini. Ljuska ispisuje JID i PID procesa.

# find / -name passwd &  
[1] 2447  
#

Treba naglasiti da proces u pozadini oslobađa *prompt* i mogu se upisivati nove naredbe.

Popis poslova koji se izvode u trenutačnoj ljusci dobije se naredbom jobs.

# jobs  
[1] + running find / -name passwd  
#

Proces koji je trenutačno u prednjem planu može se suspendirati slanjem signala SIGTSTP (kombinacijom tipki **[Ctrl] + [Z]**).

# find / -name passwd  
/etc/passwd  
^Z  
bash: suspended find / -name passwd  
#

Ljuska ispisuje JID suspendiranog posla. Posao se može nastaviti naredbama:

fg - u prednjem planu

bg - u pozadini

Posao se može staviti u prednji plan pozivanjem naredbe fg:

# fg  
[1] + running find / -name passwd

*Prompt* nije oslobođen, jer se posao „vrti“ u prednjem planu. Ako se posao želi prebaciti u pozadinu i ostaviti da se izvršava, treba pritisnuti kombinaciju tipki **[Ctrl] + [Z]** i pokrenuti naredbu bg:

# fg  
[1] + running find / -name passwd  
^Z  
bash: suspended find / -name passwd  
# bg  
[1] + continued find / -name passwd  
#

*Prompt* je opet oslobođen, posao se „vrti“ u pozadini. Ako se se proces želi prekinuti, to se može naredbom kill tako da se u argument stavi JID ispred kojeg se nalazi znak %:

# kill %1  
[1] + terminated find / -name passwd

Ako se želi da neki program nastavi raditi i nakon što se korisnik odjavi sa sustava, tada taj program treba pokrenuti pomoću naredbe nohup. Kao argument se stavlja naredba koja se želi pokrenuti.

U sljedećem će primjeru naredba nohup pokrenuti program obrada koji će spremiti rezultate u datoteku rezultati.

$ nohup obrada > rezultati &

## Vježba 9: Upravljanje procesima

1. Koristeći se naredbom pstree ispišite stablo svih aktivnih procesa. Možete rabiti mogućnost -p da se ispišu i identifikatori procesa.  
   Koji je proces glavni, roditeljski svim drugim procesima?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Koristeći se naredbom ps ispišite sve aktivne procese. Nađite proces **init** i provjerite mu identifikator.

ps –ef | grep init

1. Pokrenite naredbu top i pogledajte aktivne procese.  
   Iz programa top izlazi se pritiskom na tipku **[q]**.
2. Pokrenite **vi**. Privremeno zaustavite rad tog posla tipkama [Ctrl]+[z]. Tako taj posao ostaje u pozadini.
3. Naredbom jobs provjerite koji su aktivni poslovi.
4. Pokrenite **xeyes**. Također ga stavite u pozadinu. Ponovno se koristeći naredbom jobs provjerite koji su aktivni poslovi.
5. Koristeći se naredbom bg nastavite rad procesa **xeyes**.
6. Koristeći se naredbom fg vratite proces **vi** u prednji plan.
7. Koristeći se naredbom kill ubijte procese **vi** i **xeyes**.
8. Koristeći se naredbom nice ponovno pokrenite **xeyes**, ali ovog puta prilikom pokretanja postavite ***niceness*** na vrijednost 5.

nice -5 xeyes

1. Koristeći se naredbom renice promijenite ***niceness*** procesu **xeyes** na 10.

renice -n 10 <PID>

Ukoliko želite izaći iz programa **xeyes** dovoljno je pritisnuti tipke [Ctrl]+[c] u terminalu gdje je pokrenut program. Ta kombinacija tipki šalje procesu signal SIGINT čime proces prekida svoje izvođenje.

**Pitanja za ponavljanje**

1. Koji je ekvivalentni signal kombinaciji tipka [Ctrl]+[c]?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Koji signal služi da bi se neki proces ponovno pokrenuo i učitao svoje konfiguracijske datoteke?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Koji je podrazumijevani signal koji se šalje procesima, koristeći se naredbom kill?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Koje signale proces ne može ignorirati?  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Instalacija softvera

**Trajanje poglavlja:**

**80 min**



Po završetku ovoga poglavlja moći ćete:

* instalirati softver iz izvornog kôda
* razlikovati statične i dijeljene (dinamičkih) knjižnice
* koristiti se naredbama ldd i file
* koristiti se Debianovim paketnim sustavom
* koristiti se Red Hatovim paketnim sustavom.

Ova cjelina obrađuje osnove instalacije softvera iz izvornog kôda te razlike između statičnih i dijeljenih biblioteka. U drugom dijelu cjeline obradit će se dva najčešća sustava za upravljanje paketima: Debianov paketni sustav dpkg i Red Hatov paketni sustav rpm.

1. 1. Instalacija iz izvornog koda
      1. Uvod

Kad se izrađuje neki softver (jezgra operacijskog sustava, program, igra, alat...), on se izrađuje u nekom od programskih jezika (najčešće C, ali ima i drugih). Tako pisani softver prepoznatljiv je samo ljudima i to onima koji razumiju taj programski jezik, no takav kôd je potpuno nepoznat računalu i on ga ne zna izvršavati. Da bi se programi mogli izvršavati, moraju se iz izvornog kôda prevesti u izvršni kôd. Taj se proces zove **kompajliranje**.

Slijedi primjer jednostavnog programa koji na ekran ispisuje "Hello World!". Sastoji se od dviju datoteka - **main.c** i **Hello.c**:

Glavni dio programa u datoteci **main.c**:

#include <stdlib.h>  
int main() {  
 Hello();  
}

Funkcija koja ispisuje tekst na ekran u datoteci **Hello.c**:

#include <stdio.h>  
void Hello() {  
 printf("Hello World!\n");  
}

Prevođenje se provodi naredbom gcc (GNU C Compiler). Potrebno je prevesti obje datoteke i spojiti ih u jednu izvršnu. Nakon prevođenja program je pokrenut:

$ gcc -c main.c  
$ gcc -c Hello.c  
$ gcc -static -o app main.o Hello.o  
$ ./app  
Hello World!

Velika većina programa za Linux distribuira se u obliku izvornog kôda pisanog u programskom jeziku C, a u arhivi se nalazi i datoteka **Makefile** koja služi za automatizirano prevođenje programa.

Gornji se postupak može automatizirati pomoću naredbe make, ali prije toga treba pripremiti datoteku **Makefile**:

SHELL=/bin/sh  
CC = /usr/bin/gcc  
app: main.o Hello.o  
 $(CC) -static -o app main.o Hello.o  
main.o: main.c  
 $(CC) -c main.c  
Hello.o: Hello.c  
 $(CC) -c Hello.c

Zatim je dovoljno pokrenuti naredbu make:

$ make  
/usr/bin/gcc -c main.c  
/usr/bin/gcc -c Hello.c  
/usr/bin/gcc -static -o app main.o Hello.o  
$ ./app  
Hello World!

### 11.1.2. Statične i dijeljene knjižnice

Obično se funkcije kojima se program koristi stavljaju u posebne datoteke, **knjižnice**. Prilikom prevođenja te knjižnice mogu biti spojene na glavni program:

**statično**: cijela funkcija je ugrađena u glavni program

**dijeljeno (dinamički)**: funkcija se nalazi u posebnoj datoteci (knjižnici) i program ju učitava prema potrebi.

Naredbama file i ldd može se vidjeti je li neki program statički ili dinamički preveden. Iz izlaza naredbi (u nastavku) vidljivo je da je program preveden statički, tj. sve se nalazi u jednoj izvršnoj datoteci.

$ file app  
app: ELF 64-bit LSB executable, x86-64, version 1 (GNU/Linux), statically linked, for GNU/Linux 2.6.26, BuildID[sha1]=0x02126ad69752e9768e102cf5f449e798d18a2038, not stripped  
$ ldd app  
 not a dynamic executable

Ako se funkcija **Hello()** želi staviti u posebnu knjižnicu, potrebno je pokrenuti naredbe gcc s ovim opcijama:

$ gcc -c -fPIC Hello.c  
$ gcc -shared -o libfoo.so.1.0 Hello.o

Tako je napravljena knjižnica **libfoo.so.1.0**:

$ ls -al libfoo.so.1.0  
-rwxr-xr-x 1 irako staff 6419 May 14 15:48 libfoo.so.1.0

Nakon toga treba prevesti glavni program i povezati ga s knjižnicom:

$ gcc -o app-shared main.c libfoo.so.1.0  
$ ./app-shared  
Hello World!

Naredbama file i ldd može se provjeriti kako je program povezan s knjižnicom. Iz primjera se vidi da je aplikacija **app-shared** povezana s knjižnicom **libfoo.so.1.0** i s nekoliko sistemskih knjižnica.

$ file app-shared  
app-shared: ELF 64-bit LSB executable, x86-64, version 1 (SYSV), dynamically linked (uses shared libs), for GNU/Linux 2.6.26, BuildID[sha1]=0x44c0422139de934aeaaf7ad08538e70b97734d14, not stripped  
$ ldd app-shared  
linux-vdso.so.1 => (0x00007fff153ff000)  
libfoo.so.1.0 (0x00007f617b977000)  
libc.so.6 => /lib/x86\_64-linux-gnu/libc.so.6 (0x00007f617b5e0000)  
/lib64/ld-linux-x86-64.so.2 (0x00007f617bb7a000

Tako prevedena datoteka morala bi zauzimati na disku daleko manje mjesta jer u izvršnu datoteku nisu ubačene sve potrebne knjižnice. Naredbom ls provjerit će se njihove veličine:

$ ls -al app app-shared  
-rwxr-xr-x 1 irako staff 788807 May 14 15:55 app  
-rwxr-xr-x 1 irako staff 7122 May 14 15:48 app-shared

Zbog toga je velika većina programa na Linuxu prevedena dinamičkim povezivanjem. Te dinamičke knjižnice nalaze se u direktorijima **/lib** i **/usr/lib**.

### 11.1.3. Arhiva s izvornim kodom

Projekti otvorenog kôda često se distribuiraju kao ***tarball***, kompresirana arhiva ***tar***. U tim se arhivama nalaze dokumentacija, izvorni kôd i sve potrebne skripte za prevođenje programa u izvršni kôd.

Nekompresirana arhiva ima nastavak **.tar**. Na primjer, ako je projekt razvijan u direktoriju **moj-projekt-1.0** on se obično zapakira u arhivu naredbom tar:

$ tar c moj-projekt-1.0 > moj-projekt-1.0.tar

Istovjetna je naredba (s opcijama cf (c -*create*, f -*file*).):

$ tar cf moj-projekt-1.0.tar moj-projekt-1.0

Kako su neki projekti prilično veliki, njihovo preuzimanje s mreže može trajati dugo i zbog toga su te arhive komprimirane.

Najčešći su programi za arhiviranje:

compress

gzip

bzip2

xz.

|  |  |  |  |
| --- | --- | --- | --- |
| Alat za kompresiju | Alat za dekompresiju | Dekompresija s prikazom na ekran | Nastavak datoteke |
| compress | uncompress | zcat | .Z |
| gzip | gunzip | zcat | .gz |
| bzip2 | bunzip2 | bzcat | .bz2 |
| xz | unxz | xzcat | .xz |

Ti alati mogu komprimirati samo jednu datoteku, zato se cijeli projekt zapakira u jednu arhivu tar, i tada se kompresija radi jednim od ta četiri alata.

Znači izrada se arhive sastoji od dva koraka: od izrade arhive i njezina kompresiranja:

$ tar cf moj-projekt-1.0.tar moj-projekt-1.0  
$ bzip2 moj-projekt-1.0.tar

To se može napraviti i samo naredbom tar, dodavanjem zastavice (**Z** za compress, **z** za gzip, **j** za bzip2 i **J** za xz):

$ tar cjf moj-projekt-1.0.tar.bz2 moj-projekt-1.0

U gornjem primjeru je korištena zastavica **j** za bzip2.

Otpakiravanje arhive obavlja se zastavicom **x**:

$ tar xjf moj-projekt-1.0.tar.bz2

### 11.1.4. Instalacija iz izvornog koda

Jednom kad se projekt otpakira, treba ga prevesti. Većina se projekata otvorenog kôda prevodi u tri koraka:

configure - skripta koja pregledava koja se arhitektura rabi i nalazi li se sve potrebno u sustavu te izrađuje datoteku **Makefile**

make - naredba koja čita **Makefile** i prevodi izvorni kôd u izvršni

make install - time se izvršni kod instalira na računalo, u direktorije u **/lib**, **/usr/lib**, itd.

Slijedi primjer instalacije programa **mboxgrep**. Prvo se pokreće configure koji provjeri nalazi li se sve potrebno u sustavu i izgenerira datoteku **Makefile**..

$ ./configure  
checking for gcc... gcc  
checking for C compiler default output... a.out  
checking whether the C compiler works... yes  
...  
configure: creating ./config.status  
config.status: creating Makefile  
config.status: creating src/config.h

Zatim slijedi prevođenje izvornog kôda u izvršni kod naredbom make:

$ make  
cd src; make   
make[1]: Entering directory '~/mboxgrep-0.7.9/src'  
gcc -g -O2 -I. -I. -c info.c  
gcc -g -O2 -I. -I. -c main.c  
gcc -g -O2 -I. -I. -c mh.c  
gcc -g -O2 -I. -I. -c scan.c  
gcc -g -O2 -I. -I. -c maildir.c  
gcc -g -O2 -I. -I. -c mbox.c  
gcc -g -O2 -I. -I. -c misc.c  
gcc -g -O2 -I. -I. -c wrap.c  
gcc -g -O2 -I. -I. -c getopt.c  
gcc -g -O2 -I. -I. -c getopt1.c  
gcc -g -O2 -I. -I. -c md5.c  
gcc -g -O2 -o mboxgrep info.o main.o mh.o scan.o maildir.o mbox.o misc.o wrap.o getopt.o getopt1.o md5.o -lz

Nakon uspješnog prevođenja, program treba instalirati pomoću naredbe make install. Potrebno je naglasiti da taj korak treba pokrenuti korisnik *root* jer običan korisnik ne može pisati po direktorijima gdje se nalaze programi.

# make install  
cd src; make install  
make[1]: Entering directory ~/mboxgrep-0.7.9/src'  
/usr/bin/install -c -d /usr/local/bin  
/usr/bin/install -c -s mboxgrep /usr/local/bin  
make[1]: Leaving directory '~/mboxgrep-0.7.9/src'  
cd doc; make install  
make[1]: Entering directory '~/mboxgrep-0.7.9/doc'  
/usr/bin/install -c -d /usr/local/man/man1  
/usr/bin/install -c -m 0644 mboxgrep.1 /usr/local/man/man1  
/usr/bin/install -c -d /usr/local/info  
/usr/bin/install -c -m 0644 mboxgrep.info /usr/local/info  
make[1]: Leaving directory '~/mboxgrep-0.7.9/doc'

Nakon toga se može provjeriti je li program instaliran. Program se može pokrenuti:

$ ls -al /usr/local/bin/mboxgrep  
-rwxr-xr-x 1 root root 32632 May 14 16:19 /usr/local/bin/mboxgrep  
$ /usr/local/bin/mboxgrep 16:25  
Usage: mboxgrep [OPTION] PATTERN MAILBOX ...  
  
Try `mboxgrep --help' for more information.

* 1. Upravljanje paketima

11.2.1. Programski paketi

Programski paket je skup izvršnih, konfiguracijskih, bibliotečnih i dokumentacijskih datoteka, podešenih tako da instalacijom omogućuju osnovnu funkcionalnost programa koji je zapakiran.

U odnosu na distribuiranje izvornog kôda, paketi imaju više prednosti:

podešavanje programa za vlastite potrebe

čistoća sustava

lakše održavanje sustava

jako olakšana nadogradnja (više) sustava

promjena konfiguracija na više računala jednokratnim procesom.

Znači, umjesto da krajnji korisnik mora prevoditi sve programe na svojem operacijskom sustavu, to za njega rade održavatelji paketa. Oni za njega prilagode i prevedu program, upakiraju ga u programski paket.

### 11.2.2. Debianov paketni sustav

Naredba dpkg je sustav održavanja paketa za *Debian* *GNU/Linux*. Ime **dpkg** dolazi od **D**ebian **P**ac**k**a**g**e. Nastavak za *Debian*ove programske pakete je **.deb**.

Paket se obično imenuje ovako:

<ime\_paketa>\_<verzija>\_<arhitektura>.deb

Primjeri su imenovanja nekih *Debian*ovih paketa:

openssl\_0.9.7\_amd64.deb

freeradius\_2.0-1\_i386.deb

aosi-aai\_3.2.1\_all.deb

*Debian*ov paket je **ar arhiva** od dvije arhive:

**data.tar.gz** - nalaze se podaci koji dolaze s paketom (libovi, binovi, dokumentacija...)

**control.tar.gz** - nalazi se sve o paketu i instalaciji paketa (razne skripte (preinst, postinst, prerm, postrm), control, conffiles...). Datoteke iz control.tar.gz se poslije instalacije paketa nalaze u **/var/lib/dpkg/info/<paket>.<datoteka>**.

S paketom dolaze i instalacijske skripte koje se pokreću prije ili poslije instalacije ili brisanja paketa. Te su skripte:

**preinst** – prije instalacije paketa

**postinst** – poslije instalacije paketa

**prerm** – prije brisanja paketa

**postrm** – poslije brisanja paketa.

Tijek je instalacije paketa:

otpakiraju se kontrolne datoteke (iz **control.tar.gz**) u **/var/lib/dpkg/info**

ako postoji starija inačica istog paketa, pokreće se skripta **prerm** starog paketa (ako postoji)

pokreće se skripta **preinst** novog paketa (ako postoji)

otpakiraju se podaci (iz **data.tar.gz**)

ako postoji starija inačica istog paketa, pokreće se skripta **postrm** starog paketa

pokreće se skripta **postinst** novog paketa.

Tijek je brisanja paketa:

pokreće se skripta **prerm**

obrišu se datoteke koje dolaze s paketom

pokreće se skripta **postrm**.

### 11.2.3. Naredba dpkg

Naredbom dpkg programski se paketi mogu instalirati, brisati ili se mogu dobiti informacije o već instaliranim paketima.

Najčešće su opcije naredbe dpkg prikazane u tablici.

|  |  |  |
| --- | --- | --- |
| Opcija | Duga opcija | Značenje |
| -l | --list | Prikazuje popis instaliranih paketa. |
| -s | --status | Prikazuje informacije o određenom paketu. |
| -I | --info | Prikazuje informacije o .deb datoteci. |
| -L | --listfiles | Prikazuje sadržaj instaliranog paketa. |
| -i | --install | Instalira ili nadograđuje (ako je paket već instaliran) paket iz datoteke .deb |
| -r | --remove | Briše paket, ali ostavlja konfiguracijske datoteke. |
| -P | --purge | Briše paket, skupa s konfiguracijskim datotekama. |

Postoji razlika između opcija **--remove** i **--purge**. Opcija **--remove** briše paket, ali ostavlja konfiguracijske datoteke, a opcija **--purge** briše paket i konfiguracijske datoteke.

Slijedi primjer prikaza popisa instaliranih paketa. U prvom se stupcu nalazi stanje paketa (i znači da je uredno instaliran), u drugom stupcu nalazi se ime paketa, u trećem instalirana inačica, u četvrtom arhitektura, a u petom kratak opis paketa.

# dpkg -l  
Desired=Unknown/Install/Remove/Purge/Hold  
| Status=Not/Inst/Conf-files/Unpacked/halF-conf/Half-inst/trig-aWait/Trig-pend  
|/ Err?=(none)/Reinst-required (Status,Err: uppercase=bad)  
||/ Name Version Architecture Description  
+++-===================-===========-=====-==============================================  
ii aacplusenc 0.17.5-dmo2 amd64 High-Efficency AAC (AAC+) Encoder.  
ii accountsservice 0.6.37-3+b1 amd64 query and manipulate user account information  
ii acl 2.2.52-2 amd64 Access control list utilities  
ii acpi 1.7-1 amd64 displays information on ACPI devices  
ii acpi-support-base 0.142-6 all scripts for handling base ACPI events such as the power button  
ii acpid 1:2.0.23-2 amd64 Advanced Configuration and Power Interface event daemon  
ii adduser 3.113+nmu3 all add and remove users and groups  
...

Slijedi prikaz detaljnih inforamacija o paketu **ocsinventory-agent-srce**:

# dpkg -s ocsinventory-agent-srce  
Package: ocsinventory-agent-srce  
Status: install ok installed  
Priority: optional  
Section: net  
Installed-Size: 52  
Maintainer: Ivan Rako <irako@srce.hr>  
Architecture: all  
Version: 1:2.0.5~srce2  
Depends: carnet-tools-cn (>= 2.7), ocsinventory-agent (>= 2:2.0.5), libcrypt-ssleay-perl, libsys-hostname-long-perl, lsb-release  
Conflicts: ocsinventory-agent-cn  
Description: Hardware and software inventory tool (client)  
 Open Computer and Software Inventory Next Generation is an  
 application designed to help a network or system administrator to  
 keep track of the hardware and software configurations of computers  
 that are installed on the network. It also allows deploying  
 software, scripts and files on client computers.

Opcijom **-L** prikazuje se popis svih datoteka koje paket donosi.

# dpkg -L ocsinventory-agent-srce  
/.  
/usr  
/usr/share  
/usr/share/doc  
/usr/share/doc/ocsinventory-agent-srce  
/usr/share/doc/ocsinventory-agent-srce/README.Srce  
/usr/share/doc/ocsinventory-agent-srce/changelog.gz  
/usr/share/doc/ocsinventory-agent-srce/copyright  
/usr/share/perl5  
/usr/share/perl5/Ocsinventory  
/usr/share/perl5/Ocsinventory/Agent  
/usr/share/perl5/Ocsinventory/Agent/Backend  
/usr/share/perl5/Ocsinventory/Agent/Backend/OS  
/usr/share/perl5/Ocsinventory/Agent/Backend/OS/Generic  
/usr/share/perl5/Ocsinventory/Agent/Backend/OS/Generic/Hostname.pm  
package diverts others to: /usr/share/perl5/Ocsinventory/Agent/Backend/OS/Generic/Hostname.pm.divert

Opcijom -r paket se briše iz sustava:

# dpkg -r ocsinventory-agent-srce  
(Reading database ... 70958 files and directories currently installed.)  
Removing ocsinventory-agent-srce ...

A opcijom se **-i** instalira:

# dpkg -i ocsinventory-agent-srce\_1%3a2.0.5~srce2\_all.deb  
(Reading database ... 70959 files and directories currently installed.)  
Preparing to replace ocsinventory-agent-srce 1:2.0.5~srce2 (using ocsinventory-agent-srce\_1%3a2.0.5~srce2\_all.deb) ...  
Unpacking replacement ocsinventory-agent-srce ...  
Setting up ocsinventory-agent-srce (1:2.0.5~srce2) ...  
OCS Inventory server: <https://mon.srce.hr/ocsinventory>

### 11.2.4. Advanced Packaging Tool

Naredba dpkg dobra je za individualno instaliranje paketa bez međuovisnosti, ali kod paketa često jedan paket ovisi o drugom. Tada je za ispravan rad potrebno instalirati oba paketa. Isto tako, naredba dpkg ne zna raditi s repozitorijima paketa, za razliku od alata **APT**. APT može preuzeti zadnju inačicu paketa iz repozitorija, vidjeti koji su sve paketi potrebni za instalaciju, preuzeti sve pakete o kojima taj paket ovisi i instalirati ih.

Ime **APT** je skraćenica izraza *Advanced Packaging Tool*. S APT-om dolazi više alata (apt-cache, aptextracttemplates, apt-setup, apt-cdrom, aptftparchive, apt-show-source, apt-config, aptget...), a najpotrebnija su dva:

**apt-get** – alat za manipulaciju paketa.

**apt-cache** – alat za manipulaciju popisa paketa.

Najvažnije su konfiguracijske datoteke za **apt**:

**/etc/apt/apt.conf** - glavna konfiguracijska datoteka za APT.

**/etc/apt/sources.list** - popis repozitorija s kojih APT preuzima pakete.

### 11.2.5. Naredba apt-cache

Naredba za manipulaciju popisa paketa. Najčešće korištene opcije prikazane su u tablici:

|  |  |
| --- | --- |
| **Akcija** | **Opis** |
| search string | Pretražuje lokalni popis dostupnih paketa i ispisuje rezultat. |
| show paket | Prikazuje sve informacije o dostupnom paketu. |
| depends paket | Prikazuje popis ovisnosti, tj. popis paketa o kojima je ovisan paket u argumentu. |

Slijedi prikaz pretrage za paketom **ocsinventory-agent**.

# apt-cache search ocsinventory-agent  
ocsinventory-agent-cn - Hardware and software inventory tool (client)  
ocsinventory-agent - Hardware and software inventory tool (client)  
ocsinventory-agent-srce - Hardware and software inventory tool (client)

Slijedi prikaz detaljnih informacija o traženom paketu.

# apt-cache show ocsinventory-agent-srce  
Package: ocsinventory-agent-srce  
Version: 1:2.0.5~srce2  
Architecture: all  
Maintainer: Ivan Rako <irako@srce.hr>  
Installed-Size: 52  
Depends: carnet-tools-cn (>= 2.7), ocsinventory-agent (>= 2:2.0.5), libcrypt-ssleay-perl, libsys-hostname-long-perl, lsb-release  
Conflicts: ocsinventory-agent-cn  
Priority: optional  
Section: net  
Filename: pool/mon/o/ocsinventory-agent-srce/ocsinventory-agent-srce\_2.0.5~srce2\_all.deb  
Size: 2980  
SHA256: 314bae63ee05eb1958941a444a0d518865551cbab2f4c34318a752d0f2811975  
SHA1: eea9b6aedad179e04bc870b52a212a53b53c51bc  
MD5sum: c34220493fd2b5f458e062b0bca90e2e  
Description: Hardware and software inventory tool (client)  
 Open Computer and Software Inventory Next Generation is an  
 application designed to help a network or system administrator to  
 keep track of the hardware and software configurations of computers  
 that are installed on the network. It also allows deploying  
 software, scripts and files on client computers.

### 11.2.6. Naredba apt-get

Naredba apt-get služi za manipulaciju paketima. Najčešće su opcije prikazane u tablici.

|  |  |
| --- | --- |
| **Akcija** | **Opis** |
| update | Osvježavanje popisa paketa s repozitorija. |
| install paket | Instalacija određenog paketa. |
| upgrade | Nadogradnja svih paketa na novu inačicu. |
| dist-upgrade | Nadogradnja svih paketa na novu inačicu, rabi se za nadogradnju između distribucija. |
| remove paket | Brisanje određenog paketa. |
| clean | Brisanje arhive preuzetih paketa. |

Najčešće korištene akcije su za nadogradnju postojećeg operacijskog sustava. Najprije treba osvježiti popis paketa s repozitorija naredbom apt-get update.

# apt-get update  
Hit [http://ftp.srce.hr](http://ftp.srce.hr/) srce-stretch Release.gpg  
Hit [http://ftp.srce.hr](http://ftp.srce.hr/) srce-stretch Release  
Hit [http://ftp.srce.hr](http://ftp.srce.hr/) srce-stretch/main Sources  
Hit [http://ftp.srce.hr](http://ftp.srce.hr/) srce-stretch/mon Sources  
Hit [http://ftp.srce.hr](http://ftp.srce.hr/) srce-stretch/main amd64 Packages  
...  
Reading package lists... Done

Zatim se nadogradi operacijski sustav pokretanjem naredbe apt-get upgrade:

# apt-get upgrade  
Reading package lists... Done  
Building dependency tree   
Reading state information... Done  
The following packages will be upgraded:  
 ocsinventory-agent-srce  
1 upgraded, 0 newly installed, 0 to remove and 0 not upgraded.  
Need to get 0 B/2,980 B of archives.  
After this operation, 0 B of additional disk space will be used.  
Do you want to continue [Y/n]?   
(Reading database ... 70959 files and directories currently installed.)  
Preparing to replace ocsinventory-agent-srce 1:2.0.5~srce1 (using .../ocsinventory-agent-srce\_1%3a2.0.5~srce2\_all.deb) ...  
Unpacking replacement ocsinventory-agent-srce ...  
Setting up ocsinventory-agent-srce (1:2.0.5~srce2) ...  
OCS Inventory server: <https://mon.srce.hr/ocsinventory>

Brisanje se paketa vrši naredbom apt-get remove.

# apt-get remove ocsinventory-agent-srce  
Reading package lists... Done  
Building dependency tree   
Reading state information... Done  
The following packages will be REMOVED:  
 ocsinventory-agent-srce  
0 upgraded, 0 newly installed, 1 to remove and 0 not upgraded.  
After this operation, 53.2 kB disk space will be freed.  
Do you want to continue [Y/n]?   
(Reading database ... 70958 files and directories currently installed.)  
Removing ocsinventory-agent-srce ...

Taj se paket može ponovno instalirati naredbom apt-get install:

# apt-get install ocsinventory-agent-srce 17:47  
Reading package lists... Done  
Building dependency tree   
Reading state information... Done  
The following NEW packages will be installed:  
 ocsinventory-agent-srce  
0 upgraded, 1 newly installed, 0 to remove and 0 not upgraded.  
Need to get 2,980 B of archives.  
After this operation, 53.2 kB of additional disk space will be used.  
Get:1 <http://ftp.srce.hr/srce-debian/> srce-stretch/mon ocsinventory-agent-srce all 1:2.0.5~srce2 [2,980 B]  
Fetched 2,980 B in 0s (0 B/s)   
Selecting previously unselected package ocsinventory-agent-srce.  
(Reading database ... 70954 files and directories currently installed.)  
Unpacking ocsinventory-agent-srce (from .../ocsinventory-agent-srce\_1%3a2.0.5~srce2\_all.deb) ...  
Setting up ocsinventory-agent-srce (1:2.0.5~srce2) ...  
OCS Inventory server: <https://mon.srce.hr/ocsinventory>

### 11.2.7. RPM Package Manager

*Red Hat*ov paketni sustav ujedno je i najzastupljeniji paketni sustav za *Linux*. Prvobitna skraćenica za RPM je *Red Hat Package Manager*, a danas je rekurzivna skraćenica za *RPM Package Manager*. Ime RPM odnosi se na .rpm format datoteke, datoteke u tom formatu i na upravljanje paketima.

Imenovanje paketa slično je kao i na Debianu:

<ime\_paketa>\_<verzija>.<arhitektura>.rpm

Iako su neke kratke opcije slične, njihove različite akcije ovise o njihovoj poziciji u naredbenoj liniji. Prva opcija koja se daje naredbi rpm je glavna ( major), druge su pomoćne (minor). Npr. u sljedećoj naredbi opcija **i** je glavna, a opcija **v** pomoćna:

rpm -iv paket.rpm

Tablica prikazuje popis glavnih načina rada (opcija) naredbe rpm:

|  |  |  |
| --- | --- | --- |
| Kratka opcija | Duga opcija | Značenje |
| -i | --install | Instalira paket. |
| -U | --update | Nadograđuje ili instalira paket. |
| -F | --freshen | Samo nadograđuje paket. |
| -V | --verify | Prikazuje podatke kao što su veličina paketa, dozvole, itd. |
| -q | --query | Ispituje instalirani ili neinstalirani paket. |
| -e | --erase | Deinstalira paket. |

Sljedeća tablica prikazuje pomoćne opcije naredbe rpm.

|  |  |
| --- | --- |
| Kratka opcija | Značenje |
| a | Odnosi se na sve instalirane pakete. |
| c | Zajedno s -q prikazuje popis konfiguracijskih datoteka. |
| d | Zajedno s -q prikazuje popis dokumentacije. |
| f | Zajedno s -q prikazuje kojem paketu pripada koja datoteka. |
| i | Zajedno s -q prikazuje informacije o određenom paketu. |
| l | Zajedno s -q prikazuje popis svih datoteka i direktorija u paketu. |
| p | Zajedno s -q prikazuje podatke o neinstaliranom paketu. |
| v | Opširniji prikaz. |

Postoje tri načina pretrage. Može se ispitivati datoteka neinstaliranog paketa, instalirani paket ili samo datoteka koju je paket instalirao:

|  |  |
| --- | --- |
| **Način pretrage** | **Opcije** |
| Neinstalirani paket | -qp |
| Instalirani paket | -q |
| Datoteka | -qf |

U sljedećim ćemo primjerima razmatrat paket **zsh**. Prvo će se ispitati popis svih datoteka koje donosi paket koji još nije instaliran.

# rpm -qpl zsh-4.3.10-7.el6.x86\_64.rpm  
/bin/zsh  
/etc/skel/.zshrc  
/etc/zlogin  
/etc/zlogout  
/etc/zprofile  
/etc/zshenv  
/etc/zshrc  
/usr/lib64/zsh  
/usr/lib64/zsh/4.3.10  
/usr/lib64/zsh/4.3.10/zsh  
/usr/lib64/zsh/4.3.10/zsh/attr.so  
...

Nakon tog paket ćemo instalirati.

# rpm -i zsh-4.3.10-7.el6.x86\_64.rpm

Nakon toga će se provjeriti koje je sve datoteke paket instalirao:

# rpm -qpl zsh-4.3.10-7.el6.x86\_64.rpm  
/bin/zsh  
/etc/skel/.zshrc  
/etc/zlogin  
/etc/zlogout  
/etc/zprofile  
/etc/zshenv  
/etc/zshrc  
/usr/lib64/zsh  
/usr/lib64/zsh/4.3.10  
/usr/lib64/zsh/4.3.10/zsh  
/usr/lib64/zsh/4.3.10/zsh/attr.so  
...

Zatim se sljedećom naredbom provjerava kojem paketu pripada datoteka **/bin/zsh**:

# rpm -qf /bin/zsh   
zsh-4.3.10-7.el6.x86\_64

Ako se paket želi obrisati, rabi se ova naredba:

# rpm -e zsh

Kad se želi dobiti popis svih instaliranih paketa, tada se rabi naredba:

# rpm -qa  
sos-2.2-38.el6.centos.2.noarch  
hal-info-20090716-3.1.el6.noarch  
basesystem-10.0-4.el6.noarch  
wireless-tools-29-5.1.1.el6.x86\_64  
libcurl-7.19.7-37.el6\_4.x86\_64  
zsh-4.3.10-7.el6.x86\_64  
...

### 11.2.8. Yellowdog Updater, Modified

Kao i kod Debiana, i za RPM postoji program koji olakšava manipulaciju paketima. To je **yum** (Yellowdog Updater, Modified), uslužni program otvorenog kôda za upravljanje paketima naredbenom linijom za operacijske sustava Linux rabeći **rpm**. Kao i kod APT-a, **yum** zna manupilirati s repozitorijima paketa kojima se može pristupati lokalno ili preko mreže. Najčešće opcije naredbe yum prikazane su u tablici.

|  |  |
| --- | --- |
| **Opcija** | **Značenje** |
| install paket | Instalacija paketa. |
| update | Nadogradnja svih paketa na zadnju inačicu. |
| erase paket | Brisanje paketa. |
| remove paket | Brisanje paketa, isto kao opcija erase. |
| list | Prikaz popisa instaliranih paketa. |
| reinstall paket | Ponovno instaliranje paketa. |
| deplist paket | Prikaz popisa paketa o kojima je paket ovisan. |

Slijedi primjer instalacije paketa **zsh** pomoću naredbe yum.

# yum install zsh  
Setting up Install Process  
Resolving Dependencies  
--> Running transaction check  
---> Package zsh.x86\_64 0:4.3.10-9.el6 will be installed  
--> Finished Dependency Resolution  
...  
Downloading Packages:  
zsh-4.3.10-9.el6.x86\_64.rpm | 2.1 MB 00:00   
Running rpm\_check\_debug  
Running Transaction Test  
Transaction Test Succeeded  
Running Transaction  
Installing : zsh-4.3.10-9.el6.x86\_64 1/1   
Verifying : zsh-4.3.10-9.el6.x86\_64 1/1  
Installed:  
zsh.x86\_64 0:4.3.10-9.el6  
Complete!

Slijedi brisanje istog paketa.

# yum remove zsh  
Resolving Dependencies  
--> Running transaction check  
---> Package zsh.x86\_64 0:4.3.10-9.el6 will be erased  
--> Finished Dependency Resolution  
...  
Running rpm\_check\_debug  
Running Transaction Test  
Transaction Test Succeeded  
Running Transaction   
 Erasing : zsh-4.3.10-9.el6.x86\_64 1/1  
 Verifying : zsh-4.3.10-9.el6.x86\_64 1/1  
Removed:  
 zsh.x86\_64 0:4.3.10-9.el6  
Complete!

## Vježba 10: Instalacija softvera

**Vježba: Instalacija softvera iz izvornog kôda**

1. Preuzmite arhivu s izvornim kodom programa **grep**.

cd /tmp; wget http://ftp.gnu.org/gnu/grep/grep-2.21.tar.xz

1. Otpakirajte arhivu koristeći se naredom tar.

tar xfvJ grep-2.21.tar.xz

1. Uđite u direktorij **grep-2.21** i pokrenite skriptu **configure** koja pregledava koja se arhitektura koristi, je li sve potrebno u sustavu i izrađuje datoteku **Makefile**. Dodajte mogućnost –prefix tako da odredište instalacije bude u **/tmp**, tako da se ne dira sistemski grep.

cd grep-2.21

./configure --prefix=/tmp/grep

1. Pokrenite prevođenje izvornog koda u izvršni, koristeći se naredbom make.

make

1. Instalirajte prevedeni program.

make install

1. Provjerite što se nalazi u direktoriju **/tmp/grep/bin**. Koliko ima izvršnih datoteka?   
   \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
2. Koristeći se naredbama file i ldd provjerite je li datoteka **/tmp/grep/bin/grep** dinamički ili statički prevedena u binarni kôd.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

***Debian*ov paketni sustav**

1. Koristeći se naredbom dpkg provjerite koji su paketi instalirani na računalu.

dpkg --list

dpkg -l

1. Koristeći se naredbom apt-get instalirajte programski paket **joe**. Programski paket **joe** je tekstni uređivač teksta.

apt-get install joe

1. Koristeći se naredbom dpkg provjerite je li paket uredno instaliran.

dpkg --list joe

dpkg -l joe

dpkg --status joe

dpkg -s joe

1. Koristeći se naredbom apt-get ili dpkg obrišite paket **joe**, ali da pri tom ostanu konfiguracijske datoteke.

dpkg --remove joe

dpkg –r joe

apt-get remove joe

1. Koristeći se naredbom dpkg provjerite je li je paket i dalje dostupan.  
   Primijetite da je status **rc** (paket obrisan, ali su ostale konfiguracijske datoteke). Provjerite koje su to konfiguracijske datoteke.

dpkg -s joe

dpkg --status joe

1. Naredbom ls provjerite postoji li stvarno konfiguracijska datoteka /**etc/joe/joerc**.

ls /etc/joe/joerc

1. Koristeći se naredbom dpkg ili apt-get obrišite i konfiguracijske datoteke.

dpkg --purge joe

dpkg -P joe

apt-get --purge remove joe

1. Koristeći se naredbom ls provjerite je li obrisana konfiguracijska datoteka **/etc/joe/joerc**.

ls /etc/joe/joerc

1. Korištenjem naredbe apt-get instalirajte paket **srce-keyring**.   
   Možete li ga instalirati? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
2. Dodajte repozitorij Srca u konfiguracijsku datoteku **/etc/apt/sources.list**.

deb http://ftp.srce.hr/srce-debian/ srce-wheezy main

1. Osvježite lokalni popis paketa pomoću naredbe apt-get update.
2. Koristeći se naredbom apt-cache provjerite je li sada paket dostupan.

apt-cache search srce-keyring

1. Instalirajte paket **srce-keyring**.

apt-get install srce-keyring

**Pitanja za ponavljanje**

1. Koji je standardni postupak instalacije iz izvornog kôda?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. U čemu je razlika između mogućnosti --purge i --remove programa dpkg?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Kako se zove *front-end* za *Debian*ov paketni sustav?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Koja su dva glavna alata *front-enda* za *Debian*ov paketni sustav?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. U koju se datoteku upisuju repozitoriji *Debian*ovih paketa?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_